**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 27 Νοεμβρίου 2020, ημέρα Παρασκευή και ώρα 12:10΄, στην Αίθουσα Συνεδριάσεων της Ολομέλειας της Βουλής**,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προέδρου αυτής, κ. Γεωργίου Βλάχου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Περιβάλλοντος και Ενέργειας: «Εκσυγχρονισμός της Χωροταξικής και Πολεοδομικής Νομοθεσίας».

Στη συνεδρίαση παρέστησαν ο Υπουργός Περιβάλλοντος και Ενέργειας κ. Κωνσταντίνος Χατζηδάκης, ο Υφυπουργός Περιβάλλοντος και Ενέργειας, κ. Δημήτριος Οικονόμου, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Γκίκας Στέφανος, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Λιβανός Σπυρίδων-Παναγιώτης (Σπήλιος), Οικονόμου Βασίλειος, Οικονόμου Ιωάννης, Παπαδόπουλος Μιχαήλ, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Μαμουλάκης Χαράλαμπος (Χάρης), Μιχαηλίδης Ανδρέας, Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Σαρακιώτης Ιωάννης, Τελιγιορίδου Ολυμπία, Τσακαλώτος Ευκλείδης, Φάμελλος Σωκράτης, Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Καραθανασόπουλος Νικόλαος, Μανωλάκου Διαμάντω, Συντυχάκης Εμμανουήλ, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Καλησπέρα κυρίες και κύριοι συνάδελφοι. Αρχίζει η συνεδρίαση της Διαρκούς Επιτροπής Παραγωγής και Εμπορίου, όπου σήμερα ξεκινάμε την επεξεργασία και εξέταση του σχεδίου νόμου του Υπουργείου Περιβάλλοντος και Ενέργειας με τίτλο «Εκσυγχρονισμός της χωροταξικής και πολεοδομικής νομοθεσίας».

Σε ότι αφορά στα διαδικαστικά. Σήμερα, έχουμε την πρώτη συνεδρίαση, επί της αρχής. Θα συνεχίσουμε τη Δευτέρα με την ακρόαση των φορέων και τη συζήτηση, επί των άρθρων και την Τετάρτη θα έχουμε τη β΄ ανάγνωση.

Κυρίες και κύριοι συνάδελφοι, επειδή διαισθάνομαι ότι οι συνεδριάσεις θα είναι πολύωρες, θα ήθελα για ένα θέμα τη γνώμη σας. Αν θέλετε και συμφωνείτε και εσείς, τη δεύτερη συνεδρίαση της Δευτέρας, γιατί, συνήθως, προγραμματίζουμε δύο συνεδριάσεις μαζί, να την κάνουμε την Τρίτη για λίγη μεγαλύτερη άνεση σε όλους μας, αλλά και για να έχουμε και όσο χρόνο θέλουμε. Αυτή είναι η δική μου πρόταση, πάντα μέσα στα πλαίσια της κατάστασης που ζούμε και των περιορισμών, τους οποίους έχουμε πει επανειλημμένα και δεν θέλω να τους ξαναπώ.

Τον λόγο έχει ο κ. Φάμελλος.

**ΣΩΚΡΑΤΗΣ ΦΑΜΕΛΛΟΣ (Εισηγητής της Μειοψηφίας):** Κύριε Πρόεδρε, θα μας επιτρέψετε να κάνουμε μία τοποθέτηση, επί της διαδικασίας, και παρακαλώ πολύ να βρούμε έναν κοινό τόπο. Οι μέρες που περνάμε -το καταλαβαίνετε- είναι δύσκολες και υπάρχει μία πολύ δύσκολη κατάσταση στην κοινωνία μας. Να σας πω την αλήθεια, εγώ σήμερα θα προτιμούσα να είμαι στα νοσοκομεία της Θεσσαλονίκης, εκεί που δίνεται η «μάχη» της ζωής ή οπουδήποτε ο κόσμος υποφέρει, ώστε να τον στηρίξουμε. Βέβαια, όχι για λόγους αντιπολίτευσης, αλλά για να βρούμε λύσεις, ίσως, και για να λύσουμε και προβλήματα.

Νομίζω ότι το νομοσχέδιο που συζητούμε -και παρακαλώ θα ήθελα τη γνώμη του κ. Υπουργού και του κ. Υφυπουργού- δεν έχει κανέναν επείγοντα χαρακτήρα. Δεν έχει κανένα στοιχείο που αντιστοιχεί στην πανδημία, που αντιστοιχεί στη μεγάλη υγειονομική κρίση και στα κοινωνικά προβλήματα που δημιουργεί. Ως εκ τούτου, κύριε Πρόεδρε, οφείλω να καταθέσω σε σας και μέσω του Προεδρείου στη Διάσκεψη των Προέδρων και στην Κυβέρνηση, ότι ως ΣΥΡΙΖΑ διαφωνούμε, πλήρως, με την τακτική της Κυβέρνησης να εκμεταλλεύεται την πανδημία και ενώ ο κόσμος υποφέρει και οι γιατροί μας δίνουν τη «μάχη» και πρέπει να τους στηρίξουμε και να τους χειροκροτήσουμε, πραγματικά, όμως, να περνάει νομοσχέδια, τα οποία είναι άσχετα με την πανδημία και να αφήνουμε πίσω πράγματα που η κοινωνία μας έχει ανάγκη.

Νομίζουμε -και αυτή είναι η βασική μας θέση για το νομοσχέδιο- ότι αυτό το νομοσχέδιο πρέπει να αποσυρθεί ως διαδικασία συζήτησης. Δεν επιτρέπεται, κύριε Χατζηδάκη, δεν επιτρέπεται και στο άτομο Χατζηδάκης, όχι στο πολιτικό πρόσωπο, να υποτιμούμε την αγωνία της κοινωνίας και την ανησυχία της κοινωνίας και να περνάτε ρυθμίσεις, τάχα, για την, εκτός σχεδίου, δόμηση, με ευνοϊκές, όμως, μέσα ρυθμίσεις για τις τράπεζες και το Ελληνικό.

Νομίζω ότι αυτό παραπάει, κύριε Χατζηδάκη. Ξεπερνάει τα όρια της πολιτικής δεοντολογίας, «αγγίζει» τα θέματα ανθρωπιάς. Έχουμε και ένα ζήτημα, κύριε Πρόεδρε, που θέλω να το θέσω, εξαρχής, στο Προεδρείο. Εμείς δεν θέλουμε να σας αφήσουμε να νομοθετήσετε μόνοι σας. Μας οδηγείτε σε μία τέτοια διαδικασία. Θέλω να σας πω κάτι ξεκάθαρα, κύριε Χατζηδάκη. Έχετε πρόθεση να φέρετε τροπολογίες που αφορούν στο έλλειμμα του ΕΛΑΠΕ, του Λογαριασμού των Ανανεώσιμων Πηγών Ενέργειας, που εσείς δημιουργήσατε, παρ’ ότι σας προειδοποιήσαμε, σχεδόν, όλα τα Κόμματα της Βουλής; Έχετε πρόθεση να φέρετε τις τροπολογίες αυτές -αυτό το λέω, κύριε Πρόεδρε, και για εσάς- την ημέρα της τελευταίας συνεδρίασης, άρα, να αποφύγετε τους φορείς και να αποφύγετε τη δημοσιοποίηση και τη δημοσιότητα στην κοινωνία; Το ίδιο, ακριβώς, κάνατε και με τον ν. 4685 που τον φέρατε μέσα στην πανδημία. Ήταν το πρώτο νομοσχέδιο μετά το Πάσχα και με συνθήκες περιορισμένης συμμετοχής και σας καταγγείλαμε τότε. Το ίδιο κάνατε με τον νόμο για τα πλαστικά μιας χρήσης, που ενώ κάναμε μία συζήτηση συνεισφοράς, φέρατε τροπολογίες για την ιδιωτικοποίηση βασικών στοιχείων δημόσιας περιουσίας.

Θέλουμε να σας πούμε το εξής. Αν προτίθεστε να φέρετε τροπολογίες για τον ΕΛΑΠΕ, εκ των υστέρων, και μετά τους φορείς, να μας το πείτε από τώρα να αποχωρήσουμε. Δεν μπορούμε να προσβάλλουμε έτσι την κοινοβουλευτική διαδικασία. Πιστεύω ότι όλοι οι συνάδελφοι συνηγορούν σε αυτή την τοποθέτηση και αυτό δεν αφορά Κόμματα. Νομίζω ότι και η Συμπολίτευση πρέπει να συνηγορήσει.

Επίσης, θέλω να καταθέσω μία πρόταση, κύριε Πρόεδρε. Όσο διαρκεί η πανδημία, προτείνουμε η Βουλή να ασχολείται μόνο με τα θέματα της πανδημίας. Εφόσον υπάρχει περιορισμένη συμμετοχή και οι συνάδελφοι δεν μπορούν να είναι εδώ -βλέπετε πόσοι είμαστε και στην Ολομέλεια- και γενικά είμαστε λίγοι, εφόσον υπάρχουν σοβαρά προβλήματα στο Webex και «πέφτουν» οι γραμμές, -εγώ έχω αναγκαστεί και έφυγα από το σπίτι και ήρθα εδώ για να μιλήσω, γιατί «έπεσε» το Webex- παρακαλώ πολύ, όσο διαρκεί η πανδημία να ασχολούμαστε μόνο με τα ζητήματα της πανδημίας, δηλαδή, δημόσιας υγείας, κοινωνικής κρίσης, επιδομάτων, όσο θέλει Κυβέρνηση, γιατί θα εισηγηθεί η ίδια, αλλά παρακαλούμε πολύ να είμαστε εδώ γι’ αυτά τα ζητήματα. Θα είμαστε εδώ. Προφανώς, οι γιατροί στα νοσοκομεία και εμείς εδώ, γι’ αυτά, όμως, που έχει ανάγκη η κοινωνία. Δεν μπορεί κατά τη διάρκεια της πανδημίας, κύριε Χατζηδάκη, να περνάτε νομοσχέδια που «τακτοποιούν» μόνο τις τράπεζες, εις βάρος των πολιτών, εις βάρος της ιδιοκτησίας, εις βάρος των μηχανικών και, ταυτόχρονα, να ξεπουλάτε τη δημόσια περιουσία.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ωραία.

**ΣΩΚΡΑΤΗΣ ΦΑΜΕΛΛΟΣ (Εισηγητής της Μειοψηφίας):** Κύριε Πρόεδρε, επιτρέψτε μου. Μας έκανε ιδιαίτερη εντύπωση, κύριε Υπουργέ, ότι δεν δεχτήκατε την τροπολογία που καταθέσαμε προχθές, ώστε να μην γίνει διακοπή ρεύματος σε ευάλωτη οικογένεια. Μας έκανε ιδιαίτερη εντύπωση που δεν το δεχτήκατε και θα ήθελα και μία απάντηση, κύριε Υπουργέ, όσο κι’ αν αυτό ενοχλεί τη Νέα Δημοκρατία. Επίσης, κάνουμε μία πρόταση, που είναι εκτός από το μορατόριουμ της κοινοβουλευτικής διαδικασίας, εκτός από το μορατόριουμ, δηλαδή, προστασίας της κοινωνίας στη Βουλή, να συμφωνήσουμε και σε ένα μορατόριουμ «ξεπουλήματος» υποδομών της χώρας. Καταθέτω, κύριε Πρόεδρε, στα Πρακτικά -και παρακαλώ πολύ για την απάντηση του Υπουργού- δύο δημοσιεύματα που είναι για την ίδια περίπτωση, όπου γονιός παρακαλεί τον επαγγελματία της ΔΕΗ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Δεν είναι διαδικασία, όμως, αυτό, κύριε Φάμελλε. Σας παρακαλώ να μείνετε, επί της διαδικασίας, αυστηρά.

**ΣΩΚΡΑΤΗΣ ΦΑΜΕΛΛΟΣ (Εισηγητής της Μειοψηφίας):** Έναςγονιός, λοιπόν, παρακαλεί τον επαγγελματία να μην του κόψει το ρεύμα, γιατί το παιδί του κάνει μαθηματικά. Έχω δύο δημοσιεύματα και θα ελέγξετε εσείς αν είναι αληθή. Δεν τα γνωρίζω. Παρακαλώ, κύριε Χατζηδάκη, να ασχοληθούμε με αυτά τα θέματα και όχι με το πώς θα «τακτοποιήσετε» τα συμφέροντα των τραπεζών. Θέτουμε, λοιπόν, σοβαρό ζήτημα, επί της διαδικασίας.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Καλώς. Η διαδικασία είναι γνωστή. Η διαδικασία δεν είναι για να λέμε ό,τι θέλουμε. Πάνω απ’ όλα, πρέπει να διατηρήσουμε χαμηλούς τόνους όλοι, γιατί σε αυτή την Επιτροπή δεν έχουμε δώσει κανένα δικαίωμα για τέτοιες συμπεριφορές. Παρακαλώ πάρα πολύ, για να είμαστε εξηγημένοι.

Τον λόγο έχει ο κ. Αρβανιτίδης, αυστηρά, επί της διαδικασίας.

**ΓΕΩΡΓΙΟΣ ΑΡΒΑΝΙΤΙΔΗΣ (Ειδικός Αγορητής του Κινήματος Αλλαγής):** Θα μιλήσω ελάχιστα, κύριε Πρόεδρε. Την άποψή μου για το πώς νομοθετεί το Υπουργείο και ο Υπουργός θα την εκθέσω στην τοποθέτησή μου. Ωστόσο, συμφωνώ με την άποψη που αναπτύχθηκε και η οποία ρωτά, στο αν τελικά ο Υπουργός προτίθεται να φέρει ρυθμίσεις, σε ότι αφορά στις ΑΠΕ. Αν το κάνει οφείλει να τις καταθέσει πριν ακουστούν οι φορείς. Είναι αδιανόητο να προχωρήσουμε έτσι και πρέπει να το δηλώσει ο Υπουργός.

Σε ότι αφορά στη διαδικασία που θέσατε για τις συνεδριάσεις της Επιτροπής, συμφωνώ για την Τρίτη, ώστε να έχουμε τον χρόνο να επεξεργαστούμε τις τοποθετήσεις των φορέων. Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ηκυρία Μανωλάκου.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.):** Είναι ένα μεγάλο νομοσχέδιο, που δεν έχει, όμως, επείγοντα χαρακτήρα και οι μορφές περιορισμού και συμμετοχής και των τηλεδιασκέψεων, με προβληματικό τρόπο στον ήχο, περιορίζοντας τη ζωντανή συμμετοχή, υποβαθμίζει όλη τη συζήτηση. Επίσης, το φέρατε σήμερα, ενώ στη Διάσκεψη των Προέδρων ζητήσαμε να πάει αργότερα. Είναι ένα πολύ μεγάλο νομοσχέδιο, περίπου 900 σελίδες, γι’ αυτό ζητάμε να αναβληθεί η συζήτηση και να πάει αργότερα. Βλέπουμε μία μεγάλη ταχύτητα, μία fast track διαδικασία, για ό,τι ευνοεί το κεφάλαιο, όχι, όμως, και τις λαϊκές ανάγκες.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Ευχαριστώ πολύ, κύριε Πρόεδρε. Ήθελα να πω ότι συμφωνώ με τον συνάδελφο. Αυτός ο «κατακλυσμός», πραγματικά, της Βουλής με νομοσχέδια που δεν είναι επείγοντα, είναι υπερβολικός. Πράγματι, θα έπρεπε να ασχοληθούμε, κυρίως, με τα θέματα της πανδημίας. Εκτός αυτού, η εποχή είναι δύσκολη, από πάρα πολλές πλευρές και δεν θα έπρεπε να επιβαρυνόμαστε με τέτοιου είδους νομοσχέδια, για τα οποία, ασφαλώς, υπάρχει χρόνος, και δεν θα έπρεπε να κατατίθενται με αυτή τη διαδικασία. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Αρσένης.

**ΚΡΙΤΩΝ-ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Ευχαριστώ πολύ, κύριε Πρόεδρε. Προφανώς, αδυνατούμε να κατανοήσουμε για ποιον λόγο αυτό το νομοσχέδιο μπήκε σε κατεπείγουσα διαδικασία, ενώ κατατέθηκε, στην ουσία, προχθές. Γενικά, το να συζητάμε νομοσχέδια, τα οποία ξεφεύγουν από την κρίση της πανδημίας, ξεπερνά την κοινή λογική.

Όταν, δηλαδή, ποινικοποιούνται οι οποιεσδήποτε αντιδράσεις, το να συζητάμε νομοσχέδια που αλλάζουν κεντρικά ζητήματα, σε ότι αφορά στον χώρο, σε ότι αφορά στα δικαιώματα, πραγματικά, είναι σαν να θέλει η Κυβέρνηση να νομοθετήσει, εν κρυπτώ. Μόλις ολοκληρώσαμε ένα άλλο νομοσχέδιο για τα αεροδρόμια και δεν γράφτηκε ούτε ένα άρθρο από τους δημοσιογράφους, γιατί δεν είναι οι δημοσιογράφοι εδώ για να το παρακολουθήσουν. Δεν είναι αυτή κατάσταση δημοκρατική.Εμείς θα ζητούσαμε να σταματήσει αυτή η διαδικασία νομοθεσίας της Κυβέρνησης. Για το συγκεκριμένο νομοσχέδιο, ακόμη και αν δεν ακούσατε την κοινή λογική και το δημοκρατικό πρόταγμα, προφανώς, θα έπρεπε να το φέρετε με άλλο χρονοδιάγραμμα. Επίσης, δεν μπορεί από τη μία πλευρά, να βιάζεστε να συζητηθεί αμέσως και από την άλλη πλευρά να έχετε τροπολογίες που είναι, ήδη, υπό επεξεργασία και να μην τις καταθέτετε πριν από την ακρόαση φορέων. Πόσο πολύ θα παραβιάζετε τους δημοκρατικούς θεσμούς; Πόσο πολύ θα απαξιώσετε αυτό το Κοινοβούλιο; Πόσο θα καταργείτε τον Κανονισμό αυτού του Κοινοβουλίου; Αν έχετε να φέρετε κάποια τροπολογία, πάρτε τον χρόνο και ας πάει πιο πίσω αυτό το νομοσχέδιο ή φέρτε την να την εξετάσουν, τουλάχιστον, και οι φορείς στην ακρόαση. Δεν γίνεται να παρακάμπτουμε όλα τα στάδια της εξέτασης και δημοκρατικού διαλόγου. Δεν γίνεται. Δεν κάνει καλό σε εσάς και σίγουρα δεν κάνει καλό στη Βουλή και στους θεσμούς μας. Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Λιβανός

**ΣΠΗΛΙΟΣ ΛΙΒΑΝΟΣ:** Το μόνο που θα ήθελα να πω είναι ότι η κατάσταση στη χώρα είναι, προφανώς, πολύ δύσκολη. Αυτό δεν σημαίνει -και αυτή είναι η απόφαση όλων των Κομμάτων και με την Προεδρία του κ. Τασούλα, αυτό γίνεται στην Ελλάδα και πρέπει να είμαστε περήφανοι- ότι η Βουλή δεν θα συνεχίσει το νομοθετικό της έργο. Ταυτόχρονα, συνεχίζεται και ο Κοινοβουλευτικός Έλεγχος.

Πρώτον, εσείς οι ίδιοι ήσασταν αυτοί οι οποίοι παροτρύνατε τον κ. Τασούλα να κάνει αυτό και στην πρώτη φάση της πανδημίας και του lock down. Σήμερα, έρχεται ο κ. Φάμελλος, με έναν τρόπο επιθετικό να ζητήσει να μπει η Βουλή και η Δημοκρατία μας σε καραντίνα. Αυτό δεν θα το επιτρέψει η παράταξή μας.

Δεύτερον, σε ότι αφορά στο κομμάτι του πώς γίνεται εδώ η συζήτηση, μπορεί να υπάρχουν διαφωνίες και γι’ αυτό υπάρχει το Κοινοβούλιο, γι’ αυτό υπάρχουν οι Επιτροπές και γι’ αυτό υπάρχει η Ολομέλεια. Όμως, σε καμία περίπτωση, δεν μπορεί να ξεφεύγουμε και να «σηκώνουμε» τους τόνους, αφενός για να «σηκώσουμε» τους τόνους, εκτοξεύοντας απειλές και ούτω καθεξής και αφετέρου, δεν πρέπει να εκμεταλλευόμαστε το Προεδρείο, που μας δίνει τη δυνατότητα να μιλήσουμε για τη διαδικασία και να μπαίνουμε στην ουσία. Τα άλλα Κόμματα στάθηκαν στο κομμάτι της διαδικασίας. Ο εκπρόσωπος του ΣΥΡΙΖΑ, σε «τρικυμία», όπως βρίσκεται πάντοτε το Κόμμα του και ο ίδιος, αναιρώντας τον εαυτό του, έθεσε ουσιαστικά ζητήματα στη συζήτηση, θέτοντας, μάλιστα, ερωτήματα στον Υπουργό.

Πρέπει, κάποια στιγμή, να σοβαρευτείτε μέσα σε αυτήν την Αίθουσα και να αφήσετε τις διαδικασίες Δημοκρατίας να «κυλήσουν».

Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει η κυρία Πέρκα.

**ΘΕΟΠΙΣΤΗ (ΠΕΠΗ) ΠΕΡΚΑ:** Κύριε Πρόεδρε, φαίνεται, ότι πρέπει να απαντάμε σε όλα. Δηλαδή, στο γιατί διαμαρτυρόμαστε που έχουμε ένα νομοσχέδιο που δεν είναι επείγον και που δε λύνει κανένα άμεσο πρόβλημα της κοινωνίας και της οικονομίας. Γιατί δεν απαντάτε εσείς σε αυτό, αλλά πρέπει να απαντήσουμε εμείς ότι θέλουμε περιορισμό;

Με αυτές τις συνθήκες, κανείς από εμάς δεν είναι ικανοποιημένος από την κοινοβουλευτική διαδικασία. Πιστεύω πως ο κάθε λογικός άνθρωπος, παρ’ όλο που μας λέτε πως εμείς δεν είμαστε, αυτό θα έλεγε. Έρχονται νομοσχέδια και δεν μπορούμε να καταλάβουμε γιατί έρχονται έτσι. Επίσης, δεν μπορώ να καταλάβω, γιατί είναι μόνο έξι οι Βουλευτές διαδικτυακά και δεν είναι παραπάνω και γιατί δεν είναι έξι εδώ. Είναι απίστευτες αυτές οι διαδικασίες.

Όμως, η αντίληψη της Ν.Δ. για τη διαβούλευση, για τη Δημοκρατία, για τις διαδικασίες, αποδεικνύεται κάθε μέρα. Χθες συνεδρίασε το Περιφερειακό Συμβούλιο Δυτικής Μακεδονίας για να καταθέσει τις προτάσεις του για το master plan της απολιγνιτοποίησης και την ίδια ώρα το master plan είχε εγκριθεί από το Υπουργικό Συμβούλιο. Άρα, τι να το κάνεις το Περιφερειακό Συμβούλιο; Έχουμε ζητήσει να το συζητήσουμε και στη Βουλή το master plan. Τι νόημα, όμως, έχει να συζητήσει η Βουλή το master plan του Περιφερειακού Συμβουλίου, αφού υπάρχει το Υπουργικό συμβούλιο, που τα εγκρίνει όλα, εκ των προτέρων, και μας γλυτώνει κι απ’ τον κόπο;

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Δεν είναι έτσι. Όλα τα νομοσχέδια πάνε στο Υπουργικό Συμβούλιο και παρουσιάζονται. Όμως, την τελική επεξεργασία και την ευθύνη της τελικής ψήφισης πάντα την έχει το Κοινοβούλιο. Αυτά είναι αυτονόητα πράγματα. Μην ακούγονται τέτοια πράγματα εδώ. Ο κάθε Υπουργός παρουσιάζει, στο πλαίσιο των αρμοδιοτήτων του, τις δικές του πρωτοβουλίες, οι οποίες μετατρέπονται σε νομοσχέδιο.

Σήμερα, έχουμε ένα νομοσχέδιο, που για πολύ καιρό ήταν σε δημόσια διαβούλευση και όλοι ξέραμε ότι κάποια στιγμή θα έρθει. Όντως, έχει μέσα ρυθμίσεις που επείγουν, γιατί περιμένει κόσμος να δοθούν λύσεις. Ερχόμαστε στο Κοινοβούλιο και λέμε ότι δεν είναι επείγον. Ποιος είπε ότι εμείς συζητάμε μόνο τα επείγοντα; Στο Κοινοβούλιο και ο Κοινοβουλευτικός Έλεγχος και το νομοθετικό έργο, λειτουργούν. Απλώς, λειτουργούν με κάποιες ιδιαιτερότητες που επιβάλλουν οι συνθήκες της εποχής. Αυτό, όμως, δεν σημαίνει ότι στερείται κανείς, ούτε λόγου, ούτε παρουσίας, ή οτιδήποτε.

Το link για να μπουν οι συνάδελφοι στη συζήτηση το έχουν όλοι. Όμως, εμείς δεν θα ελέγξουμε ποιος συνάδελφος θα μπει στη συζήτηση, πόση ώρα και τι θα πει. Αυτό δεν γινόταν ποτέ. Και με τη φυσική παρουσία ποτέ δεν ελέγχαμε κάποιον συνάδελφο πόση ώρα θα μείνει στην Επιτροπή. Μην ακούγονται καθόλου αυτά. Είναι πολύ γνωστά σε όλους και μην ανοίγουμε θέματα που δεν πρέπει.

Η Κυβέρνηση, λοιπόν, φέρνει ένα νομοσχέδιο, στη σειρά των νομοσχεδίων που έρχονται και από άλλα Υπουργεία. Εσείς λέτε, ότι δεν είναι επείγον. Μα, δεν το χαρακτήρισε κάποιος ως επείγον. Θα το συζητήσουμε με άνεση στην Επιτροπή. Ήδη, στη Διάσκεψη των Προέδρων, ομόφωνα, απ’ όσο ξέρω, αποφασίστηκε το νομοσχέδιο αυτό να συζητηθεί σε δύο συνεδριάσεις στην Ολομέλεια. Εγώ σας είπα να μην βάλουμε τη Δευτέρα δύο συνεδριάσεις, αλλά να βάλουμε μία συνεδρίαση τη μέρα, ούτως ώστε να έχουμε άπλετο χρόνο να μιλήσουν όλοι οι συνάδελφοι αρκετή ώρα. Ποτέ δεν έχουμε στερήσει σε κανέναν τον λόγο και τώρα ακόμη παραπάνω.

Η Διάσκεψη των Προέδρων αποφάσισε, λοιπόν, να συζητηθεί το νομοσχέδιο στην Ολομέλεια σε δύο συνεδριάσεις, την επόμενη Πέμπτη και Παρασκευή, με διπλάσια, μάλιστα, συμμετοχή συναδέλφων με φυσική παρουσία. Άρα, ότι καλύτερο μπορεί να γίνει. Απέναντι σε αυτό, εγώ κατάλαβα, ότι δεν είναι επείγον το νομοσχέδιο, ότι επείγει μόνο η πανδημία, οπότε να πάμε σπίτια μας και να μην κάνουμε τίποτα. Αυτό καταλαβαίνετε, ότι δεν μπορεί να γίνει δεκτό. Η διαδικασία θα προχωρήσει, γιατί έτσι πρέπει να γίνει και γιατί αυτή είναι η ευθύνη μας. Τι μήνυμα θέλετε να στείλουμε; Ότι η Βουλή συζητά μόνο τα επείγοντα; Μόνο τα επείγοντα μέτρα και μόνο αν είναι κάτι για την πανδημία; Ουσιαστικά, δηλαδή, προτείνετε η Βουλή να κλείσει. Εάν θέλετε να κλείσει η Βουλή, να το πείτε κεντρικά και όχι να το λέτε στην Επιτροπή. Ζητήστε να κλείσει. Όμως, αυτή την πολιτική ευθύνη πρέπει κάποιος να την αναλάβει και να το πει πολύ καθαρά. Μισόλογα του τύπου, ότι δεν είναι επείγον και να δούμε τι θα κάνουμε, ας τα αφήσουμε.

**ΣΩΚΡΑΤΗΣ ΦΑΜΕΛΛΟΣ:** **(Εισηγητής της Μειοψηφίας)** (Ομιλεί εκτός μικροφώνου)

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Δεν έχει νόημα να απαντήσετε, κύριε Φάμελλε. Θα απαντήσετε σε κάτι που είπα και μετά θα απαντήσω πάλι εγώ. Δεν αλλάζει κάτι, επί της ουσίας.

**ΣΩΚΡΑΤΗΣ ΦΑΜΕΛΛΟΣ (Εισηγητής της Μειοψηφίας)** (Ομιλεί εκτός μικροφώνου)

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Βεβαίως, αυτό να το πείτε στην ομιλία σας μετά, όπως και τα θέματα που ξεκινήσατε να θίγετε.

**ΣΩΚΡΑΤΗΣ ΦΑΜΕΛΛΟΣ (Εισηγητής της Μειοψηφίας)** (Ομιλεί εκτός μικροφώνου)

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Δε θα σας στερήσω εγώ τη δυνατότητα στην ομιλία σας να θίξετε και άλλα θέματα, όπως για τη Θεσσαλονίκη που είπατε.

**ΣΩΚΡΑΤΗΣ ΦΑΜΕΛΛΟΣ:** (Ομιλεί εκτός μικροφώνου)

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ακριβώς. Μα, γι’ αυτό με βλέπετε και ενίσταμαι. Ξέρετε ότι υπάρχει μία άνεση εδώ.

Τον λόγο έχει ο κ. Αρσένης.

**ΚΡΙΤΩΝ - ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Θέλω να πω κάτι για να μην υπάρξει κάποια παρεξήγηση. Εμείς δεν ζητάμε να κλείσει η Βουλή. Ζητάμε, όταν συζητούνται νομοσχέδια που αλλάζουν τη ζωή των ανθρώπων και έχουν σοβαρές κοινωνικές επιπτώσεις, να μπορούν οι πολίτες και όλοι μας να διαμαρτυρόμαστε ελεύθερα. Το να συνεδριάζει η Βουλή κανονικά και έξω να ποινικοποιείται το δικαίωμα αντίδρασης, θέσης, δήλωσης του κόσμου, είναι απαράδεκτο. Αυτό, ναι. Αυτό είναι απαράδεκτο και πρέπει να σταματήσει χθες.

 **ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Έχετε περίεργο τρόπο προσέγγισης του νομοθετικού έργου, της νομοθετικής διαδικασίας, αλλά, εν πάση περιπτώσει, δικαίωμά σας είναι να έχετε την άποψή σας. Εγώ έχω, εντελώς, διαφορετική άποψη και πιστεύω ότι η ευθύνη είναι στους εκπροσώπους του ελληνικού λαού που αναλαμβάνουν και την ευθύνη των λόγων και της ψήφου τους για λογαριασμό των πολιτών. Αυτό νομίζω ότι κάνουμε διαχρονικά όλα τα Κόμματα, για να είμαστε ειλικρινείς. Έτσι λειτουργεί.

Μετά, λοιπόν, από αυτή τη συζήτηση, σε ότι αφορά στη διαδικασία, προτείνω τη Δευτέρα στις 11:00, να έχουμε την ακρόαση των φορέων. Την ίδια ώρα την Τρίτη, να έχουμε τη συζήτηση, επί των άρθρων και την ίδια ώρα την Τετάρτη, να έχουμε τη β΄ ανάγνωση, ούτως ώστε να ολοκληρώσουμε την επεξεργασία του νομοσχεδίου στην Επιτροπή και την Πέμπτη την Παρασκευή, όπως έχει αποφασίσει, ήδη, η Διάσκεψη των Προέδρων, να τεθεί προς συζήτηση στην Ολομέλεια.

**ΓΕΩΡΓΙΟΣ ΑΡΒΑΝΙΤΙΔΗΣ (Ειδικός Αγορητής του Κινήματος Αλλαγής):** Τουλάχιστον, σε ότι αφορά την ακρόαση των φορέων και ποιους θα καλέσουμε, ας διευρύνουμε τον κατάλογο.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής): «**Χτυπάτε πόρτα ανοιχτή».Έχουμε αποκλείσει ποτέ εμείς φορέα; Όμως, μην καλέσουμε και σαράντα φορείς.

**ΓΕΩΡΓΙΟΣ ΑΡΒΑΝΙΤΙΔΗΣ (Ειδικός Αγορητής του Κινήματος Αλλαγής):** Ας το μεγιστοποιήσουμε στο μεγαλύτερο δυνατόν.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Όσοι πρέπει να κληθούν, θα κληθούν, ως συνήθως γίνεται, αλλά μην προτείνουμε 40 - 50 φορείς και είμαστε εδώ όλη τη Δευτέρα. Δεν θα αποκλείσουμε κανέναν που πρέπει να έρθει, που έχει άποψη για το νομοσχέδιο και που θέλει να την πει. Θα του δώσουμε και πολύ χρόνο. Συμφωνώ, όπως και ο Υπουργός, ότι το νομοσχέδιο αυτό είναι πολύ σημαντικό και πρέπει να το εξηγήσουμε στους πολίτες και πρέπει να δούμε τις, τυχόν, αδυναμίες του που πρέπει να διορθωθούν κατά τη διάρκεια της συζήτησης. Συζήτηση ξεκινάμε αυτή την ώρα, δεν αποφασίζουμε. Θα τα δούμε στην πορεία αυτά.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Να διευκρινίσω, ότι, ασφαλώς, δεν είμαστε επιθετικοί, όπως είπε ο συνάδελφος. Απλά, συμφωνήσαμε με αυτό που είπε. Σε καμία περίπτωση, δεν είπε κάποιος, ότι η Βουλή πρέπει να κλείσει. Είμαστε οι πρώτοι που είπαμε από την αρχή, ότι δεν πρέπει να κλείσει.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Εγώ το ερμήνευσα έτσι και αν το ερμήνευσα λάθος, να το πείτε.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Αναφερθήκαμε σε αυτή την πληθώρα νομοσχεδίων που κατατίθενται για να συζητηθούν μετά από δύο μέρες και μιλάμε για τεράστια νομοσχέδια. Δεν μπορεί να προγραμματίσει η Κυβέρνηση καλύτερα τη συζήτησή τους, ούτως ώστε να τα έχουμε κι εμείς πιο πριν για να προετοιμαστούμε καλύτερα;

 **ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Βουλευτής είμαι και εγώ και συναδελφικά καταλαβαίνω τι λέτε. Όμως, πρέπει να κατανοήσουμε, ότι πάμε προς το τέλος του χρόνου. Σε λίγο θα έρθει ο Προϋπολογισμός. Με τον Προϋπολογισμό, συνήθως κλείνει η Βουλή για τις γιορτές και υπάρχουν κάποιες εκκρεμότητες που δεν μπορούν να περιμένουν για το τέλος Ιανουαρίου. Για παράδειγμα, υπάρχουν ρυθμίσεις για το Κτηματολόγιο που σε κάποιες περιοχές περιμένουν πως και πως να δοθεί παράταση, καθώς λήγει στο τέλος Δεκεμβρίου η προθεσμία. Υπάρχουν κάποιες εκκρεμότητες που πρέπει να ρυθμιστούν.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Έχετε δίκιο, αλλά δεν μπορεί να προγραμματίζει η Κυβέρνηση καλύτερα τον χρόνο, ώστε έχουμε τα νομοσχέδια πιο πριν και να έχουμε χρόνο;

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ακούστηκε αυτό που είπατε. Το άκουσε και ο Υπουργός. Πιστεύω ότι γίνεται προγραμματισμός και όλοι ξέρουμε, λίγο πολύ, τι θα κατατεθεί. Παρακολουθώντας τη διαβούλευση των νομοσχεδίων ξέρουμε με ποια σειρά θα έρθουν. Εμείς στην Επιτροπή φροντίζουμε να κάνουμε, όσο γίνεται καλύτερα τη δουλειά μας. Δηλαδή, εξαντλητική συζήτηση, παρέμβαση και πιο ουσιαστικό έργο.

**ΚΡΙΤΩΝ-ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Θα ήθελα, κύριε Πρόεδρε, να ζητήσω από τον Υπουργό από στοιχειώδη σεβασμό προς το Κοινοβούλιο και την κοινωνία, να δεσμευτεί ότι οποιαδήποτε τροπολογία θα κατατεθεί πριν την ακρόαση φορέων και αν αυτό δεν είναι εφικτό μέχρι τη Δευτέρα, ας πάει η ακρόαση φορέων αργότερα. Όμως, οι τροπολογίες που θα κατατεθούν είναι δημοκρατικό δικαίωμα να εξεταστούν και κατά τη διάρκεια της ακρόασης φορέων.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το άκουσε και αυτό ο Υπουργός. Από την πλευρά μου θα πω, ότι αν ο Υπουργός ήταν έτοιμος να φέρει την τροπολογία, προφανώς, θα την είχε καταθέσει. Θα παρακαλούσα, όμως, εάν είναι κάποια σημαντική τροπολογία που σκέπτεται το Υπουργείο να φέρει και πρέπει γι’ αυτή την τροπολογία να ακούσουμε κάποιους εκπροσώπους, ας το λάβουμε υπόψη μας, κατά την διάρκεια της σημερινής συνεδρίασης. Αν προκύπτει, ότι πρέπει να έρθει και κάποιος άλλος, συμπληρωματικά, θα προσθέσουμε έναν- δυο φορείς ακόμη. Δηλαδή, αν προκύψει ότι πρέπει να έρθουν περισσότεροι φορείς για κάποια τροπολογία που πρόκειται να κατατεθεί. Να πω εγώ στον Υπουργό τι ώρα θα καταθέσει την τροπολογία, προφανώς δεν είναι δουλειά δικιά μου.

Κύριε Υπουργέ, έχετε το λόγο.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Περιβάλλοντος και Ενέργειας):** Έχω την εντύπωση, ότι ορισμένοι συνάδελφοι, διαφωνούν με τα Κόμματά τους και πρέπει να αντιμετωπίσουν το θέμα εσωκομματικά, διότι στη Διάσκεψη των Προέδρων, έχει αποφασιστεί, ομόφωνα, μία διαδικασία.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.):** Όχι για τις Επιτροπές, αλλά για την Ολομέλεια.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Περιβάλλοντος και Ενέργειας):** Μάλιστα, έχει αποφασιστεί, ότι θα υπάρχει και διπλάσιος ουσιαστικά αριθμός ομιλητών, σε σχέση με τον προβλεπόμενο, λόγω και της «βαρύτητας» του νομοσχεδίου. Επαναλαμβάνω, ότι εάν δεν συνεννοείστε με τα Κόμματα σας με τον σωστό τρόπο, αυτό δεν είναι πρόβλημα, ούτε δικό μας, ούτε του ελληνικού λαού, αλλά είναι πρόβλημα εσωτερικό του ΣΥΡΙΖΑ και των άλλων Κομμάτων. Συντονιστείτε καλύτερα με τη Γενική Γραμματέα της Κοινοβουλευτικής σας Ομάδας.

Δεύτερον, ακόμα μία φορά επισημαίνεται από την Αντιπολίτευση, ότι η Βουλή θα πρέπει να εξαιρέσει τα θέματα του κορονοϊού και να μην ασχολείται με άλλα θέματα. Πού γίνεται αυτό; Γνωρίζετε κάποια χώρα της Ευρώπης που να ακολουθείται αυτή η διαδικασία; Να μας την υποδείξετε για να μελετήσουμε τη βέλτιστη αυτή πρακτική, την οποία, ενδεχομένως, θα προτείνετε.

 Το νομοσχέδιο αυτό, όπως και πολλά άλλα νομοσχέδια που προχωρεί η Κυβέρνηση, είναι μία παρέμβαση που έχει αναπτυξιακό και περιβαλλοντικό χαρακτήρα, ταυτόχρονα. Τι προτείνετε; Να κρατήσουμε τη νομοθεσία του ΣΥΡΙΖΑ ως Ν.Δ.; Να έχουμε εκλεγεί με ένα συγκεκριμένο πρόγραμμα και να μην το εφαρμόσουμε και να εφαρμόζουμε τη δική σας πολιτική, απλά και μόνο, για να έχουμε τα ίδια «καταπληκτικά» αποτελέσματα που είχατε εσείς, όσο καιρό κυβερνούσατε; Θέτουμε τις βάσεις με αυτό το νομοσχέδιο, για να υπάρχει μία πληρέστερη και πιο σύγχρονη περιβαλλοντική πολιτική, αλλά να υπάρχει και μία απάντηση από όλες τις πλευρές -εμείς κοιτάμε τη δική μας πλευρά στο Υπουργείο Περιβάλλοντος και Ενέργειας- για τα θέματα που προκύπτουν και από τον κορονοϊό, έτσι ώστε την επόμενη μέρα η χώρα να είναι έτοιμη, με ένα πιο σύγχρονο αναπτυξιακό μοντέλο, περισσότερο ελκυστικό, για επενδύσεις. Αυτό κάνουμε και δεν πρέπει να περιμένουμε να περάσει η κρίση του κορονοϊού για να νομοθετήσουμε. Τι είδους παράδοξη πρόταση είναι αυτή η οποία κατατίθεται από τη δική σας πλευρά;

Προσθέτετε και κάτι άλλο και λέτε ότι το νομοσχέδιο αυτό περνάει, εν κρυπτώ. Το υποστηρίζετε σοβαρά, ισχυριζόμενοι ότι είστε και προοδευτική πολιτική; Το νομοσχέδιο αυτό, αφού πέρασε, επί της αρχής, από το Υπουργικό Συμβούλιο στα τέλη Απριλίου και έτυχε περαιτέρω επεξεργασίας, παρουσιάστηκε τον Ιούλιο από την Κυβέρνηση. Τέθηκε σε ηλεκτρονική διαβούλευση, δόθηκε παράταση στην ηλεκτρονική διαβούλευση και αφού τελείωσε η ηλεκτρονική διαβούλευση, έμεινε «ανοιχτή» με τους φορείς μέχρι και σήμερα. Από τον Ιούλιο μέχρι σήμερα έχουν περάσει τέσσερις μήνες. Τέσσερις μήνες από την ώρα που δημοσιοποιήθηκε. Εάν αυτό είναι, εν κρυπτώ, τότε όλα είναι, εν κρυπτώ. Δεν υπάρχει κάτι που να μην είναι εν κρυπτώ, εάν δεχθούμε αυτή την προσέγγιση της ελληνικής Αντιπολίτευσης. Αν νομίζετε, ότι όλες αυτές οι προσεγγίσεις ανεβάζουν την αξιοπιστία σας και σας εμφανίζουν πιο σοβαρούς στον ελληνικό λαό, συνεχίστε. Για εμάς είναι «δώρο».

Σε ότι αφορά στις τροπολογίες. Λέτε να κάνουμε διαβούλευση και για τις τροπολογίες. Πόσες φορές είχατε κάνει εσείς ως Κυβέρνηση διαβούλευση για τροπολογίες και πόσες φορές έχει γίνει για τις τροπολογίες διαβούλευση στη Βουλή των Ελλήνων; Εγώ είμαι εδώ από το 2007 και δεν θυμάμαι να έχει γίνει ποτέ. Μπορεί, πραγματικά, να μην θυμάμαι καλά, αλλά δεν το θυμάμαι. Πάντα στο Υπουργείο Περιβάλλοντος και Ενέργειας κοιτάζουμε -και αν δεν προλάβουμε λόγω του Γενικού Λογιστηρίου, διότι δεν ελέγχουμε, ούτε εμείς, ούτε κανένα Υπουργείο, σε καμία Κυβέρνηση και πουθενά στην Ευρώπη όλη τη διαδικασία, σε σχέση με την κατάθεση νομοσχεδίων και την κατάθεση τροπολογιών- να ενημερώνουμε και αυτό κάνουμε και τώρα με ακρίβεια. Μπορεί να συμφωνείτε ή να διαφωνείτε στις τροπολογίες ή στα νομοσχέδια που καταθέτουμε, αλλά, σίγουρα, δεν έχει κανείς να πει, ότι δεν σας έχουμε ενημερώσει με ακρίβεια για το περιεχόμενο τροπολογιών και πριν ακόμη κατατεθούν. Δεν είναι υποχρέωσή μας, αλλά το κάνουμε από δημοκρατική ευαισθησία και αυτό θα συμβεί και τώρα.

Σε ότι αφορά στο συγκεκριμένο θέμα το οποίο υπονοείτε, δηλαδή, για το ζήτημα των ΑΠΕ, έχει γίνει, ήδη, εκτεταμένη διαβούλευση για περισσότερο από ένα μήνα. Έχει μιλήσει το Υπουργείο με όλους τους φορείς ανεξαιρέτως, έχει μιλήσει ο ΣΥΡΙΖΑ με όλους τους φορείς, έχουν μιλήσει οι φορείς πριν την παρουσίαση των μέτρων, αλλά και μετά την παρουσίαση των μέτρων. Όλοι γνωρίζουν περί τίνος πρόκειται και διερωτώμαι για ποιον λόγο θέλει να αποχωρήσει ο ΣΥΡΙΖΑ. Θα σας πω γιατί θέλει να το κάνει και δεν είναι ρητορικό το ερώτημα. Ο ΣΥΡΙΖΑ θέλει να αποχωρήσει διότι νομίζει ότι μπορεί να ακουστεί στην κοινωνία. Υπάρχει γενικά ένα υπαρξιακό θέμα με τον ΣΥΡΙΖΑ. Η Κυβέρνηση χειρίζεται μεγάλα προβλήματα και μεγάλες κρίσεις, αλλά ο ΣΥΡΙΖΑ αντί να εισπράττει από όλα αυτά υποχωρεί συνεχώς. Άρα, αυτό το υπαρξιακό ζήτημα του ΣΥΡΙΖΑ εκδηλώνεται και στις τοποθετήσεις των συναδέλφων του ΣΥΡΙΖΑ.

 Υπάρχει και ένα άλλο ειδικό θέμα, σε σχέση με αυτό το νομοσχέδιο και θα ήθελα να το ξέρουν οι Έλληνες πολίτες. Η Αριστερά, επί σειρά ετών, ήταν κατά της, εκτός σχεδίου, δόμησης. Δεν έκανε και πολλά πράγματα -σχεδόν τίποτα- όσο καιρό ήταν Κυβέρνηση για το θέμα της, εκτός σχεδίου, δόμησης. Τώρα, εμείς προχωρούμε μπροστά με μία περιβαλλοντική ατζέντα και βρίσκεται σε μία αμηχανία. «Απορία ψάλτου, βηξ», λοιπόν. Δεν ξέρουν τι να πουν, τα λένε στις ανακοινώσεις τους «έτσι, αλλιώς και αλλιώτικα», δεν υπάρχει κανένα μήνυμα και ενδεχομένως, η αποχώρηση από το Κοινοβούλιο να είναι ένα μέσο για να βγουν από την πολιτική αμηχανία.

Ακούστε, κυρίες και κύριοι του ΣΥΡΙΖΑ. Είτε φύγετε, είτε μείνετε, οι ίδιοι θα είστε, το ίδιο αναξιόπιστοι και το ίδιο οπισθοδρομικοί. Κάντε ότι νομίζετε. Εμείς συνεχίζουμε τη δουλειά μας. Εσείς συνεχίστε αυτή την ακατάληπτη και κακιασμένη αντιπολίτευση. Εμείς θα κάνουμε έργο για τον τόπο. Σας ευχαριστώ πολύ, κύριε Πρόεδρε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κυρίες και κύριοι συνάδελφοι, θα τα δούμε όλα και στην πορεία τη συνεδρίασης. Δε θα περιμένουμε αυτή τη στιγμή όλες τις διευκρινήσεις, αλλά θα τα δούμε στην πορεία της συνεδρίασης.

Τον λόγο έχει η κυρία Μανωλάκου.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.):** Σας ευχαριστώ πολύ, κύριε Πρόεδρε. Κύριε Υπουργέ, εσείς μόλις τώρα επιβεβαιώσατε ότι θα φέρετε τροπολογία για τις ΑΠΕ και ότι είσαστε έτοιμοι και ότι έχετε κάνει διαβουλεύσεις, όπως το ίδιο έχει κάνει και ο ΣΥΡΙΖΑ. Γιατί δεν την καταθέτετε τώρα; Γιατί δεν την ενσωματώνετε; Δηλαδή, τι ζητάτε; Να μην έχουμε ούτε το χρόνο να το διαβάσουμε; Το λέω αυτό, γιατί όποιο νομοσχέδιο έχει έρθει από το Υπουργείο Περιβάλλοντος πάντα υπήρχαν σε αυτό τροπολογίες υπέρ των ΑΠΕ, προκλητικά. Και στο τελευταίο νομοσχέδιο πάλι τις ενσωματώσατε.

Κύριε Πρόεδρε, δεν είναι σωστή διαδικασία αυτή. Είναι απαράδεκτη.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο Υπουργός.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Περιβάλλοντος και Ενέργειας):** Πρώτα από όλα, συνεννοηθείτε μεταξύ σας εσείς τώρα. Ο κ . Φάμελλος, υπονόησε, προηγουμένως, ότι θα φέρουμε μία τροπολογία κατά των ΑΠΕ. Εσείς, κυρία Μανωλάκου, λέτε ότι θα φέρουμε μία τροπολογία υπέρ των ΑΠΕ.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.):** (ομιλεί εκτός μικροφώνου) Μαζί τα στηρίζετε.

 **ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Περιβάλλοντος και Ενέργειας):** Εγώ εκείνο το οποίο είπα είναι ότι για τις ΑΠΕ έχουμε βγάλει ανακοίνωση, εδώ και δεκαπέντε ημέρες. Σε ότι αφορά στο περιεχόμενο της τροπολογίας, θα είναι το περιεχόμενο της ανακοίνωσης. Όταν θα έρθει, θα δείτε ότι αυτό που λέω είναι, απολύτως, ακριβές. Είπα και προηγουμένως -και μην κάνετε ότι δεν το ακούτε, διότι όσο κάνετε ότι δεν το ακούτε, νομίζω ότι ευτελίζετε τα επιχειρήματά σας και την παρουσία σας στην πολιτική- όλες οι κυβερνήσεις, παντού σε όλη την Ευρώπη δεν ελέγχουν την ταχύτητα με την οποία γίνεται η επεξεργασία των διατάξεων από τα Γενικά Λογιστήρια. Επίσης, καθώς αυτή την ώρα έχουν εισαχθεί και μία σειρά από άλλες προϋποθέσεις από την πλευρά της Κυβέρνησης, δεν μπορώ να ελέγξω, ακριβώς, την ώρα που θα κατατεθεί. Επαναλαμβάνω, όμως, ότι το περιεχόμενο αυτής της τροπολογίας είναι, απολύτως, γνωστό. Εσείς λέτε ότι δεν είναι. Πραγματικά, δεν ξέρω και τι άλλο λέτε, γιατί από ένα σημείο και μετά δεν μπορώ να σας παρακολουθήσω.

Αυτά είχα να συμπληρώσω. Σας ευχαριστώ πολύ, εκ νέου.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κύριος Φάμελλος.

**ΣΩΚΡΑΤΗΣ ΦΑΜΕΛΛΟΣ (Εισηγητής της Μειοψηφίας):** Θα πάρω τον λόγο, κύριε Πρόεδρε, διότι ο Υπουργός μόλις τώρα επιβεβαίωσε -και αυτό ας το δούμε συνθετικά όλοι μαζί - ότι θα υπάρχει μία τροπολογία ή πολλές -δεν ξέρω πόσες θα παράγει τελικά το Υπουργείο- που θα έρθει σε συνέχεια της προ δεκαπενθημέρου ανακοίνωσής του, σχετικά με την κάλυψη του ελλείμματος του λογαριασμού των ΑΠΕ. Κανείς δεν είπε, αν είναι υπέρ ή κατά των ΑΠΕ, κυρία Μανωλάκου. Μην μπερδεύεστε. Προσπαθεί να σας μπερδέψει με λόγια ψεύτικα. Είναι καλός στην επικοινωνία και μεγάλος ψεύτης, έτσι κι αλλιώς, μην ασχολείστε με αυτό. Λέω ότι είναι ψεύτης ο κύριος Υπουργός για τα εκτός σχεδίου και γι’ αυτό το προκατέβαλα, αλλά θα το αποδείξω. Εφόσον προκαταβάλει αυτή τη στιγμή -και μας ενημερώνει επιτέλους, γιατί αν δεν το θέταμε ως ερώτημα εμείς, ο κ. Χατζηδάκης δεν θα το έκανε- γι’ αυτό και κάνουμε κριτική, κύριοι συνάδελφοι και γι’ αυτό και έχει λόγο τελικά η κριτική μας. Λέμε ότι επιφυλασσόμεθα και θα καταθέσουμε συμπληρωματική λίστα φορέων. Οι φορείς που θα έρθουν εκ μέρους του ΣΥΡΙΖΑ θα συμπεριλαμβάνουν και όλους όσους αφορούν στον Ειδικό Λογαριασμό των ΑΠΕ. Θα είναι και οι καταναλωτές, οι παραγωγοί και οι προμηθευτές, στους οποίους κάνει «πλάτες» ο κ. Χατζηδάκης, διότι όλοι οι υπόλοιποι θίγονται από όλα αυτά που κάνει ο κ. Χατζηδάκης. Θα καταθέσουμε, λοιπόν, συμπληρωματική λίστα φορέων που θα έρθουν και αυτό, κύριε Πρόεδρε, είναι ντροπή και για τη Βουλή, γιατί δεν θα ξέρουν σε τι θα τοποθετηθούν, κύριε Χατζηδάκη, έτσι όπως τα κάνατε. Ξεκαθαρίζουμε τη θέση μας. Αφού δεσμεύτηκε ότι θα έρθει τροπολογία, επί του κειμένου της συνέντευξης τύπου, καλούμε τους φορείς και βγάλτε τα πέρα εσείς, κύριε Υπουργέ. Εσείς δημιουργήσατε το έλλειμμα, εσείς δημιουργείτε αυτόν τον κοινοβουλευτικό ανορθολογισμό. Αυτό είναι το κατόρθωμα του κ. Χατζηδάκη. Όλοι χαμένοι, η Βουλή χαμένη.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Μη βάζετε τέτοιες ιδέες. Τον λόγο έχει ο κ. Χατζηδάκης.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Περιβάλλοντος και Ενέργειας):** Οι κατηγορίες που απευθύνει για μένα ο κ . Φάμελλος, είναι παράσημο και τον ευχαριστώ γι’ αυτό το παράσημο. Ακόμη περισσότερο είναι παράσημο, όταν χρησιμοποιεί τη λέξη «ψεύτης» ο εκπρόσωπος σήμερα εδώ ενός Κόμματος που έχει πάρει το παγκόσμιο ρεκόρ στα ψέματα. Είστε οι μεγαλύτεροι «Πινόκιο» της υφηλίου και ερχόσαστε να «κουνάτε το δάχτυλο», ακριβώς σε αυτόν τον τομέα. Αιδώς Αργείοι.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Αρσένης.

**ΚΡΙΤΩΝ - ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Είναι σαφές, κύριε Υπουργέ, ότι κάθε Κόμμα έχει πολύ διακριτές διαφορές μεταξύ του. Κάνετε μία τιτάνια προσπάθεια να μας ενώσετε σε ένα κοινό μέτωπο, αλλά προς το παρόν δεν το έχετε καταφέρει. Αυτό που είναι ουσιαστικό είναι, ότι έχετε υποχρέωση αυτή την τροπολογία που ανακοινώνετε αυτή τη στιγμή, να την φέρετε πριν από τη διαβούλευση, ιδίως για ένα τόσο σημαντικό θέμα, για το οποίο έχετε βγάλει και δελτίο τύπου, πριν από την ακρόαση φορέων.

Οπότε, παρακαλώ, είτε δεσμευτείτε ότι θα τη φέρετε έγκαιρα, είτε ας πάμε πίσω την ακρόαση φορέων, μέχρι να είναι έτοιμος ο Υπουργός. Δεν υπάρχει κάτι υπερεπείγον. Απ’ ότι καταλαβαίνω, είναι έτοιμη η τροπολογία. Αν θα μπορέσει να φέρει την τροπολογία την Τρίτη ή την Τετάρτη, ας πάει την Τετάρτη η ακρόαση φορέων.

Να γίνει σεβαστό το Κοινοβούλιο, να γίνει σεβαστή η Δημοκρατία .

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Σας θυμίζω ότι η διαδικασία δεν γίνεται έτσι και δε γινόταν ποτέ έτσι. Τροπολογίες, διαχρονικά, έρχονταν κατά τη διάρκεια των συζητήσεων, είτε στην Επιτροπή, είτε στην Ολομέλεια. Υπάρχει και ο Κανονισμός της Βουλής που προβλέπει πως γίνεται η διαδικασία. Αυτό θα συμβεί και τώρα και όλα θα είναι στο πνεύμα και στο γράμμα του Κανονισμού. Ποιες πολιτικές ερμηνείες θέλει να δώσει ο καθένας, είναι δικαίωμά του να τις δώσει και να πει την άποψή του. Σεβαστά όλα.

Τον λόγο έχει ο κ. Σταμενίτης.

**ΔΙΟΝΥΣΙΟΣ ΣΤΑΜΕΝΙΤΗΣ (Εισηγητής της Πλειοψηφίας)**: Ευχαριστώ, κύριε Πρόεδρε. Πριν μπω στη συζήτηση του νομοσχεδίου, θέλω να κάνω δύο παρατηρήσεις σχετικά με αυτά που ακούστηκαν πριν για τη διαδικασία. Πρώτον, θα ήθελα να ρωτήσω τον ΣΥΡΙΖΑ, αν λόγω του Covid -19 και της έξαρσης της πανδημίας, περιορίζει το κοινοβουλευτικό του έργο μόνο σε θέματα Covid -19. Προφανώς και όχι. Επομένως, το Κοινοβούλιο και η Κυβέρνηση πρέπει να προχωρούν.

Δεύτερον, τη διαδικασία αυτή που ακολουθούμε σήμερα, δηλαδή, με λίγους Βουλευτές στην Ολομέλεια και με τους περισσότερους διαδικτυακά, την είχαν ζητήσει από την άνοιξη κάποια Κόμματα της αντιπολίτευσης. Μάλιστα, άκουσα χθες ή προχθές Αρχηγό Κόμματος να δέχεται και συγχαρητήρια που, επιτέλους, εφαρμόστηκε η πρότασή του. Αυτά για να μπαίνουν όλα σε μία τάξη. Προφανώς, έχει απόλυτο δίκιο ο Υπουργός που λέει ότι η ένσταση που μπήκε πριν από λίγο για τη διαδικασία, είναι η μεγαλύτερη απόδειξη, ότι το νομοσχέδιο είναι, εξαιρετικά, καλό.

Είναι ένα περιβαλλοντικό νομοσχέδιο, «πράσινο», που φέρνει την ανάπτυξη στη χώρα που είναι και το ζητούμενο σήμερα. Η πανδημία δεν έχει μόνο το υγειονομικό σκέλος, αλλά έχει και την αντιμετώπιση των συνεπειών της πανδημίας στο οικονομικό σκέλος. Επομένως, αν δεν δημιουργήσουμε αυτή την εποχή το κατάλληλο περιβάλλον με τις κατάλληλες παρεμβάσεις, ώστε όταν τελειώσει αυτή η διαδικασία να μπορέσει να «τρέξει» η οικονομία και να αποκατασταθούν οι οικονομικές ζημιές στη χώρα, δεν θα μπορέσουμε να το κάνουμε ποτέ. Αυτό κάνει σήμερα το Υπουργείο και ο Υπουργός και επειδή δεν υπάρχει απάντηση σε αυτό, βρίσκουμε διάφορα ζητήματα. Κάτι ψέλλισαν για μία τράπεζα, κάτι για μία τροπολογία που είναι, ήδη, γνωστή και τη γνωρίζουν άπαντες, αλλά στο μέγα ζητούμενο που έχει το νομοσχέδιο δεν απαντάμε. Πετάμε την «μπάλα στην εξέδρα», γιατί μπορεί αυτό να μας βολεύει. Εμείς, όμως, θα συζητήσουμε για το νομοσχέδιο, γιατί είναι μία εξαιρετική πρωτοβουλία που, επιτέλους, βάζει τα πράγματα σε μία σειρά.

Συζητάμε, κυρίες και κύριοι συνάδελφοι, σήμερα, αυτό το νομοσχέδιο που ο τίτλος τα λέει όλα «Εκσυγχρονισμός της χωροταξικής και πολεοδομικής νομοθεσίας». Είναι μία νομοθετική πρωτοβουλία που αποτελεί μία συνολική μεταρρύθμιση για την ιδιοκτησία, για την ανάπτυξη και το περιβάλλον. Γνωρίζουμε πάρα πολύ καλά, ότι η έλλειψη ολοκληρωμένου χωροταξικού και πολεοδομικού σχεδιασμού μάς έχει οδηγήσει σε ένα «δαιδαλώδες» θεσμικό πλαίσιο με πολλά προβλήματα, κενά και ασάφειες, γεγονός που έχει πολλαπλές αρνητικές συνέπειες για τη χώρα και οικονομικές και αναπτυξιακές και κοινωνικές, αλλά πάνω απ’ όλα περιβαλλοντικές. Αυτή την προβληματική υφιστάμενη κατάσταση επιχειρεί να αντιστρέψει το συγκεκριμένο σχέδιο νόμου, θέτοντας τρεις μεγάλες βασικές στοχεύσεις.

Πρώτον, την προστασία του περιβάλλοντος μέσα από τον περιορισμό της, εκτός σχεδίου, δόμησης και παράλληλα, με την εφαρμογή ενός εκτεταμένου προγράμματος εκπόνησης τοπικών πολεοδομικών σχεδίων, την ενίσχυση και τη στήριξη εθνικής προσπάθειας για την ανασυγκρότηση της χώρας μέσα από την ανάπτυξη και τις επενδύσεις. Το πετυχαίνει αυτό, νομοθετώντας μέτρα, όπως ο εκσυγχρονισμός του καθεστώτος των χρήσεων γης, η ενθάρρυνση της ανάπτυξης επιχειρηματικής δραστηριότητας, όμως, μέσα από οργανωμένα επιχειρηματικά πάρκα και τρίτον, την προστασία του δικαιώματος της ιδιοκτησίας, μέσα από μία σειρά παρεμβάσεις, όπως για παράδειγμα, η μεταφορά του συντελεστή δόμησης, ο εξορθολογισμός του καθεστώτος των ρυμοτομικών απαλλοτριώσεων και η επιτάχυνση των πολεοδομικών σχεδίων.

Ειδικότερα, στη σημερινή συζήτηση θα ήθελα να σταθώ στα βασικότερα σημεία του νομοσχεδίου, παρουσιάζοντας με αυτόν τον τρόπο τις δομικές αλλαγές και τις μεταρρυθμίσεις που επιτυγχάνει το σχέδιο νόμου. Πρώτο σημείο είναι η επιτάχυνση του χωροταξικού σχεδιασμού σε ολόκληρη τη χώρα, μέσα από τον περιορισμό του χρόνου εκπόνησης πολεοδομικών μελετών στα δυόμιση χρόνια, που σήμερα είναι 11, 12, 13, 14 και η εκκίνηση -είναι το πιο σημαντικό- του μεγαλύτερου προγράμματος πολεοδομικών μελετών, που έχει συντελεστεί ποτέ στην Ελλάδα. Σήμερα, η Ελλάδα καλύπτεται από τοπικά πολεοδομικά σχέδια, μόνο στο 20% εκτός της επικράτειάς της. Μετά τη ψήφιση του νομοσχεδίου θα εκπονηθούν 500 τοπικά πολεοδομικά σχέδια, σε βάθος οκταετίας, με προτεραιότητα τη νησιωτική χώρα. Μέχρι το 2023, θα έχουν εγκριθεί σε 350 διοικητικές ενότητες και θα έχουν καλυφθεί επομένως, οι τουριστικές περιοχές, δηλαδή το 32% της χώρας, ενώ μέχρι το 2028 φιλοδοξούμε να έχει καλυφθεί όλη η υπόλοιπη χώρα.

 Γι’ αυτόν τον λόγο, καθώς και για την ταχύτερη και αποτελεσματικότερη εφαρμογή του προγράμματος, προβλέπεται ο ορισμός του Ειδικού Συντονιστή. Το πρόγραμμα της εκπόνησης των τοπικών πολεοδομικών σχεδίων θα χρηματοδοτηθεί από το Ταμείο Ανάκαμψης, κατά 80%, δηλαδή, 160 εκατομμύρια και κατά 20%, δηλαδή, 40 εκατομμύρια από την Ευρωπαϊκή Τράπεζα Επενδύσεων. Η σημερινή Κυβέρνηση, δηλαδή, έχει και τη βούληση να προχωρήσει στο μεγάλο αυτό εγχείρημα, αλλά έχει βρει και τη χρηματοδότηση για την υλοποίησή του. Αυτό είναι πάρα πολύ σημαντικό.

Δεύτερο σημείο είναι ο περιορισμός της άναρχης εκτός σχεδίου δόμησης. Η άναρχη εκτός σχεδίου δόμηση είναι ένα ελληνικό φαινόμενο. Δεν το συναντάμε εύκολα άλλου στην Ευρώπη που, επιτέλους, αντιμετωπίζεται. Πώς επιτυγχάνεται αυτή η αλλαγή, αυτός ο περιορισμός; Με τη μείωση κατά 10% των συντελεστών στην, εκτός σχεδίου, δόμηση, με την αλλαγή του καθεστώτος των παρεκκλίσεων αρτιότητας, αλλά δίνοντας και ένα επαρκές μεταβατικό διάστημα σε όλους αυτούς να εκδώσουν οικοδομική άδεια, αν οι ιδιοκτήτες θέλουν. Είναι σημαντικό να σημειώσουμε -το έχει πει και ο Υπουργός- ότι δεν προχωρούμε σε αυτές τις αλλαγές αιφνιδιάζοντας τον οποιοδήποτε.

Έξι χρόνια δίνονται στους ιδιοκτήτες, δυο χρόνια δίνονται, ώστε να εκδοθεί οικοδομική άδεια, αφαιρώντας τον χρόνο που απαιτούν οι εγκρίσεις του Δασαρχείου και της Αρχαιολογικής Υπηρεσίας και τέσσερα χρόνια δίνονται, ακόμη, για να μπορέσει να ολοκληρωθεί η κατασκευή. Επομένως, δίνονται, συνολικά, έξι χρόνια περιθώριο σε όσους επιθυμούν να χτίσουν αύριο το πρωί. Φυσικά -και εδώ είναι το πιο σημαντικό στοιχείο- οι ιδιοκτήτες που δεν θα προχωρήσουν σε έκδοση οικοδομικής άδειας, διατηρούν το δικαίωμα να χτίσουν στη γη τους, σύμφωνα πάντοτε με βάση τα όσα θα ορίζουν τα τοπικά και τα ειδικά πολεοδομικά σχέδια που θα εκπονηθούν πολύ γρήγορα. Δεν αλλάζει, φυσικά, τίποτα για την, εκτός σχεδίου, δόμηση στους ιδιοκτήτες που έχουν τέσσερα στρέμματα και άνω, πάντοτε, όμως, με όσα ορίζουν τα τοπικά πολεοδομικά σχέδια.

Τρίτο σημείο είναι η απλοποίηση των χρήσεων γης με περιορισμό των γενικών χρήσεων, για να έχουμε ένα πιο ευέλικτο σύστημα, που θα διευκολύνει τις μικτές χρήσεις. Επίσης, καθιερώνεται η Εθνική Ονοματολογία Χρήσεων Γης, η οποία θα εφαρμόζεται ενιαία σε όλα τα σχέδια χρήσεων γης. Αντιστοιχίζονται, επιτέλους, οι χρήσεις γης με τους ΚΑΔ, προκειμένου να περιορίζεται η γραφειοκρατία και να διευκολύνονται οι επενδύσεις.

 Τέταρτο σημείο είναι η ενεργοποίηση της μεταφοράς συντελεστή δόμησης. Με τη διάταξη αυτή του Υπουργείου Περιβάλλοντος και Ενέργειας λύνεται ένα πρόβλημα που υπάρχει από το 1978, λαμβάνοντας υπόψη τη σχετική νομολογία του Συμβουλίου της Επικρατείας. Προσδιορίζονται οι προϋποθέσεις για τη χωροθέτηση ζωνών υποδοχής συντελεστή, δημιουργείται η Ψηφιακή Τράπεζα Γης που είναι βασικό «εργαλείο» για την υλοποίηση αυτής της πρόβλεψης. Είναι θεσμός που διευκολύνει, μεταξύ άλλων, και τους ιδιοκτήτες των διατηρητέων κτιρίων.

Έκτο σημείο είναι η επιτάχυνση της διαδικασίας έκδοσης των οικοδομικών αδειών και η ενίσχυση της ηλεκτρονικής διαδικασίας. Στόχος είναι να εκδίδεται, ταυτόχρονα, το σύνολο των οικοδομικών αδειών μετά την ηλεκτρονική υποβολή του φακέλου με όλα τα απαραίτητα δικαιολογητικά και τις αναγκαίες έτσι εγκρίσεις. Θεσμοθετείται απλοποιημένη διαδικασία υποχρεωτικής προέγκρισης για οικοδομικές άδειες κατηγορίας 1 και 2. Σημαντικό συμπληρωματικό στοιχείο στην αναμόρφωση των διαδικασιών των οικοδομικών διαδικασιών είναι ενεργοποίηση από το 2021 της Ηλεκτρονικής Ταυτότητας Κτιρίων και Ιδιοκτησιών. Παράλληλα, εκσυγχρονίζεται ο νέος οικοδομικός κανονισμός και αντιμετωπίζεται ο μεγάλος αριθμός ελλείψεων και ασαφειών. Δίνεται ευελιξία στη διαμόρφωση του ιστορικού κτιρίου και ενισχύεται με αυτόν τον τρόπο η νόμιμη οικοδομική δραστηριότητα και απελευθερώνεται ο ατομικός σχεδιασμός.

Έβδομο σημείο είναι μία διάταξη - τομή. Είναι η εισαγωγή ενός νέου καινοτόμου πολεοδομικού «εργαλείου» που είναι η απόσυρση των κτιρίων και η απαλλοτρίωση ορόφων. Στα πλαίσια του νέου οικονομικού κανονισμού η απόσυρση των κτιρίων θα γίνεται με πρωτοβουλία των ιδιοκτητών, για την οποία θα θεσπίζονται συγκεκριμένα κίνητρα, προκειμένου να αποσυμφορηθούν περιοχές, οι οποίες είναι επιβαρυμένες και πιεσμένες περιβαλλοντικά και κλιματικά, ενώ η απαλλοτρίωση των ορόφων αφορά περισσότερο αισθητικής και οπτικής αίσθησης ζητήματα, όπως η κάλυψη της θέας των μνημείων. Όροφοι, ουσιαστικά, που εμποδίζουν τη θέα μνημείων θα απαλλοτριώνονται. Είχαμε ένα τελευταίο παράδειγμα στο Μουσείο της Ακρόπολης, όπου θα υπάρχει αποζημίωση ιδιοκτήτων.

 Όγδοο σημείο του νομοσχέδιου είναι ο εξορθολογισμός του συστήματος ρυμοτομικών απαλλοτριώσεων. Μπαίνει, επιτέλους, ένα τέλος στην «ομηρία» των πολιτών που ταλαιπωρούνται από τη γραφειοκρατία, καθώς προβλέπεται η αυτοδίκαιη άρση των ρυμοτομικών απαλλοτριώσεων, αν παρέλθει μεγάλο διάστημα από την υποβολή τους. Ορίζεται, επίσης, ότι η ρυμοτομική απαλλοτρίωση μπορεί να επιβληθεί, εκ νέου, μόνο μία φορά. Με αυτό τον τρόπο «απελευθερώνονται» οι ιδιοκτήτες που παραμένουν «εγκλωβισμένοι» σε μια διαδικασία διαρκούς επανυποβολής ρυμοτομικών απαλλοτριώσεων της περιουσίας τους.

Ένατο σημείο είναι η ρύθμιση των, επιμέρους, θεμάτων αυθαιρέτων τα οποία προέκυψαν από τη διαδικασία υπαγωγή τους σε τακτοποίηση. Ειδικότερα, εντάσσονται στην κατηγορία 4 ορισμένες, μικρής κλίμακας, παραβιάσεις που περιβάλλουν στην κατηγορία 5. Επίσης, αναστέλλονται οι κυρώσεις για αυθαίρετες κατασκευές και αλλαγές χρήσης της κατηγορίας 5 για ακίνητα που βρίσκονται σε περιοχές οι οποίες κηρύχθηκαν εντός του 2020 σε κατάσταση εκτάκτου ανάγκης, για ακίνητα που αποκτώνται μέσω αναγκαστικού πλειστηριασμού, για ακίνητα που αποκτώνται κατόπιν κληρονομικής διαδοχής, για ακίνητα που εκμισθώνονται με σύμβαση leasing.

Δέκατο σημείο είναι η ενεργοποίηση του προστίμου για εκπρόθεσμη δήλωση στο Κτηματολόγιο, το οποίο θα προκύπτει βάσει δύο συνισταμένων, της αξίας του ακινήτου και του χρόνου καθυστέρησης. Να σημειώσουμε, ότι θα δοθεί χρονικό διάστημα συμμόρφωσης έξι μηνών, χρόνος επαρκής, ώστε οι ιδιοκτήτες να τακτοποιήσουν αυτή την εκκρεμότητα.

Κλείνοντας, όμως, θα ήθελα να παρουσιάσω δύο βασικές διατάξεις του νομοσχεδίου που -κατά την άποψή μου- αλλάζουν τη φιλοσοφία της οικοδομικής δραστηριότητας της χώρας και δίνουν έναν νέο χαρακτήρα από άποψη περιβαλλοντικής πολιτικής η μία και κοινωνικής ευαισθησίας η άλλη. Συγκεκριμένα, αναφέρομαι στη διάταξη, σύμφωνα με την οποία προβλέπεται η παροχή μεγαλύτερου συντελεστή δόμησης στα φιλικά για το περιβάλλον κτίρια, ένα μέτρο το οποίο εντάσσεται στη συνολική πολιτική του Υπουργείου για ενεργειακή εξοικονόμηση και «υιοθέτηση» πολιτικής που είναι φιλικότερη στο περιβάλλον. Φυσικά αυτά τα κτίρια τα μηδενικής κατανάλωσης ενέργειας.

 Η δεύτερη διάταξη προβλέπει την παροχή κινήτρων για την ενίσχυση της προσβασιμότητας των κτιρίων για τους συνανθρώπους μας με αναπηρίες. Η διάταξη δίνει τη δυνατότητα εγκατάστασης κατασκευών, όπως ειδικές ράμπες εκτός ρυμοτομικής γραμμής, αλλά και προσθήκης ανελκυστήρων σε κτίρια που δεν υπήρχε πρόβλεψη στην αρχική οικοδομική άδεια. Σημειώνεται ότι οι κατασκευές αυτές που θα εξυπηρετούν άτομα με ειδικές ανάγκες, πλατύσκαλοι ανελκυστήρες, δεν προσμετρώνται στον συντελεστή δόμησης.

Κάνουμε, επομένως, τα κτίρια πιο λειτουργικά, πιο φιλικά στους συνανθρώπους μας με κινητικές δυσκολίες. Είναι μία, εξαιρετικά, σημαντική παρέμβαση του συγκεκριμένου σχεδίου νόμου.

Κυρίες και κύριοι συνάδελφοι, είναι γεγονός ότι στη χώρα μας ο πολεοδομικός και ο χωροταξικός σχεδιασμός αντιμετωπίζει προβλήματα, με το μεγαλύτερο πρόβλημα να είναι η απουσία ενός συγκεκριμένου και σαφούς πλαισίου πάνω στο οποίο θα βασιστεί. Συνεπώς, αυτή τη χρόνια «παθογένεια» καλούμαστε σήμερα να αντιμετωπίσουμε και το σχέδιο νόμου που επεξεργαζόμαστε θα μπορούσε να πει κανείς ότι αποτελεί το «φάρμακο» που αναζητούμε τόσα χρόνια. Οι διατάξεις του σχεδίου νόμου δίνουν λύσεις σε χρόνια προβλήματα δόμησης, τακτοποιούν ζητήματα περιβάλλοντος και χρήσεων γης, προωθούν την ενεργειακή αναβάθμιση του κτιριακού μας αποθέματος και αφήνουν ισχυρό περιβαλλοντικό και κοινωνικό «αποτύπωμα».

 Το υπό συζήτηση σχέδιο νόμου είναι μία, ακόμη, απόδειξη, ότι στα θέματα της ενέργειας, της χωροταξίας και της πολεοδομίας της χώρας, αλλά και της προστασίας του περιβάλλοντος υπάρχουν συγκεκριμένες στοχεύσεις. Με τη ψήφιση του σχεδίου νόμου θα υπάρχει και το νομοθετικό πλαίσιο που θα μας επιτρέψει να τις κάνουμε πραγματικότητα.

 Από τον Ιούλιο του 2019, η ηγεσία του Υπουργείου, ο κ. Χατζηδάκης, εναρμονιζόμενος, πλήρως, με τους στόχους που είχε θέσει η Κυβέρνηση και ο Πρωθυπουργός Κυριάκος Μητσοτάκης στο σύνολο της ασκούμενης πολιτικής, βάσει και του προγράμματος που παρουσιάσαμε προεκλογικά στον ελληνικό λαό, επιδιώκει, αναζητά, προωθεί και προσφέρει οριστικές λύσεις στα προβλήματα του τομέα ευθύνης του. Μία τέτοια πρωτοβουλία είναι και το συγκεκριμένο σχέδιο νόμου που νομίζω ότι είναι μία μεγάλη αρχή να το υπερψηφίσουμε όλοι μας.

Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Τον λόγο έχει ο κ. Φάμελλος.

**ΣΩΚΡΑΤΗΣ ΦΑΜΕΛΛΟΣ (Εισηγητής της Μειοψηφίας):** Κύριε Πρόεδρε, κύριε Υπουργέ, κυρίες και κύριοι βουλευτές, θέσαμε θέμα στην αρχή της διαδικασίας, σχετικά με το ότι θα πρέπει να τηρούμε μία αποκλειστική προτεραιότητα για τη στήριξη της κοινωνίας και εδώ στη Βουλή. Είπα ότι η Βουλή θα πρέπει να λειτουργεί αυτές τις μέρες με προτεραιότητα τη στήριξη της δημόσιας υγείας και της κοινωνίας που περνάει πάρα πολύ δύσκολες στιγμές. Σας το λέμε συνέχεια, γιατί βλέπουμε ότι τα πράγματα είναι δύσκολα στις οικογένειές μας, στον περίγυρό μας, στους φίλους μας. Δεν είπε ποτέ κανείς από την Αντιπολίτευση ότι η Βουλή πρέπει να κλείσει. Ίσα - ίσα, η Βουλή πρέπει να ενισχύει την πολιτική τώρα που έχει ανάγκη η κοινωνία και να αποκαθιστά την εικόνα της πολιτικής προς την κοινωνία.

Κύριε Υπουργέ, το μόνο που έχει καταφέρει η Κυβέρνησή σας, είναι να πολλαπλασιάσει την αναξιοπιστία και την ανησυχία στους πολίτες, διότι τα μέτρα είναι αποσπασματικά και η δημόσια υγεία δεν στηρίζεται. Είμαστε εδώ τρεις συνάδελφοι από τη Θεσσαλονίκη και ένας άλλος συνάδελφος από τη Βόρεια Ελλάδα και σας λέω ξεκάθαρα, ότι δεν έχουν ενισχυθεί τα νοσοκομεία, δεν έχουν έρθει γιατροί, δεν έχουν δημιουργηθεί νέες εντατικές, δεν έχουν γίνει τεστ στον πληθυσμό. Εμείς, λοιπόν, λέμε, ότι η πολιτική πρέπει να στηρίζει την κοινωνία και να τροφοδοτεί την αξιοπιστία της πολιτικής, κάτι που δεν κάνει η Κυβέρνηση. Έχουμε μία Κυβέρνηση, δυστυχώς, η οποία λειτουργεί σε αντίθεση και με τους επιστημονικούς κανόνες. Οι επιστήμονες τα έλεγαν για τη Θεσσαλονίκη, πριν δέκα μέρες από τη γιορτή του Αγίου Δημητρίου. Δεν τα άκουσε η Κυβέρνηση και επέμεινε. Υπάρχουν δημοσιεύματα που και η Τοπική Αυτοδιοίκηση έλεγε να μην γίνει εορτασμός. Δεν τα άκουσε, όμως, η Κυβέρνηση. Τώρα τι κάνουμε;

Υπάρχουν πολιτικές ευθύνες και στη συνέχεια θα υπάρχει και απολογισμός. Όμως, τώρα δεν πρέπει να κάνουμε κάτι για να στηρίξουμε την κοινωνία; Λέμε, λοιπόν, ότι και η Βουλή πρέπει να στηρίζει την κοινωνική ανάγκη. Τι άλλο μπορεί να κάνει, εξάλλου; Να μένει πίσω από την κοινωνική ανάγκη; Κύριε Πρόεδρε, «βάλατε στο στόμα μου», ότι εγώ ζήτησα να μην λειτουργεί η Βουλή. Δεν είπα αυτό. Το ξεκαθαρίζω, λοιπόν, για να μην υπάρχει κανένα πρόβλημα. Ζητάμε η Βουλή να ασχολείται με τα θέματα δημόσιας υγείας και κοινωνικής πολιτικής.

Το Υπουργείο έχει θέματα που αφορούν αυτή την κρίσιμη περίοδο και έδωσα στον Υπουργό ένα παράδειγμα. Κόβετε το ηλεκτρικό ρεύμα σε οικογένειες που έχουν παιδιά στο σχολείο. Κόβετε το ηλεκτρικό ρεύμα -έχουμε καταγγελίες δεκάδων επαγγελματικών ενώσεων- σε επιχειρήσεις που έκλεισαν με εντολή της Κυβέρνησης και έπρεπε να κλείσουν. Εσείς «νίπτετε τας χείρας σας».

Αυτό λέμε, κύριε Πρόεδρε, ότι ο Υπουργός πρέπει να κάνει τη δουλειά του και εμείς οφείλουμε να του υπενθυμίζουμε ποια είναι η δουλειά του και ποια είναι η πολιτική του υποχρέωση. Δεν είναι υποχρέωσή του να «ξεπουλάει».

Με ρωτάει ο κ. Χατζηδάκης, ο οποίος ξεπουλάει -ας μην το κρύβουμε- εκτός από το φυσικό αέριο σε έναν ιδιοκτήτη, ένα μονοπώλιο για όλη την Ελλάδα, και τον ΔΕΔΔΗΕ μέσα στο 2020- αν ξέρω άλλες χώρες της Ευρώπης που να νομοθετούν με όρους πανδημίας. Έψαξα, κύριε Υπουργέ, και βρήκα τι κάνουν οι άλλες χώρες της Ευρώπης. Οι άλλες χώρες της Ευρώπης, όπως λένε, τουλάχιστον, τα στοιχεία του ΟΟΣΑ, κάνουν επενδύσεις στην υγεία. Η Ελλάδα είναι προτελευταία. Εμείς, λοιπόν, να μην σας πούμε ότι πρέπει να κάνετε κάτι για την υγεία και να το κάνουμε εδώ στη Βουλή; Τι πρέπει να κάνουμε εδώ στη Βουλή;

Στον Προϋπολογισμό του 2021, έχετε 600 εκατομμύρια λιγότερα από το 2020 στον προϋπολογισμό της υγείας. Άρα, η Βουλή έχει προτεραιότητα σήμερα να συζητήσει να μην γίνονται αποκοπές ρεύματος, νερού, τηλεπικοινωνιών, να στηρίξει την τηλεκπαίδευση και τα παιδιά μας, να κατεβάσει το κόστος ενέργειας του ρεύματος και να στηρίξει τη δημόσια υγεία.

Σας δίνω παραδείγματα. Προτείναμε 7% για την υγεία. Να το βάλουμε στη Βουλή; Επειδή λέτε τι να κάνει η Βουλή τώρα; Θέλετε να μιλήσουμε για εσάς; Να πάρουμε απόφαση για τη μείωση του κόστους του ρεύματος. Πετύχατε ένα ευρωπαϊκό ρεκόρ αυτή την εβδομάδα. Δεν θα πείτε τίποτα; Η Eurostat ανακοίνωσε, ότι εξαιτίας του κ. Χατζηδάκη, η Ελλάδα ανέβηκε επτά βαθμίδες στην ακρίβεια ρεύματος και πέρασε επτά χώρες. Πετύχατε high score στην ακρίβεια του ρεύματος. Μπράβο σας. Δεν θέλουμε να σας ευχηθούμε «εις ανωτέρα», γιατί υποφέρει η κοινωνία, κύριε Χατζηδάκη. Και ακριβό ρεύμα και τους το κόβουμε. Αυτά είναι τα επιτεύγματα της, τάχα, φιλελεύθερης πολιτικής. Στρέβλωση του ανταγωνισμού, και έχουν στήσει «καρτέλ» στην εμπορία ενέργειας.

Εμείς, λοιπόν, σας λέμε, να μην ξεπουλάτε τη δημόσια περιουσία στην ενέργεια. Σας λέμε να ενισχύσετε τον ανταγωνισμό και τη διαφάνεια. Κάνετε, ακριβώς, το αντίθετο. Να, λοιπόν, τι θέλουμε να κάνει η Βουλή, κύριε Χατζηδάκη, για να μην παίζουμε παιχνίδια με τις λέξεις.

Όμως, εσείς φέρατε, χωρίς ντροπή, κυριολεκτικά, ένα νομοσχέδιο για τη χωροταξία, το οποίο το έχετε «ντύσει» με πολλούς ψεύτικους τίτλους. Θα τους αποδομήσουμε όλους και δεν θα σας κάνουμε τη χάρη. Ταυτόχρονα, προσπαθείτε να κάνετε την κρίση ευκαιρία. Δηλαδή, προσπαθείτε σε αυτό το νομοσχέδιο, να εξυπηρετήσετε πάλι τους «κολλητούς» σας. Δηλαδή, είναι ανήκουστο αυτό που έχει αυτό το νομοσχέδιο μέσα. Ενώ αμφισβητεί δικαιώματα περιουσίας και καθυστερεί τον σχεδιασμό και την προστασία του περιβάλλοντος, κάνετε χατίρια. Ποιο είναι το χατίρι;

Ο πολίτης σήμερα, δεν μπορεί να τακτοποιήσει το αυθαίρετο κατηγορίας 5, καθώς δεν έχετε ενεργοποιήσει την Ηλεκτρονική Ταυτότητα Κτιρίου που σας άφησε ο ΣΥΡΙΖΑ ως κληρονομιά, με αποτέλεσμα να είναι στον «αέρα» η περιουσία των πολιτών, ενώ δεν μπορούν να μπουν και στο «Εξοικονομώ» και στη Δυτική Μακεδονία. Όμως, οι τράπεζες μπορούν να μπουν. Το ξέρετε;

Με ρύθμιση νόμου, λοιπόν, που φέρνει σήμερα ο κ. Χατζηδάκης, δεν θα μπορώ να τακτοποιήσω το ακίνητό μου στην κατηγορία 5, εάν είναι αυθαίρετο. Ούτε μπορώ να ζητήσω την έκδοση της Ηλεκτρονικής Ταυτότητας Κτιρίου, για να μπορέσω να προχωρήσω μία δικαιοπραξία. Όμως, η τράπεζα μπορεί να μου το κατασχέσει και με τον Πτωχευτικό Κώδικα και στη συνέχεια, να το τακτοποιήσει και να ανεβάσει την αξία, για να το δώσει σε funds ή να το ρευστοποιήσει. Αυτό κάνει με αυτό το νομοσχέδιο σήμερα ο κ. Χατζηδάκης. Και το έχει βάλει σε άρθρο. Δεν ήταν στη διαβούλευση, το έβαλε μετά, για να ξέρουμε, ακριβώς, τι λέμε και με τι θα έχετε να συγκριθείτε και να απολογηθείτε, κύριε Χατζηδάκη.

Μάλιστα, μιλάμε για ένα νομοσχέδιο, κύριε Πρόεδρε, που έχει πολλές αντιδράσεις από πολλούς φορείς. Θα το δείτε στην ακρόαση των φορέων. Εμείς συναντηθήκαμε με όλες τις διοικήσεις των Τεχνικών Επιμελητηρίων από όλη την Ελλάδα, με την κυρία Πέρκα και την κυρία Δούρου. Μάλιστα, επιλέξαμε, για να τηρήσουμε την πολιτική δεοντολογία, να συναντηθούμε με τον Υπουργό, τον Υφυπουργό και τον Γενικό Γραμματέα και να τους τα καταθέσουμε. Εμείς προειδοποιήσαμε να μην προχωρήσει αυτό το νομοσχέδιο, το οποίο πλήττει και τον σχεδιασμό και το περιβάλλον και τις ιδιοκτησίες και τους μηχανικούς. Όμως, κάνετε χατίρια στις τράπεζες. Και μην μας λέτε τώρα, ότι λύνετε το θέμα των υψηλών κτιρίων, γιατί έχετε μέσα στο νομοσχέδιο άλλη ρύθμιση που εξαιρεί από τον συντελεστή δόμησης τις υπερκείμενες του ύψους κατασκευές, για πισίνες, μηχανολογικά. Μήπως κάνετε, ακόμη, ένα «χατιράκι», κύριε Υφυπουργέ, στο Ελληνικό και στην LAMDA DEVELOPMENT; Θα το ψάξουμε κι αυτό. Εδώ είμαστε.

Μην υποκρίνεστε, λοιπόν, γιατί ούτε το περιβάλλον βοηθάτε. Για παράδειγμα, στα άρθρα για τη θαλάσσια χωροταξία -να το λύσουμε και αυτό εισαγωγικά- τι κάνει ο κ. Υπουργός; Ο κ. Υφυπουργός, πιθανότατα, γιατί το εισηγείται; Σε αντίθεση με το κείμενο νόμου -θα το αποδείξουμε μέσα στη διαδικασία- αφαιρεί από τα όρια της θαλάσσιας χωροταξίας, αυτό που η Ευρώπη προτείνει να είναι τα όρια της θαλάσσιας χωροταξίας. Αφαιρεί τον παράκτιο χώρο. Τάχα, ενδιαφέρονται για το περιβάλλον. Ποιος «πράσινος» Πρωθυπουργός; «Πράσινα άλογα». Υπάρχει άρθρο του νομοσχεδίου -και θα το καταθέσουμε- που λέει ότι ο παράκτιος χώρος είναι ενιαίο οικοσύστημα και χώρος χωρικής διαχείρισης με τη θάλασσα. Αυτό το αφαιρεί. Όμως, γιατί πάει κόντρα στην Ευρώπη και στην ευρωπαϊκή οδηγία; Πολύ απλά, είναι «ψευτοπράσινος» και θέλει πάλι να παίξει με συμφέροντα κι εκεί. Και σε όλα τα σημεία του νομοσχεδίου υπάρχουν πολλά συμφέροντα, πολλοί συντονιστές, πολλά «μαγαζάκια». Αυτά θα τα αποδείξουμε άρθρο-άρθρο και συγκεκριμένα.

Κύριε Πρόεδρε, είπαμε, εξ αρχής, ότι πρέπει να είναι πολύ πιο ουσιαστική η συζήτηση στη Βουλή. Ο κ. Χατζηδάκης, βέβαια, νόμιζε, ότι εμείς για λόγους εντυπώσεων θα αποχωρήσουμε. Έχει ένα μειονέκτημα ο κ. Χατζηδάκης. Ό,τι και να προσπαθήσει να δείξει, έχει ένα μειονέκτημα. Ξέρετε ποιο είναι αυτό; Θεωρεί ότι η πολιτική είναι διαχείριση εντυπώσεων. Έχει κάνει ένα μεταπτυχιακό στην επικοινωνία, γι’ αυτό τα πιστεύει όλα αυτά. Κάνετε λάθος, κύριε Χατζηδάκη, δεν είναι έτσι. Εμείς δεν έχουμε καμία διάθεση να δημιουργήσουμε εντυπώσεις. Θα το «ξεπουπουλιάσουμε» το νομοσχέδιο άρθρο- άρθρο, όπως και όλα τα συμφέροντα που εξυπηρετείτε.

Εμείς, λοιπόν, αυτή τη στιγμή, θα σας πούμε πάρα πολύ απλά, ότι η Βουλή πρέπει να υπηρετήσει πολύ πιο σοβαρά ζητήματα και δεν έχουμε καμία διάθεση να υποτιμήσουμε εμείς την κοινοβουλευτική διαδικασία. Όμως, το ίδιο κάνατε με τον ν. 4685, το ίδιο κάνατε με τα πλαστικά μιας χρήσεως, το ίδιο κάνετε συνέχεια. Και όπως είπε η κυρία Πέρκα, λίγο νωρίτερα, το ίδιο κάνετε και με το Σχέδιο Δίκαιης Μετάβασης. Ενώ έχουμε κάνει αίτημα να συζητηθεί στην Επιτροπή Παραγωγής και Εμπορίου, ενώ έχουμε κάνει αίτημα να περάσουν οι προτάσεις των φορέων της Αυτοδιοίκησης, χθες, με δελτίο τύπου μάς είπατε, ότι πέρασε από την Κυβερνητική Επιτροπή και ότι πάει στο Υπουργικό Συμβούλιο για έγκριση και ότι δεν θα έρθει στη Βουλή ή θα έρθει μετά την έγκρισή του. Πολύ ωραία.

Το ίδιο κάνατε και με τα σκουπίδια το καλοκαίρι. Περάσατε την καύση, χωρίς να έρθει στη Βουλή και χωρίς να ενημερώσετε κανέναν. Αυτός είναι ο κ. Χατζηδάκης, μην παραπλανάσθε, κυρίες και κύριοι συνάδελφοι. Θα περάσει ό,τι θέλει για να τακτοποιήσει τα συμφέροντα που έχει συμφωνήσει, γράφοντας στα «παλιά του τα παπούτσια» την κοινοβουλευτική διαδικασία, είτε έχουμε πανδημία, είτε δεν έχουμε πανδημία. Εμείς, όμως, για έναν λόγο παραπάνω τώρα, λέμε ότι δεν θα αφήσουμε να «κρυφτεί» αυτή η αντιδημοκρατική τακτική της Ν.Δ. και η έλλειψη δεοντολογίας.

Το σχέδιο νόμου του κ. Χατζηδάκη και του κ. Οικονόμου, παρουσιάζεται ως μεταρρύθμιση. Ξεκαθαρίζουμε, ότι δεν περιλαμβάνει κανένα μεταρρυθμιστικό στοιχείο. Δεν υπάρχει σε κανένα σημείο του νομοσχεδίου ένα μεταρρυθμιστικό στοιχείο. Επαναλαμβάνει αποσπασματικά και μετονομάζει πολλά στοιχεία της νομοθεσίας και τροποποιεί κάποια ουσιαστικά -κρυφά ίσως τα περισσότερα- αλλά δεν αλλάζει, ούτε τις συνθήκες του σχεδιασμού, ούτε τις συνθήκες της δόμησης.

Η Αριστερά, κύριε Χατζηδάκη, σαφέστατα ήταν πάντα υπέρ της ρύθμισης του εξωαστικού χώρου, της ρύθμισης της, εκτός σχεδίου, δόμησης και του περιορισμού και της απαγόρευσης, όπου χρειαζόταν. Η Αριστερά, όμως, πάντα ήταν υπέρ και του ολοκληρωμένου σχεδιασμού που θα λαμβάνει υπόψη τις ανάγκες και των πολιτών και του περιβάλλοντος.

Από τον Εισηγητή της Νέας Δημοκρατίας παρουσιάστηκε ότι θα επιταχύνετε τον σχεδιασμό. Αυτό, όμως, δεν είναι αληθές. Σας λέω, λοιπόν, ότι ο σχεδιασμός και το χρονοδιάγραμμα του σχεδιασμού περιλαμβάνεται στο προεδρικό διάταγμα του 2018, 162α στις 3/9/2018. Άρα, καμία μεταρρύθμιση δεν κάνετε, «μπαρούφες» είναι αυτά που λέτε. Έχει περιγραφεί ακριβώς η διαδικασία, το χρονοδιάγραμμα και πώς θα πετύχουμε τα δυόμισι χρόνια του σχεδιασμού και αυτό είναι έργο ΣΥΡΙΖΑ. Ο ΣΥΡΙΖΑ έχει βγάλει υπουργική απόφαση για τις προδιαγραφές των τοπικών σχεδίων και ο ΣΥΡΙΖΑ έκανε τη συμφωνία για τη χρηματοδότηση των τοπικών σχεδίων. Μάλιστα, ο κ. Οικονόμου, ως σύμβουλος μελετητής, μετά από διαγωνισμό, αν δεν κάνω λάθος, του «Πράσινου» Ταμείου, ανέλαβε να εκπονήσει τις προτεραιότητες αυτού του σχεδιασμού με βάση αυτές τις προδιαγραφές και αυτό το προεδρικό διάταγμα και τώρα έρχεται και μας λέει ότι δεν υπήρχε; Ποιο το προεδρικό διάταγμα, το οποίο τον καθοδήγησε στο έργο το οποίο ανέλαβε και υπέγραψε τη σύμβαση;

Τι άλλο κάνει η Κυβέρνηση; Ενάμιση χρόνο τώρα, «παγώνει» τα τοπικά σχέδια και «παγώνει» και τη χρηματοδότησή τους. Άρα, έχετε παραλάβει το «εργαλείο» του σχεδιασμού, το οποίο ρυθμίζει και την εντός και την εκτός σχεδίου δόμηση, το «παγώνετε» και έρχεστε τώρα να μας πείτε ότι δημιουργείτε «εργαλεία» για την επιτάχυνση. Πείτε μας ποια είναι αυτά; Εγώ σας λέω, ότι υπάρχει φεκ που θα το καταθέσω στα Πρακτικά. Υπάρχει π.δ. και υπουργική απόφαση του 2017 - 2018 με την υπογραφή ΣΥΡΙΖΑ. Να μας πείτε, λοιπόν, που υπάρχει η δική σας υπογραφή. Άρα, λοιπόν, καμία αλλαγή του σχεδιασμού δεν κάνει. Το σχέδιο προϋπάρχει.

Σε ότι αφορά στη χρηματοδότηση, διότι δεν μου αρέσει να λέγονται πράγματα από κάτω, πρέπει να σας πω ότι υπάρχει το φεκ 1620 τον Μάιο του 2019, το οποίο, επίσης, θα καταθέσουμε στα Πρακτικά, -μην μας προκαλείτε, θα τα φέρουμε όλα και θα διαβάζετε για αρκετές μέρες- που περιλαμβάνει τη χρηματοδότηση από την Ευρωπαϊκή Τράπεζα Επενδύσεων, την οποία και εσείς έχετε μέσα σε συγκεκριμένο άρθρο του δικού σας νομοσχεδίου. Άρα, όλα ήταν προγραμματισμένα. Πιθανόν, να είχε μείνει σε εκκρεμότητα να κλείσουν τα συμβόλαια με την τράπεζα ή το μοντέλο δανεισμού, αλλά γιατί δεν το κάνατε 18 μήνες τώρα και έρχεστε να μας πείτε ότι, τάχα, ρυθμίζετε την, εκτός σχεδίου, δόμηση;

Πάμε και στο «παραμύθι», γιατί, όπως είπα, ήταν ψεύτικη η εξαγγελία του κ. Χατζηδάκη. Άρα, σχεδιασμό δεν κάνετε. Τον είχε προχωρήσει ο ΣΥΡΙΖΑ και εσείς τον καθυστερείτε.

Σε ότι αφορά στην, εκτός σχεδίου, δόμηση, κάνετε ρύθμιση στην, εκτός σχεδίου, δόμηση; Αλήθεια; Το 10% περιορισμού, δηλαδή, στα «τεσσάρια» είναι ρύθμιση εκτός σχεδίου δόμησης ή η αύξηση της δόμησης στις τουριστικές εγκαταστάσεις είναι ρύθμιση της εκτός σχεδίου δόμησης ή τα χατίρια στις τράπεζες και στο Ελληνικό, εκτός σχεδίου ή εντός σχεδίου, είναι ρύθμιση εκτός σχεδίου;

Μην κοροϊδευόμαστε. Το μόνο που πάτε να κάνετε είναι να δημιουργήσετε συνθήκες εκβιασμού στους μικρούς και πολύ μικρούς ιδιοκτήτες στην περίμετρο των οικισμών, στις παρεκκλίσεις που τα Κόμματά σας δημιούργησαν σε όλη την περίοδο του δικομματισμού, για να «εγκλωβίσετε» συνειδήσεις και να κάνετε πολιτικούς παραγοντισμούς και ρουσφέτια με «Γκόρτσους» και «Μαυρογιαλούρους», γιατί αυτό είστε. Και τώρα τους ανθρώπους αυτούς, τους μεροκαματιάρηδες, έρχεστε να τους εκβιάσετε και να τους πείτε, ότι αν δεν τελειώσετε σε δύο συν τέσσερα χρόνια, σε έξι, δηλαδή, πάει η περιουσία σας. Και τώρα που η κοινωνία ζορίζεται και δεν έχει τη δυνατότητα να επενδύσει να βγάλει άδειες και να χτίσει, μπορεί να έρθει κανένας μουστερής να το αγοράσει «κοψοχρονιά».

Κι εγώ σας λέω, γιατί στον ιδιοκτήτη που θέλει δύο συν τέσσερα χρόνια για να χτίσει, δηλαδή, έξι , δεν του λέτε αυτό που λέγαμε και εμείς; Δηλαδή, ότι σε τρία χρόνια θα έχει σχέδιο. Θα μπει στο σχέδιο η περιαστική ζώνη, γιατί όλη η ζώνη Νομάρχη που εσείς φτιάξατε είναι σε παρεκκλίσεις, θα γίνουν και δρόμοι, θα γίνουν και παιδικές χαρές, θα γίνουν και σχολεία και δεν χρειάζεται να χτίσει σε δύο συν τέσσερα χρόνια, που του λέτε εσείς, με παρεκκλίσεις, χωρίς κοινόχρηστες λειτουργίες και δημόσιο χώρο. Γιατί δεν κάνουμε αυτό που έλεγε ο ΣΥΡΙΖΑ;

Άρα, αφήστε σε εμάς αυτά τα ψέματα. Καμία ρύθμιση της, εκτός σχεδίου, δόμησης δεν κάνετε. Η μόνη ρύθμιση που μπορεί να γίνει για την, εκτός σχεδίου, δόμηση είναι ο σχεδιασμός που είχαμε προγραμματίσει και χρηματοδοτήσει. Αυτό που κάνετε είναι παιχνίδια με την κτηματαγορά και τα κάνετε οργανωμένα εις βάρος των συμφερόντων όλων των μικρών, πολύ μικρών και μεσαίων ιδιοκτητών. Το περιβάλλον δεν το βοηθάτε, όταν αφαιρείτε από τη θαλάσσια χωροταξία τον παράκτιο χώρο, όταν δίνετε ύψος με παρεκκλίσεις, όταν αυξάνετε τον συντελεστή στις τουριστικές μονάδες. Αυτά, λοιπόν, να τα λέμε όλα εδώ.

Εμείς είμαστε διατεθειμένοι να τα πούμε όλα εδώ, διότι αυτό το νομοσχέδιο έχει και άλλα προβλήματα. Έχει προβλήματα με το πώς διαλύονται οι υπηρεσίες, πώς τακτοποιούνται «κολλητοί», πώς ιδιωτικοποιείται η λειτουργία της χωροταξίας, πώς αφαιρείται μέχρι και ο ΣΑΔΑΣ από τα συμβούλια αρχιτεκτονικής, πώς δημιουργείται όργανα, όπως το καινούργιο που πολεοδομείτε για τη χωροταξία. Θα κάνετε συμβούλιο για να δίνετε οδηγίες για τη χωροταξία, λες και η χωροταξία είναι πολεοδομική νομοθεσία, αλλά αφαιρείτε οποιονδήποτε φορέα. Και το ΤΕΕ ακόμη δεν είναι σε αυτά τα συμβούλια. Όλα αυτά θα τα βάλουμε πολύ, πολύ σιγά και με τρόπο.

Κύριε Πρόεδρε, να ξεκαθαρίσω και κάτι ακόμη. Ο ΣΥΡΙΖΑ παρέδωσε συγκεκριμένα «εργαλεία» σε αυτή την Κυβέρνηση, που, δυστυχώς, σε μία πολύ δύσκολη στιγμή της Μεταπολίτευσης -ίσως τη δυσκολότερη- μάς έτυχε η πιο καταστροφική Κυβέρνηση. Δεν είναι μόνο ανίκανη, είναι και καταστροφική, γιατί είναι πολιτική επιλογή να τα κάνει αυτά. Πρώτον, ολοκληρωμένο νομοθετικό πλαίσιο και προγραμματισμό των πολεοδομικών -λέτε εσείς, των χωρικών λέγαμε εμείς, δεν έχει σημασία- σχεδίων γιατί τον χώρο πρέπει να οργανώσουμε, όχι να πολεοδομήσουμε τα πάντα. Όμως, ότι και να λέει ο τίτλος, εμείς λέμε ότι δώσαμε προγραμματισμό και χρηματοδότηση.

Δεύτερον, οργανώσαμε την αλληλουχία των επιπέδων, έτσι ώστε να ξεκινάμε από το εθνικό και να φτάνουμε στο τοπικό, για να μην έχουμε διάφορους μουστερήδες που τακτοποιούνται. Το αλλάζετε αυτό τώρα. Καθυστερείτε τον σχεδιασμό, αλλάζετε και την αλληλουχία του σχεδιασμού με διάφορα «παζλ» που φτιάχνετε, σπάζοντας την «τσατσάρα» του σχεδιασμού «δόντι-δόντι».

Τρίτον, οργανώσαμε όλη τη διαδικασία της δόμησης με τις ηλεκτρονικές άδειες, με το Τεχνικό Επιμελητήριο να είναι παρών, με παρατηρητήρια δόμησης και με την ηλεκτρονική ταυτότητα κτιρίων. Τα καθυστερείτε, δεν τα στελεχώνετε, δεν υπάρχουν παρατηρητήρια δόμησης. Η χαρά του αυθαιρέτου ξανά, δηλαδή.

Τέταρτον, οργανώσαμε τη θαλάσσια χωροταξία με βάση τις κατευθύνσεις της Ευρώπης και όλων των παγκόσμιων περιβαλλοντικών οργανώσεων και θα σας τα πουν οι οργανώσεις στην ακρόαση των φορέων. Το καταστρέφετε και αυτό.

Δημιουργήσαμε, κύριε Πρόεδρε, πάνω απ’ όλα, ένα περιβάλλον κράτους δικαίου και διαφάνειας. Τα γεωχωρικά δεδομένα θα ήταν στο Υπουργείο και όχι στο Τεχνικό Επιμελητήριο και η διαχείριση προσώπων δεν θα ήταν έξω από τον δημόσιο τομέα, αλλά μέσα στον δημόσιο χώρο, διαθέσιμα για όλους. Φεύγουν κι’ αυτά. Δημιουργούμε κράτος δικαίου με τους δασικούς χάρτες και το κτηματολόγιο. Τα ακυρώσατε και ετοιμαστείτε, γιατί νομίζω, ότι μέχρι την Τρίτη, κύριε Υπουργέ, θα σας χειροκροτήσω. Θα δώσετε, ακόμη, μία παράταση ακύρωσης των ακυρωμένων δασικών χαρτών. Ξέρετε, λήγει η προθεσμία στις 30 Νοεμβρίου. Εδώ θα είμαστε μέσα στις Επιτροπές. Θα σας το υπενθυμίσω. Ακόμη μία παράταση, ακόμη ένα ψέμα, κύριε Χατζηδάκη. Σας το είπαμε και στη συζήτηση του ν.4685, ότι θα κάνετε πολλαπλές παρατάσεις. Έχετε κάνει, ήδη, τρεις. Ετοιμάζετε και άλλη, τα έχω γραμμένα. Θα τα καταθέσω φεκ-φεκ. Όλα εδώ θα τα πούμε.

Ταυτόχρονα, όμως, τι άλλο κάνατε; Καθυστερείτε τις ειδικές περιβαλλοντικές μελέτες. Άρα, δεν θα έχουμε προεδρικά διατάγματα στις περιοχές NATURA και εκεί δεν θα υπάρχει κράτος δικαίου. Η χαρά του Φαρ Ουέστ. Όποιος προλάβει λειτουργεί και ταυτόχρονα υπάρχουν τα συμφέροντα. Οι τράπεζες, το Ελληνικό και να έχουμε και την κτηματομεσιτική αγορά να «παίζει» με τους μικρούς και πολύ μικρούς ιδιοκτήτες. Αυτό ανατρέπετε. Δηλαδή, και την αλληλουχία του σχεδιασμού και την περιβαλλοντική διάσταση και τα συμφέροντα των πολιτών και τα συμφέροντα των μηχανικών και τα συμφέροντα των Δήμων θίγονται, διότι παίρνετε και τις αρμοδιότητες στο Υπουργείο. Ένας Υφυπουργός με προσωπικό ηλεκτρονικό μήνυμα στον Υφυπουργό θα κανονίζει τις προτεραιότητες, θα καθοδηγεί τις μελέτες και θα αναθέτει και τα σχήματα; Μήπως θα τα οργανώνει και τα σχήματα, κύριε Υφυπουργέ; Τι άλλο θέλετε να κάνετε; Και στο Κτηματολόγιο, όχι σε υπηρεσία του Υπουργείου να διοικεί τη χωροταξία και να βοηθά τη χώρα μας να πηγαίνει μπροστά.

Αν φέρετε μία πρόταση να στήσουμε μία σοβαρή δημόσια υπηρεσία μέσα στο Υπουργείο, που να έχει οργάνωση της χωροταξικής νομοθεσίας και πρώτιστο ολοκληρωμένο σχεδιασμό, έτσι όπως τον είχαμε προγραμματίσει, χωρίς εκπτώσεις, χωρίς «παραθυράκια» ταυτόχρονα, με ένα δυνατό Σώμα Επιθεωρητών Περιβάλλοντος που θα ελέγχει σε όλη την Ελλάδα, όπως γίνεται και σε όλη την Ευρώπη, τις δραστηριότητες, εμείς θα είμαστε μαζί σας.

Δεν το κάνετε, όμως. Αποδομείτε οτιδήποτε υπάρχει σε αυτό το περιβάλλον και το αποδομείτε και με αυτό το νομοσχέδιο.

Κύριε Πρόεδρε, υπάρχουν ζητήματα που θα θίξει και η κυρία Πέρκα. Ένα σοβαρότατο θέμα που θίγει τον δημόσιο χώρο αφορά στις απαλλοτριώσεις. Όμως, υπάρχουν και άλλα θέματα τα οποία αφορούν στους Δήμους, γιατί, πραγματικά, αποδομείτε το Δημόσιο. Θέλω να πω, ότι ακόμη και αυτό το «παραμύθι» των δύο συν τεσσάρων χρόνων θα λειτουργήσει ως εκβιασμός. Μπορώ να προβλέψω, ότι με αυτή τη Δεξιά θα είναι ένα, ακόμη, «εργαλείο» «Μαυρογιαλούρου». Τα δύο χρόνια θα γίνουν τρία και παράταση από εδώ, παράταση από εκεί. Δουλειά, όμως, δεν θα γίνεται στη χώρα μας.

Ξεκάθαρα, η πρότασή μας είναι να σταματήσετε τις παρεκκλίσεις, να σταματήσετε την αποδόμηση του Δημοσίου και να έρθουμε πολύ γρήγορα εδώ να πούμε, πρώτα ο σχεδιασμός, πρώτα η διαχείριση του περιβάλλοντος και οι ανάγκες των πολιτών. Πρώτα η Ελλάδα, πρώτα η υγεία, πρώτα η κοινωνία. Σε αυτό το πλαίσιο, με όλα αυτά τα πρώτα, η Δεξιά δεν έχει χώρο. Ευχαριστώ πολύ, κύριε Πρόεδρε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Τον λόγο έχει ο κ. Αρβανιτίδης.

**ΓΕΩΡΓΙΟΣ ΑΡΒΑΝΙΤΙΔΗΣ (Ειδικός Αγορητής του Κινήματος Αλλαγής)**: Ευχαριστώ πολύ, κύριε Πρόεδρε. Κύριε Υπουργέ, σας αδικεί πολλές φορές η διαδικασία που επιλέγετε να νομοθετείτε, αν δεν είναι μία τεχνική που ακολουθείτε το τελευταίο διάστημα. Πολλές φορές μάς υποτιμά και ο τρόπος με τον οποίο απαντάτε, επί της διαδικασίας, παρά το υπερβολικό ύφος της Αντιπολίτευσης.

Για δεύτερη φορά, εν μέσω καραντίνας, η Κυβέρνηση επιλέγει να φέρει με διαδικασίες σχεδόν κατεπείγοντος, ένα νομοσχέδιο που επηρεάζει καθοριστικά τη χώρα. Είναι ένα νομοσχέδιο που αφορά κάθε άκρη της Ελλάδας, αφού επηρεάζει μεγάλη μερίδα πολιτών, πολλούς ιδιοκτήτες ακινήτων, τον τεχνικό κόσμο, αλλά και πολλούς άλλους επαγγελματίες του χώρου. Είναι ένα νομοσχέδιο για το οποίο η Κυβέρνηση ισχυρίζεται ότι πρόκειται για πολύ μεγάλη μεταρρύθμιση. Είναι απορίας άξιο, όμως, γιατί αυτή την τόσο μεγάλη μεταρρύθμιση το Υπουργείο Περιβάλλοντος σπεύδει να τη «στριμώξει» μέσα σε κοινοβουλευτικές διαδικασίες εβδομάδας.

Γιατί πρέπει, κύριε Υπουργέ, πάλι σε συνθήκες κοινωνικής αποστασιοποίησης να συζητάμε τόσο λίγοι για τόσους πολλούς συμπολίτες μας, που κατέθεσαν, μάλιστα, 1.306 σχέδια;

Μας είπατε, «μα έχουμε συζητήσει με όλους τους φορείς τόσο καιρό, έγινε δεκτό να μιλήσουν περισσότεροι Βουλευτές στην Ολομέλεια, τι άλλο θέλετε;» Κύριε Υπουργέ, στη διαβούλευση καταθέσατε ένα νομοσχέδιο 107 άρθρων, όπου, αμέσως, φάνηκε η δική σας κοινωνική αποστασιοποίηση, καθώς συνάντησε πληθώρα αντιδράσεων, ακόμη και από το δικό σας χώρο. Πριν δύο ημέρες καταθέσατε ένα διαφορετικό νομοσχέδιο, που προσθέσατε ακόμη 30 άρθρα και με πολλές αλλαγές στα υπόλοιπα, συν την τροπολογία, χωρίς, όμως, να έχουν το δικαίωμα να μιλήσουν όσοι Βουλευτές θέλουν, χωρίς καλά-καλά -και αυτό είναι πολύ ανησυχητικό- να βγάζουν άκρη και πολλοί ειδικοί του χώρου με τις ρυθμίσεις που φέρνετε. Όλο αυτό εσείς θέλετε να το αποκαλείτε μεταρρύθμιση.

Συγνώμη, αλλά οι μεγάλες τομές και μεταρρυθμίσεις σε Δημόσια Διοίκηση και στο Κράτος γενικότερα, δεν γίνονται με αυτό τον τρόπο. Δεν γίνονται με την τυπική επίκληση της διαβούλευσης στην «καρδιά» του καλοκαιριού και του «γράμματος» των ειδικών συνθηκών της Βουλής εν μέσω πανδημίας. Δεν γίνονται μέσα σε τέσσερις μήνες, απλά με την τροποποίηση δύο-τριών νόμων και την προσθήκη κάποιων νέων άρθρων, που χρήζουν ερμηνείας και εξειδίκευσης. Δεν γίνονται με τροπολογίες, όπως επιλέγετε, να τις φέρνετε. Τον 21ο αιώνα στις δυτικές κοινωνίες, όπως θέλουμε να λέμε ότι είμαστε και εμείς, δεν γίνεται και δεν πετυχαίνει καμία μεταρρύθμιση, όταν ένας νόμος δεν γίνει «κτήμα» μιας κοινωνίας και των δρώντων της, αν δεν νιώσει, δηλαδή, η κοινωνία ότι συμμετέχει πραγματικά, ουσιαστικά και με αποτέλεσμα στο τελικό νομοθετικό έργο. Εσείς, κύριε Υπουργέ, με ευρωπαϊκό «αέρα», ένας οπαδός του ορθολογισμού, θα έπρεπε να τα ξέρετε αυτά. Δεν αρκεί πια η τήρηση των τύπων της Δημοκρατίας. Πρέπει να δείτε και την ουσία, αν θέλετε να επιμένετε να μιλάτε για μεταρρύθμιση.

Κυρίες και κύριοι συνάδελφοι, μιλάμε για ένα άλλο νομοσχέδιο που είχε υποστεί δομικές αλλαγές, σε σχέση με το αρχικό κείμενο, που είχε τεθεί σε διαβούλευση. Επομένως, χρειάζεται χρόνος για τη συζήτησή του και όχι μέσα σε δύο ημέρες να διαβάζουμε 900 σελίδες, μαζί με συνοδευτικές εκθέσεις, δελτία τύπου, ερωταπαντήσεις του Υπουργείου, προσπαθώντας να καταλάβουμε κι’ εμείς και όλοι οι ειδήμονες τι άλλο θέλετε να κάνετε.

Δεν αρκεί να γεμίζετε, απλώς, όλα τα μέσα μαζικής ενημέρωσης από τις 10 Δεκέμβρη με ερωταπαντήσεις για το τάδε νομοσχέδιο ή για τη δείνα δράση του Υπουργείου. Πρέπει να εμβαθύνετε στη συμμετοχική διαβούλευση και στην εφαρμογή των όποιων νομοθετικών πρωτοβουλιών. Σταματώ εδώ. Δεν επιμένω άλλο στα διαδικαστικά, όχι γιατί δεν σημαντικά, αλλά γιατί φοβάμαι, ότι θα τα ξαναβρούμε μπροστά μας, καθώς έχει γίνει κανόνας πια για την Κυβέρνησή σας να συναγωνίζεται στον κακό τρόπο νομοθέτησης την προηγούμενη Κυβέρνηση και να έχει μέτρο σύγκρισης μόνο την εποχή ΣΥΡΙΖΑ - ΑΝ.ΕΛ., γιατί έτσι την βολεύει. Το αφήγημά είναι ότι, αφού ο πήχης ήταν χαμηλά και οι άλλοι πέρναγαν από κάτω, αν εμείς τον περάσουμε, θα λέμε ότι κάναμε και ολυμπιακό ρεκόρ μεταρρυθμίσεων. Αυτή είναι η φιλοσοφία σας.

Επί της ουσίας, τι μας λέει ότι κάνει η Κυβέρνηση με αυτό το νομοσχέδιο; Πέρα, από το μόνο πραγματικό που υπάρχει, δηλαδή, ότι οι πόροι από το Ταμείο Ανάκαμψης μπορούν να είναι προϋπόθεση στο να γίνουν αυτά τα χωροταξικά σχέδια, ισχυρίζεται ότι αυτό το νομοσχέδιο προστατεύει το περιβάλλον, προστατεύει το δικαίωμα ιδιοκτησίας και ότι θα έχουμε ανάπτυξη για επενδύσεις, όπως υποστήριξε ο Εισηγητής της Ν.Δ..

Ας δούμε πιο αναλυτικά, λοιπόν, τους τρεις αυτούς ισχυρισμούς. Πρώτον, σε σχέση με το περιβάλλον. Πως μπορεί να σταθεί αυτός ο, άκρως, απλοποιημένος ισχυρισμός, τη στιγμή, που με το άρθρο 3, η εθνική χωρική στρατηγική δεν θα έχει δεσμευτικό χαρακτήρα για την υλοποίηση και τη χάραξη των επόμενων βημάτων; Τι περιβαλλοντική αντίληψη και λογική είναι αυτή; Προστασία αλά καρτ; Τροποποιείτε, κατά ένα περίεργο τρόπο, τον ν. 4447 της προηγούμενης Κυβέρνησης που δεν είχε τα αποτελέσματα, που τότε διατυμπάνιζε ο κ. Σταθάκης, και τον οποίο εμείς είχαμε καταψηφίσει και στήνετε ένα νέο σύστημα και μία άλλη διαδικασία που στο τέλος δεν θα είναι και δεσμευτικό το αποτέλεσμα. Γιατί το κάνετε αυτό, κύριε Υπουργέ; Για να έχετε εσείς τον πρώτο και τελευταίο ρόλο; Διεκδικείτε τον ρόλο του μέγα χωροτάκτη, συγκεντρώνοντας υπερεξουσίες; Και πού πάνε οι άλλες προτροπές της Έκθεσης Πισσαρίδη, που κάνουν λόγο για μεταφορά αρμοδιοτήτων και πόρων σε τοπικό επίπεδο, σε τομείς, όπως η χωροταξία, με τη κεντρική διοίκηση να ασκεί περισσότερο επιτελικό ρόλο; Που είναι η μεταρρύθμιση που προτείνει η Έκθεση Πισσαρίδη για την αναβάθμιση της Επιθεώρησης Περιβάλλοντος σε Ανεξάρτητη Αρχή; Εσείς της επιφυλάσσεται ρόλο «φτωχού συγγενή», με πενιχρά μέσα και στελέχωση, κρατώντας την ως μία Διεύθυνση του Υπουργείου, παρά τις σωστές διατάξεις των άρθρων 124 και 125 που βρίσκονται, βέβαια, στις λοιπές διατάξεις του μεταρρυθμιστικού νομοσχεδίου σας.

Λίαν επιεικώς, θα έλεγα, ότι είναι, τουλάχιστον, λειψές διατάξεις τα όσα ρυθμίζετε για τους Ελεγκτές Περιβάλλοντος, το «μάτι» και την «ομπρέλα» της περιβαλλοντικής προστασίας που θα έπρεπε να υπάρχουν παντού, σε όλη τη χώρα. Λειψή, επίσης, είναι και η οργάνωση του σχεδιασμού και της αλληλοσυμπλήρωσης που επιφυλάσσετε για τα τοπικά, περιφερειακά και ειδικά χωροταξικά σχέδια, καθώς δεν υπάρχει διάταξη που τα υποχρεώνει να συμβαδίζουν, ή, τουλάχιστον, να λαμβάνουν υπόψη τους τα περιφερειακά σχέδια για την προσαρμογή στην κλιματική αλλαγή. Θα κάνετε, κύριε Υπουργέ, αυτή την αναγκαία προσαρμογή, ώστε οι δράσεις αντιμετώπισης και προσαρμογής στην κλιματική αλλαγή να εμπεριέχονται και να εναρμονίζονται με τα τοπικά, περιφερειακά και ειδικά χωροταξικά σχέδια, ή θα αρκεστείτε, απλά, σε μία στρατηγική μελέτη περιβαλλοντικών επιπτώσεων που θα τα συνοδεύει; Στα θαλάσσια χωροταξικά, άλλωστε, υπάρχει και αντίστοιχη πρόνοια. Στα υπόλοιπα γιατί δεν υπάρχει; Αλήθεια, έχουν ολοκληρωθεί όλα τα περιφερειακά σχέδια για την προσαρμογή στην κλιματική αλλαγή, κύριε Υπουργέ;

Σε σχέση με τον δεύτερο ισχυρισμό, περί προστασίας του δικαιώματος στην ιδιοκτησία, πρέπει, σήμερα κιόλας, ο κ. Χατζηδάκης, να μας δώσει συγκεκριμένες και ξεκάθαρες απαντήσεις. Πολλά από τα επίμαχα άρθρα, όπως το 32 και το 40, παρουσιάζουν μεγάλες αντιφατικές ασάφειες. Προκύπτει το ερώτημα, μήπως είναι, τελικά, σκόπιμες οι αντιφατικές ασάφειες, για να επιφέρουν ανασφάλεια δικαίου και στην ουσία, να καταργηθεί από σήμερα ντε φάκτο η, εκτός σχεδίου, δόμηση, που αφορά χιλιάδες μικροϊδιοκτήτες; Οι ιδιοκτήτες -λέτε- ότι θα εξακολουθούν να μπορούν να χτίζουν σε δύο συν τέσσερα χρόνια. Θα έχουν, ακριβώς, τα ίδια δικαιώματα με όσα έχουν σήμερα, ή τα περιορίζετε;

Σε αυτό το ερώτημα, κύριε Υπουργέ, πρέπει να απαντήσετε. Ακριβώς με τους ίδιους όρους που ισχύουν σήμερα στη παράταση αυτή θα μπορούν να αξιοποιήσουν την περιουσία τους, ή θα δεσμεύονται από διατάξεις του παρόντος νομοσχεδίου; Μήπως, τελικά, βάζετε αμφιβολίες και εμπόδια για το τι καθεστώς θα ισχύει τελικά και άρα, να μην προχωρούν, αναρωτώμενοι, σε άδεια δόμησης, μηχανικοί και πολεοδομίες σε τέτοιες περιπτώσεις; Εμείς, δεν λέμε να μην βάλετε μία τάξη στο σχέδιο δόμησης, αλλά όχι εις βάρος της μικροϊδιοκτησίας, ειδικά όπως πήγατε να φέρετε τα επίμαχα άρθρα με την αρχική τους μορφή. Επίσης, χρειάζεται να δείτε, εξειδικευμένα, περιοχές με ιδιαιτερότητες, όπως είναι η Κρήτη και τα νησιά, καθώς αυτό επιτάσσει το Σύνταγμα.

Παράλληλα, υπάρχει και η εξής αντίφαση. Περιορίζονται οι μικροϊδιοκτήτες και πριμοδοτούνται, τελικά, οι τουριστικές εγκαταστάσεις -και μάλιστα όχι μικρομεσαίες, αλλά τα σύνθετα τουριστικά καταλύματα Αυτό πως να το εκλάβει κανείς; Και μάλιστα, εν μέσω κοσμογονικών αλλαγών που επέρχονται στον ίδιο τον τρόπο του τουρισμού μετά την πανδημία. Ποιοι θα βγουν ωφελημένοι από τις υπεραξίες; Και εκεί που υπάρχουν εγκεκριμένα χωρικά τουριστικά σχέδια, όπως στην Κρήτη, για 20 χρόνια, τι θα ισχύει; Εκείνα τα σχέδια ή τα νέα σχέδια; Πρέπει, λοιπόν, σήμερα, να ξέρουμε τις συγκεκριμένες απαντήσεις του κ. Υπουργού και να καταγραφούν στα Πρακτικά, τα οποία μπορεί να αποτελέσουν και τεκμήρια δικαστικής ή διοικητικής διαδικασίας, αύριο, μεθαύριο.

Αλλάζουν από σήμερα οι όροι δόμησης; Σε όσους δίνετε παράταση για έξι χρόνια, υπάρχει κίνδυνος εμπλοκής στην πορεία έκδοσης αυτών των αδειών στα επόμενα έξι χρόνια; Επιπλέον, θα πρέπει να υπάρξει μεταβατική περίοδος για την οποιαδήποτε τροποποίηση προβλέπεται. Τίθενται σε ισχύ άμεσα διατάξεις που αφορούν, για παράδειγμα, μειώσεις δόμησης σε άρτια και οικοδομήσιμα οικόπεδα εκτός σχεδίου. Το γεγονός αυτό, πιστεύουμε ότι θα δημιουργήσει πολλά προβλήματα, τόσο σε μελέτες κατοικιών, όσο και επαγγελματικών χώρων που βρίσκονται σε τελικό σχέδιο σχεδιασμού, είτε έχουν καταθέσει αίτηση προς έκδοση οικοδομικής άδειας, λαμβάνοντας υπόψη την ισχύουσα νομοθεσία. Είναι γνωστό ότι για τις εγκρίσεις που προηγούνται ή έπονται της έκδοσης οικοδομικής άδειας, απαιτείται κάποιο χρονικό διάστημα και ιδιαίτερα σε αυτές τις συνθήκες του lockdown που ζούμε ή του lockdown «ακορντεόν» που θα ακολουθήσει.

Όλες αυτές, βέβαια, οι διατάξεις του παρόντος νομοσχεδίου, για να ισχύσουν και να υλοποιηθούν, γνωρίζω ότι πρέπει να βγουν 25 υπουργικές αποφάσεις και τέσσερα προεδρικά διατάγματα. Δεν ξέρω και πόσες άλλες ερμηνευτικές εγκύκλιοι θα χρειαστούν. Δεν είναι λίγα. Φοβάμαι ότι πολλές από τις εξαγγελίες και τις καλές προθέσεις θα μείνουν στα χαρτιά, για μία ακόμη φορά. Στη χώρα μας δεν πάσχουμε ποτέ από ψήφιση νόμων, αλλά από εφαρμογή νόμων πάσχουμε. Αυτό είναι προς απάντησή σας, κύριε Εισηγητά της Νέας Δημοκρατίας. Δεν αρκεί η ψήφιση του νόμου για να έρθει η ανάπτυξη. Εξάλλου, από την ανάπτυξη που θα ερχόταν στην αρχή της διακυβέρνησής σας, είμαστε στο «ανάπτυξη θα έρθει εξαιτίας των μεταρρυθμίσεων σας και των χρηματοδοτήσεων του Ταμείου Ανάκαμψης».

Γι’ αυτό δεν είμαι και τόσο αισιόδοξος, ότι από το 20% σήμερα θα φτάσουμε στο 32% το 2023, με εγκεκριμένα πολεοδομικά σχέδια, ανά την επικράτεια, και ότι το 2028 θα έχει καλυφθεί με τοπικά πολεοδομικά σχέδια όλη η χώρα. Ενώ, δηλαδή, μέσα σε τόσα χρόνια, έχουμε καταφέρει μόνο το 20%, μέσα σε τρία χρόνια θα καταφέρουμε ένα, ακόμη 12% και μέσα σε άλλα πέντε χρόνια, θα τελειώσουμε το υπόλοιπο 68%, με δύο - τρεις εκλογές τουλάχιστον, σε όλα τα επίπεδα μέχρι το 2028; Θα μου πείτε «ναι, αυτή τη φορά υπάρχουν τα εξασφαλισμένα ποσά».

Τελικά, κύριοι Υπουργοί, η έλλειψη κονδυλίων ή συντονιστών ήταν η αιτία που όλα αυτά τα χρόνια πετύχαμε μόνο το 20% της χώρας να έχει πολεοδομικά σχέδια; Δεν νομίζω. Είναι πολύ περισσότερα τα εμπόδια, τα οποία, τελικά, πρέπει να ξεπεράσουμε. Και τι χρειάζονται οι συντονιστές; Υπουργούς, Γενικούς Γραμματείς, δεν έχουμε; Διαρκώς, σε κάθε νέα προσπάθεια που κάνει η Κυβέρνησή σας ορίζει και έναν συντονιστή; Συντονιστή απολιγνιτοποίησης, συντονιστή στη συγκεκριμένη διαδικασία, κ.λπ.

Δείτε απλά τη χθεσινή εικόνα του Κτηματολογίου και τις αλληλοκατηγορίες με τον ΟΤΕ. Η ηλεκτρονική πλατφόρμα του Εθνικού Κτηματολογίου «έπεσε» και ο ΟΤΕ επιρρίπτει ευθύνες στο Ελληνικό Κτηματολόγιο, ενώ η Διοίκηση του Κτηματολογίου μιλά για αδυναμία του ΟΤΕ. Αλλά, θα ασπαστώ την αισιοδοξία σας. Δεν κοστίζει, άλλωστε, και τίποτα, παρά μόνο πολιτική αξιοπιστία. Αρκετοί, ίσως, δεν θα θυμούνται το 2028 ή το 2023 το αν πιάσουμε τον στόχο.

Ισχυρίζεστε, επίσης, ότι θα φέρετε ανάπτυξη και επενδύσεις με το παρόν νομοσχέδιο. Δυστυχώς, φοβάμαι, ότι θα αναθεωρήσετε τις απόψεις σας μετά την ψήφισή του, όπως αναθεωρείτε διαρκώς ως Κυβέρνηση, ο Υπουργός Οικονομικών τις προβλέψεις του για το εφαλτήριο ανάπτυξης του 7,5% του 2021 που έγινε 4,8% τώρα ή την πρόβλεψη για την ύφεση που ήταν πολύ χαμηλή στην αρχή της κρίσης και φτάσαμε σε διψήφιο νούμερο και χωρίς να έχουν αλλάξει δραματικά τα πράγματα μέσα σε αυτόν τον έναν μήνα. Ήμασταν στα πρόθυρα lockdown, πριν από έναν μήνα και τώρα ήμαστε στα πρόθυρα να βγούμε μέχρι να ξαναμπούμε. Ήταν γνωστό ότι, μόλις, είχαμε μπει στο δεύτερο «κύμα» της πανδημίας. Παρ’ όλα αυτά, η Κυβέρνηση επιμένει στα αισιόδοξα σενάρια που, όμως, διαψεύδονται πολύ γρήγορα και άδοξα από τα αδιέξοδα της πολιτικής της και όχι μόνο από τις απαγορεύσεις και το lockdown.

Την ίδια διάψευση φοβάμαι, ότι θα δούμε για την ανάπτυξη και για τις επενδύσεις που υπόσχεται, ότι θα φέρει με το παρόν νομοσχέδιο, ειδικά, αν λάβουμε υπόψη τις διαρθρωτικές αλλαγές που θα επιφέρετε με τις επιλογές σας στις ΑΠΕ. Ήδη, η αγορά και η επιχειρηματικότητα σε ολόκληρο τον χώρο των ΑΠΕ «βράζει». Δεν θα φταίει μόνο ο COVID-19 ή το κακό ριζικό μας, αν, τελικά, δεν πετύχουμε τους στόχους, διότι κινδυνεύουμε να φύγουν οι επενδύσεις και να κλείσουν οι μικρομεσαίες επιχειρήσεις. Θα φταίει το υποκείμενο «νόσημα» που αποκτήσατε, της κακής οικονομικής και αναπτυξιακής διακυβέρνησης της Νέας Δημοκρατίας.

Κυρίες και κύριοι συνάδελφοι, είναι γνωστό, πλέον, το αφήγημα της Κυβέρνησης, ότι θέλει να παρουσιαστεί ως η πιο «πράσινη» Κυβέρνηση που πέρασε από τον τόπο. Το ζητούμενο, όμως, δεν είναι απλά το «πράσινο περιτύλιγμα» ενός αφηγήματος, ενός νομοσχεδίου που κάθε φορά προβάλλει η Κυβέρνηση, αλλά και το, πραγματικά, «πράσινο» περιεχόμενο για το οποίο νοιαζόμαστε εμείς με τις ουσιαστικές μας προτάσεις τις οποίες συνεχίζουμε να καταθέτουμε. «Πράσινο» περιεχόμενο με όφελος για τον άνθρωπο που πρέπει πάντα να είναι στο επίκεντρο της πολιτικής μας, «πράσινο» περιεχόμενο με όφελος για τους πολλούς και όχι για τους λίγους που οι επιλογές σας, κύριε Υπουργέ, ευνοούν.

Αν και υπάρχουν διατάξεις που είναι στη σωστή κατεύθυνση, σίγουρα, το παρόν νομοσχέδιο δεν αποτελεί μεταρρύθμιση, αλλά, δυστυχώς, θα φέρει απορρύθμιση, αν, όντως περάσουν ορισμένες διατάξεις χωρίς αλλαγές. Οι θετικές διατάξεις αφορούν, για παράδειγμα, στην παράταση για ένα έτος στις οριστικές εγγραφές του Κτηματολογίου. Είναι κάτι που σας είχαμε ζητήσει ως Κοινοβουλευτική Ομάδα από τις 16 Νοεμβρίου και το είχαν επισημάνει και πάρα πολλοί φορείς. Επίσης, είναι οι διατάξεις για την αυτόματη άρση των απαλλοτριώσεων και οι διαρρυθμίσεις που πρέπει να γίνονται για καλύτερη προσπελασιμότητα στα άτομα με αναπηρία. Πάνω σε αυτό μπορούν να γίνουν πιο πολλά πράγματα και θα πρέπει να δείτε προσεκτικά τα όσα σας προτείνει με υπόμνημά της η ΕΣΑμεΑ.

Εμείς, πάντως, θα επιφυλαχθούμε, επί της αρχής, ζητώντας να ξεκαθαρίσετε τις ασάφειες, σε σχέση με την, εκτός σχεδίου, δόμηση. Θα περιμένουμε, επίσης, να ακούσουμε τους φορείς, τον προβληματισμό τους και τις απαντήσεις σας για να τοποθετηθούμε.

Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει η κυρία Μανωλάκου.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.):** Κύριε Πρόεδρε, κανείς δεν υποστηρίζει να κλείσει η Βουλή, αλλά είμαστε στην «καρδιά» του δεύτερου «κύματος» της πανδημίας και αντί για τα αναγκαία, αξιοποιείται από την Κυβέρνηση η πανδημία για να περνάει, σωρηδόν, αντιλαϊκά και αντεργατικά νομοσχέδια, να «τσεκουρεύει» ό,τι έχει απομείνει σε δικαιώματα και να αναπτύσσει αυταρχική και κατασταλτική πολιτική σε όσους διαμαρτύρονται. Γιατί αυταρχισμός είναι, όταν μας λέτε, πριν καν ξεκινήσει η συζήτηση, ότι έχετε έτοιμη τροπολογία για να την καταθέσετε την τελευταία στιγμή. Γιατί όχι τώρα; Προφανώς, για να μην γίνει συζήτηση και, κυρίως, για να μην καλεστούν και να μην μιλήσουν φορείς. Αυτό είναι απαράδεκτο.

Σε ό,τι αφορά στο νομοσχέδιο, όλο αυτό το διάστημα προπαγανδίζετε, ότι με το νέο χωροταξικό - πολεοδομικό θα λυθούν πληθώρα προβλημάτων που βασανίζουν τους πολίτες, επί δεκαετίες, από την περίοδο, ακόμη, του 1923, περίπου, έναν αιώνα πριν. Υποστηρίζετε ακόμη, ότι πρόκειται για μία μεγάλη μεταρρύθμιση για το περιβάλλον, για την ιδιοκτησία και για την ανάπτυξη. Εμείς λέμε καθαρά, ότι είναι αντιπεριβαλλοντικό νομοσχέδιο εις βάρος, κυρίως, των δασικών και θαλάσσιων οικοσυστημάτων, ότι ευνοεί τη συγκέντρωση της ιδιοκτησίας και, κυρίως, το τραπεζικό κεφάλαιο και την ανακεφαλαιοποίησή του συμπληρωματικά προς τον Πτωχευτικό Κώδικα. Ευνοεί και τους επιχειρηματικούς ομίλους, κυρίως, του τουριστικού και του κατασκευαστικού κεφαλαίου στην ανάπτυξη της κερδοφορίας τους σε βάρος των λαϊκών στρωμάτων. Αυτή είναι η καπιταλιστική ανάπτυξη που κόπτεσθε όλοι σας.

Ξεκαθαρίζουμε από την αρχή, ότι για εμάς κεντρικό ζήτημα, που αποτελεί και πολιτικό ερώτημα, είναι για ποιον είναι ο χωροταξικός και ο πολεοδομικός σχεδιασμός. Για το κεφάλαιο ή για τις λαϊκές ανάγκες; Το αστικό κράτος χαράσσει ορισμένους κατευθυντήριους άξονες ανάπτυξης. Τους προσαρμόζει, τους εκσυγχρονίζει κάθε φορά και προχωρά σε μέτρα πολιτικής που ευνοούν την καπιταλιστική κερδοφορία και τη διευρυμένη αναπαραγωγή του κοινωνικού κεφαλαίου. Ο χωροταξικός σχεδιασμός, η πολιτική γης, η οργάνωση του κοινωνικού χώρου είναι, αναπόσπαστα, συνδεδεμένα με το πλαίσιο των σχέσεων παραγωγής, στις οποίες κινούνται οι νόμοι της αγοράς και της κερδοφορίας των μονοπωλιακών ομίλων με την εμπορευματοποίηση της γης. Συνεπώς, δεν είναι, κοινωνικά, ουδέτερες οι τεχνοκρατικές διαδικασίες, αλλά στοχεύουν στην οργάνωση του χώρου, σύμφωνα με τα συμφέροντα και τις επιλογές της άρχουσας τάξης.

Το πραγματικό πρόβλημα δεν είναι το αν θα υπάρχει κάποιος νομοθετημένος σχεδιασμός, αλλά το ποιος αποφασίζει, με ποια κριτήρια και σε όφελος ποιου, σχετικά με τον χώρο, τον χρόνο και τις προτεραιότητες χωροθέτησης σε εθνικό και τοπικό επίπεδο. Τουλάχιστον, σε ορισμένα μέσα μαζικής ενημέρωσης ο Υπουργός, ο κ. Χατζηδάκης, το έλεγε καθαρά και τόνιζε, ότι «επιχειρούμε να αντιμετωπίσουμε στο μεγαλύτερο δυνατό βαθμό κακοδαιμονίες πολλών ετών. Απλοποιούμε το καθεστώς των χρήσεων γης για να το κάνουμε φιλικότερο στις επενδύσεις». Τα λόγια σας λέω, δεν παραποιώ τίποτα. Ναι αυτό κάνετε καθαρά. Σε βαθμό, μάλιστα, που να καταπατάτε και συνταγματικά άρθρα προστασίας του περιβάλλοντος για να «θωρακίσετε» και να εξυπηρετήσετε την κερδοφορία των μεγαλοεπιχειρηματιών και, κυρίως, της τουριστικής βιομηχανίας.

Η κριτική μας, λοιπόν, είναι από την πλευρά υπεράσπισης των λαϊκών αναγκών και όχι των αναγκών του κεφαλαίου. Το μόνο σίγουρο είναι, ότι το παρόν νομοσχέδιο είναι «κομμένο και ραμμένο» για την κερδοφόρα δράση του κεφαλαίου -και το τονίζουμε- σε βάρος του περιβάλλοντος και, κυρίως, των δασών και των θαλάσσιων οικοσυστημάτων και σε βάρος της ποιότητας ζωής των λαϊκών στρωμάτων. Η «πράσινη» οικονομία που διαπερνά όλους τους κλάδους της οικονομίας αποτελεί έναν από τους βασικούς άξονες της πολιτικής της Ευρωπαϊκής Ένωσης, για να λειτουργήσει ως «ατμομηχανή» της καπιταλιστικής ανάπτυξης, ως διέξοδο στην τοποθέτηση υπερσυσσωρευμένων κεφαλαίων στην Ευρωπαϊκή Ένωση, «θωρακίζοντάς» την, όμως, ταυτόχρονα, από τον ανταγωνισμό με άλλα ιμπεριαλιστικά κέντρα.

 Στις σημερινές, λοιπόν, συνθήκες της καπιταλιστικής οικονομικής κρίσης, ένα μεγάλο μέρος της στρατηγικής της αστικής τάξης για τη λεγόμενη βιώσιμη «πράσινη» ανάπτυξη, εμφανίζεται μέσα από την προώθηση επιλογών και στο επίπεδο του χωροταξικού και πολεοδομικού σχεδιασμού. Αυτή η βασική πλευρά της ευρωενωσιακής πολιτικής συνδέεται οργανικά με την πολιτική χρήσεων γης, στο πλαίσιο της χωρικής στρατηγικής της Ευρωπαϊκής Ένωσης, που χαρακτηρίζεται από την πριμοδότηση χρήσεων γης και που αφορούν «πράσινες» επενδύσεις, επενδύσεις σε «πράσινη» ενέργεια, ΑΕΠ, κ.λπ.. Επίσης, συνδέεται με την προώθηση της αντικατάστασης υποδομών με κριτήριο την ενεργειακή αποδοτικότητά τους, τη σημαντική διευκόλυνση στην υλοποίηση παραγωγικών επενδύσεων που έχουν θετικό περιβαλλοντικό «αποτύπωμα», όπως λέτε, την αξιοποίηση γης για οργανωμένη δόμηση και τουριστικές επενδύσεις.

Στις σημερινές, λοιπόν, συνθήκες η ανάγκη του μονοπωλιακού κεφαλαίου για αναζήτηση νέων «πράσινων» τομέων επιχειρηματικής δράσης με υψηλή κερδοφορία επιβάλλει ως βασικούς άξονες την πολιτική της αστικής τάξης και των κομμάτων της στα θέματα του χωροταξικού σχεδιασμού. Γι’ αυτό, εξάλλου, αφήνετε «ανέγγιχτες» τις αντιλαϊκές εγκληματικές διατάξεις προηγούμενων νόμων της Κυβέρνησης ΣΥΡΙΖΑ, του 2016, του 2019 και κυρίως σε βάρος του αιγιαλού και της παραλίας. Εδώ φαίνεται και η σύμπνοια που έχετε, άσχετα με το αν εμφανίζεστε ότι διαφωνείτε. Είναι για να «παγιδεύετε» τον κόσμο.

Συνολικά, λοιπόν, επιβάλλετε τέσσερις άξονες. Ο πρώτος άξονας έχει να κάνει με τη διεύρυνση της ατομικής ιδιοκτησίας στη γη, παράλληλα, με τη συγκέντρωση και οργάνωση της ιδιοκτησίας αυτής σε μεγάλες καπιταλιστικές εκμεταλλεύσεις και αρκετά άρθρα αυτό το εξασφαλίζουν.

Ο δεύτερος άξονας έχει να κάνει με την επιτάχυνση της εμπορευματοποίησης της κρατικής γης, κυρίως, σε δάση, δασικές εκτάσεις, περιουσίες δημόσιων οργανισμών και επιχειρήσεων που, βεβαίως, αυτά αποτελούν λαϊκή περιουσία.

 Ο τρίτος άξονας αφορά στην κατάργηση των όποιων περιορισμών υπάρχουν στις αλλαγές χρήσεων γης και την άμεση συνάρτησή τους με τα επενδυτικά σχέδια των μονοπωλιακών ομίλων με προτεραιότητα τις επενδύσεις στη λεγόμενη «Πράσινη Ανάπτυξη» σε στεριά και θάλασσα.

 Τέλος, ο τέταρτος τομέας έχει να κάνει με την επιτάχυνση των επενδύσεων στον κλάδο του χερσαίου και του θαλάσσιου τουρισμού.

Το παρόν νομοσχέδιο, λοιπόν, εντάσσεται σε αυτές τις κατευθύνσεις και σε αυτούς τους στόχους. Εντάσσεται, επίσης, και στο πρόσφατο Εθνικό Σχέδιο Ανάκαμψης και Ανθεκτικότητας, αφού αποτελεί έναν από τους άξονές του, που είναι η εφαρμογή των κανονισμών πολεοδομικού σχεδιασμού στα 4/5 της χώρας, διευκολύνοντας έτσι τις επενδύσεις στην παροχή κινήτρων που σχετίζονται με τους φόρους και την εργασία, στη διευκόλυνση πρόσβασης σε ευρωπαϊκά αναπτυξιακά προγράμματα και της χρηματοδότησης από κεφαλαιαγορές «για τη δημιουργία συστάδων επιχειρήσεων με διεθνή προσανατολισμό». Είναι τα λόγια σας. Εξάλλου, από τη διατύπωση αυτή προκύπτει και το ζήτημα της διαμόρφωσης ειδικών οικονομικών ζωνών. Βλέπετε είναι πιο σύνθετο το ζήτημα.

Ας δούμε τι κάνει το παρόν νομοσχέδιο με ξεκάθαρο τρόπο. Πρώτον, οδηγεί σε συγκέντρωση της γης σε βάρος της μικρής λαϊκής ιδιοκτησίας με την άρση των παρεκκλίσεων. Διαμορφώνει ένα πλαίσιο χωροθέτησης σε όφελος των μεγάλων ομίλων σε τουρισμό, κατασκευές και άλλα. Το εξασφαλίζει μέσω του Συμβουλίου της Εθνικής Χωρικής Στρατηγικής, η σύνθεση και ο ρόλος του οποίου θα είναι προς όφελος των ομίλων. Θα τα πούμε στην, κατ’ άρθρον, συζήτηση.

 Δεύτερον, εξασφαλίζει, ότι ο χωροταξικός σχεδιασμός σε στεριά και θάλασσα θα υπηρετεί πιστά το κεφάλαιο και δεν θα παρεκκλίνει κάτω από πιέσεις, αντιδράσεις ή αντικρουόμενες διατάξεις.

Τρίτον, το Κεντρικό Συμβούλιο Χωροταξικών Θεμάτων και Αμφισβητήσεων που δημιουργείτε, τοΚΕ.ΣΥ.ΧΩ.Θ.Α., θα δημιουργείται για να γνωμοδοτεί σχετικά, θα εξασφαλίζει τη συμβατότητα των χωρικών πλαισίων και σχεδίων όλων των κατηγοριών και επιπέδου προς το υπερκείμενο χωροταξικό σχεδιασμό, ο οποίος είναι, βέβαια, σχεδιασμένος κεντρικά στο πλαίσιο των κατευθύνσεων της Ευρωπαϊκής Ένωσης.

Τέταρτον, σε αυτό το πλαίσιο, περιοχές Natura, περιοχές με ιδιαίτερο φυσικό κάλλος, αλλά και οικιστικές περιοχές δεν προστατεύονται από παράγοντες που μπορούν να βλάψουν το περιβάλλον στους οποίους εναντιώνονται κάτοικοι και φορείς. Γενικότερα, προωθούνται, ακόμη πιο πολύ, η ταχύτητα και η ασφάλεια των επενδυτικών σχεδιασμών και της καπιταλιστικής ανάπτυξης, ενώ όλα τα υπόλοιπα που αφορούν στις λαϊκές ανάγκες είναι εκτός. Είναι για τα «σκουπίδια». Πουθενά δεν αναφέρονται στο νομοσχέδιο. Δηλαδή, πουθενά δεν διασφαλίζεται, παραδείγματος χάριν, η κατασκευή δημόσιων σχολείων.

Έχουμε ανάγκη από πολλές σχολικές αίθουσες ή αθλητικών και πολιτιστικών εγκαταστάσεων, αντισεισμικών και αντιπλημμυρικών έργων, κοινοχρήστων χώρων και ούτω καθεξής. Δεν υπάρχει καμία πρόβλεψη για το πώς θα ικανοποιείται η ανάγκη λαϊκής στέγης. Όλα αυτά είναι στα αζήτητα του νομοσχεδίου, όπως και άλλων προηγούμενων νόμων, γιατί αυτά δεν είναι συμβατά με τις ανάγκες των μονοπωλίων.

Πέμπτον, η συγκεντροποίηση της γης σε λίγα χέρια επιταχύνεται το τελευταίο διάστημα και με μια σειρά νόμων, όπως είναι ο πτωχευτικός κώδικας, οι δασικοί χάρτες, κ.α., ενώ το παρόν νομοσχέδιο εντείνεται, αφού μπαίνουν περισσότερα εμπόδια στη δόμηση για μικροϊδιοκτήτες. Έτσι, ενώ προωθεί τον περιορισμό της, εκτός σχεδίου, δόμησης, στο όνομα, δήθεν, της προστασίας του περιβάλλοντος και της κατοικίας, την ίδια στιγμή, ευνοεί την, εκτός σχεδίου, δόμηση από τους οργανωμένους υποδοχείς. Δηλαδή, το τουριστικό και το κατασκευαστικό κεφάλαιο.

Έκτον, σε όλα αυτά, αν προσθέσουμε την εμπορευματοποίηση της κρατικής περιουσίας σε λιμάνια, αεροδρόμια, βουνά, παραλίες, δάση, δασικές εκτάσεις και άλλα, που έχετε κάνει όλες οι Κυβερνήσεις, αποδεικνύεται ότι η Κυβέρνηση προσαρμόζει τον χωρικό σχεδιασμό σε στεριά και θάλασσα στις ανάγκες και τους σχεδιασμούς των επιχειρηματικών ομίλων, εγχώριων και ξένων. Με τα τοπικά πολεοδομικά σχέδια εξειδικεύει, διευκολύνει και ξεκαθαρίζει το επενδυτικό τοπίο. Αυτό κάνετε.

Έβδομον, η επιδίωξη συσχέτισης των διαδικασιών του χωροταξικού σχεδιασμού με τα αναπτυξιακά σχέδια, αποκαλύπτει την κυβερνητική πολιτική και στόχο, ώστε οι χρήσεις γης να υποτάσσονται, ακόμη πιο αποτελεσματικά, υπέρ των στρατηγικών επενδυτικών επιλογών.

Όγδοον, οι διατάξεις που αφορούν στην οριοθέτηση των οικισμών πριν από το 1923, νομιμοποιούν καταπατήσεις και παράνομες αλλαγές χρήσεις και χαρακτήρα, κυρίως, κρατικών δασών και δασικών εκτάσεων από το «παράθυρο» που θα βγουν και πάλι αντισυνταγματικές, όπως έχει γίνει και στο παρελθόν.

Ένατον, η μεταφορά του συντελεστή δόμησης που πολυδιαφημίζετε, θα λειτουργήσει υπέρ του κατασκευαστικού κεφαλαίου, θα οδηγήσει σε αλλοίωση του χαρακτήρα ολόκληρων περιοχών, αλλά και σε νομιμοποίηση αυθαιρέτων μέσω της μεταφοράς συντελεστή δόμησης.

Δέκατον, προωθείται η ανάπτυξη της επιχειρηματικής δραστηριότητας σε οργανωμένα επιχειρηματικά πάρκα.

Ενδέκατον, η πρόβλεψη για την εισαγωγή πιστοποιημένων ιδιωτών μηχανικών για την αξιολόγηση των χωρικών μελετών για τη, δήθεν, υποβοήθηση της Διοίκησης, οδηγεί σε περαιτέρω ιδιωτικοποίηση του χωρικού και πολεοδομικού σχεδιασμού, ενώ με βάση το ότι οι χωρικές ρυθμίσεις επηρεάζουν καταλυτικά τις αξίες γης, θα διαμορφωθούν συνθήκες έντασης της εμπορευματοποίησης της γης και κερδοφορίας των εμπόρων γης και όλων των τμημάτων των επιχειρηματικών ομίλων, που δραστηριοποιούνται ή θα δραστηριοποιηθούν σε αυτές τις δομές.

Δωδέκατον, η πρόβλεψη συγκεκριμένων χρόνων για τις ρυμοτομικές απαλλοτριώσεις ή διαφορετικά αυτοδίκαιη άρση των ρυμοτομικών απαλλοτριώσεων, ευνοεί ιδιοκτήτες που θα εκβιάζουν για καλύτερους όρους απαλλοτριώσεων.

Δέκατο τρίτο, είναι απαράδεκτο, το ότι κτίρια που κατασκευάζονται με υψηλές προδιαγραφές ενεργειακής απόδοσης θα δικαιούνται, επιπλέον, συντελεστή δόμησης.

 Δέκατο τέταρτο, το πρόστιμο που θα πληρώνει κάποιος, όταν υποβάλει εκπρόθεσμη δήλωση ακινήτου στο Κτηματολόγιο, θα εξαρτάται, όχι μόνο από την αξία του ακινήτου, αλλά και από τον χρόνο καθυστέρησης. Άρα, και αυτό είναι σε βάρος λαϊκών στρωμάτων για την πρώτη κατοικία που μπορεί να μην τη δήλωσε ο ιδιοκτήτης λόγω οικονομικής αδυναμίας και να πληρώσει και το πρόστιμο.

 Δέκατο πέμπτο, χαρακτηριστική είναι η επιτάχυνση του θαλάσσιου χωροταξικού σχεδιασμού υπέρ του τουριστικού κεφαλαίου και μεγάλων ιχθυοκαλλιεργητικών επιχειρήσεων.

 Θα μπορούσα να πω και άλλους λόγους. Σταματώ εδώ, γιατί έχετε μία σειρά από εξουσιοδοτικές διατάξεις, διάφορα προεδρικά διατάγματα χρήσεων γης ή για την εξειδίκευση των νέων όρων για την, εκτός σχεδίου, δόμηση και μία σειρά από υπουργικές αποφάσεις που προβλέπεται ότι θα εκδοθούν και θα ολοκληρώσουν μία χωρική πολιτική χρήσεων γης, σύμφωνα με την αστική στρατηγική, αυτή που θέλει ο Σύνδεσμος Ελλήνων Βιομηχάνων, ο ΣΕΤΕ, οι τραπεζικοί όμιλοι.

 Είναι ένα ακόμη, λοιπόν, αντιπεριβαλλοντικό νομοσχέδιο υπέρ του κεφαλαίου, γι’ αυτό είναι και αντιλαϊκό. Εξυπηρετεί την καπιταλιστική κερδοφορία, είναι σε βάρος των λαϊκών αναγκών και γι’ αυτό το Κομμουνιστικό Κόμμα Ελλάδας το καταψηφίζει.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης)**: Ευχαριστώ πολύ, κύριε Πρόεδρε.

Κύριε Χατζηδάκη, σε γενικές γραμμές, εφαρμόζετε την πολιτική του ΣΥΡΙΖΑ ή μάλλον «πατάτε» πάνω στον ΣΥΡΙΖΑ. Το έχετε ο ίδιος δηλώσει άπειρες φορές, ειδικά σε ότι αφορά στο «ξεπούλημα» των δημοσίων επιχειρήσεων, όπως του ΔΕΔΔΗΕ, του ΑΔΜΗΕ, της ΔΕΠΑ κ.λπ., τον διαχωρισμό της ΥΠΑ πρόσφατα από το Υπουργείο Υποδομών και πολλά άλλα.

Το τελευταίο χρονικό διάστημα, πάντως, η Κυβέρνηση δεν καταθέτει πια νομοσχέδια, αλλά μνημόνια, όπως τα στέλνει, ακριβώς, η τρόικα. Επομένως, όσα αναφέρατε προηγουμένως, ήταν, απλά, για εντυπωσιασμό.

Αυτό που τονίσαμε εμείς δεν είναι, ασφαλώς, το κλείσιμο της Βουλής, όπως διαστρεβλώθηκε, αλλά ένας καλύτερος προγραμματισμός. Εκτός εάν μπορείτε να μας εξηγήσετε, γιατί τα νομοσχέδια πρέπει να κατατίθενται δύο μέρες πριν τη συζήτησή τους και οι τροπολογίες, όσο πιο αργά σας επιτρέπεται. Με κοινή λογική να μας το εξηγήσετε.

Το παρόν νομοσχέδιο, εκ πρώτης όψεως, φαίνεται, ότι εκσυγχρονίζει την υφιστάμενη χωροταξική και πολεοδομική νομοθεσία. Στα πλαίσια αυτά, επιχειρεί να θεσμοθετήσει ένα σύνολο νόμων που θα περιλαμβάνουν τροποποιήσεις και αλλαγές τριών βασικών προγενέστερων, οι οποίοι αναφέρονται στον πολεοδομικό και χωροταξικό σχεδιασμό του ν. 4447/2016, στον θαλάσσιο χωροταξικό σχεδιασμό του ν. 4546/2018 και στο δομημένο περιβάλλον του ν. 4495/2017 που, όμως παραμένουν σε ισχύ.

Στα θετικά σημεία του νομοσχεδίου είναι ότι περιορίζει αρκετά τις γραφειοκρατικές διαδικασίες για την έκδοση οικοδομικών αδειών, ενώ απομπλέκει πολλούς υπηρεσιακούς της Διοίκησης από χρονοβόρες εγκρίσεις και ανούσιες διαδικασίες που ταλαιπωρούν τους πολίτες, καθώς, επίσης, και τους μηχανικούς. Εντούτοις, απαιτείται, ακόμη μεγαλύτερη απεμπλοκή των υπηρεσιών από τις σχετικές εγκρίσεις, οι οποίες φθάνουν σε σημείο «ομηρίας» και εξάρτησης των μηχανικών, σε ότι αφορά στην έκδοση οικοδομικών αδειών. Κάποια στιγμή πρέπει η διαδικασία έκδοσης οικοδομικών αδειών να αυτοματοποιηθεί. Εκτός αυτού, να αναλαμβάνει ολόκληρη την ευθύνη ο μηχανικός, αφού διαφορετικά δεν έχει κανένα νόημα η πιστοποίησή του από την Πολιτεία μέσω του ΤΕΕ.

Πολλές, βέβαια από τις διατάξεις του νομοσχεδίου δεν θα έπρεπε να υπάρχουν καθόλου, επειδή αποτελεί τεχνικό αντικείμενο κανονιστικών διατάξεων που περιγράφονται ή που θα έπρεπε να περιγράφονται στον οικοδομικό κανονισμό της χώρας. Μόνο σε αυτόν και πουθενά αλλού.

Στα θετικά σημεία του νομοσχεδίου συμπεριλαμβάνεται, ασφαλώς, η αντιμετώπιση των ΑμεΑ, σε ότι αφορά στην ευκολότερη πρόσβαση τους στον σχεδιασμό των κτιριακών συγκροτημάτων. Με τις παρούσες ρυθμίσεις του άρθρου 119, επιλύονται πολλά τέτοια ευαίσθητα προβλήματα.

Σε ότι αφορά στην ηλεκτρονική ταυτότητα των κτιρίων, ενώ έχει θεσμοθετηθεί πριν από δέκα χρόνια, δεν έχει εφαρμοστεί ακόμη. Αυτό οφείλεται στην αδυναμία των κρατικών μηχανισμών να ψηφιοποιήσουν το πολεοδομικό αρχείο του κτιριακού αποθέματος της χώρας. Δεν έχουν αντιμετωπιστεί, επίσης, θεσμικά οι περιπτώσεις απώλειας των φακέλων αδειών από τα αρχεία των πολεοδομικών γραφείων, κυρίως, σε σχέση με τα κτίρια που έχουν κατασκευαστεί πριν από το 1970.

Εν προκειμένω, πρέπει να δοθεί μία πρακτική γρήγορη, ανέξοδη και ευέλικτη λύση, επειδή με τις παραλείψεις και με την αποποίηση των ευθυνών εκ μέρους της Διοίκησης, επιχειρείται η μεταφορά των ευθυνών της στους πολίτες και στους μηχανικούς.

Τα αρνητικά σημεία του παρόντος σχεδίου νόμου είναι ότι εισάγονται διατάξεις που αφορούν στη δόμηση εκτός σχεδίου και οικισμών, κυρίως, σε σχέση με οικόπεδα σε τουριστικές περιοχές, όπου καθορίζεται, εκ νέου, η αρτιότητα και η οικοδομησιμότητά τους.

Ουσιαστικά, μετά την παρέλευση της διετίας, που αναφέρεται στο σχέδιο νόμου, το άρθρο 33, χαρακτηρίζει άρτιο το γήπεδο ή το αγροτεμάχιο που θα έχει επιφάνεια μεγαλύτερη από 4.000 τ.μ. και πρόσοψη σε εθνική επαρχιακή ή δημοτική οδό, με πλάτος μεγαλύτερο ή ίσο των έξι μέτρων.

Για να οικοδομηθεί, όμως, δεν θα είναι αρκετή η έκδοση άδειας κατασκευής της οδού, αλλά θα απαιτείται και η διάνοιξή της. Δυστυχώς, με αυτή τη διάταξη θα είναι πιο εύκολη και πιο φθηνή η αγορά του, εν λόγω, γηπέδου από μεγάλους επιχειρηματικούς ομίλους τουριστικών επενδύσεων, σε συνδυασμό με τις παροχές και τα κίνητρα που περιγράφονται στο Κεφάλαιο Γ΄ για τις Περιοχές Ολοκληρωμένης Τουριστικής Ανάπτυξης (Π.Ο.Τ.Α.). Εν προκειμένω, είναι δεδομένο, ότι η επιφάνεια των 800 στρεμμάτων που προϋποθέτει, θα εξασφαλιστεί από την εκμετάλλευση αυτών που θα έχουν τα νέα μη άρτια οικόπεδα. Αυτό που προκαλεί, βέβαια, μεγάλη εντύπωση είναι το γεγονός, ότι στις ΠΟΤΑ στο 20% της έκτασης των 800 στρεμμάτων θα μπορούν να συμπεριλαμβάνονται αρχαιολογικοί χώροι, δάση, περιοχές προστασίας της φύσης και του τοπίου, κατά τον ν. 2545/1997, όπως τροποποιήθηκε με τον ν.4688/2020.

Σε κάθε περίπτωση, χωρίς να γίνει γνωστή στην κοινωνία η αναγκαιότητα ανατροπής του πολεοδομικού καθεστώτος, σε ότι αφορά στην, εκτός σχεδίου, δόμηση, επιχειρείται σε άκαιρο χρόνο και αιφνιδιαστικά να ψηφιστεί ένα νομοσχέδιο που είναι βέβαιο, ότι θα καταστρέψει πολλές μικρές ιδιοκτησίες. Ιδιοκτησίες ανθρώπων που έχουν κουραστεί να τις αποκτήσουν με νόμιμο τρόπο, πληρώνοντας φόρους μεταβίβασης και κληρονομιάς, συμβολαιογράφους, μηχανικούς κ.λπ..

Εκτός αυτού, πολλοί ιδιοκτήτες έχουν πάρει δάνεια, προκειμένου να αξιοποιήσουν τα συγκεκριμένα ακίνητά τους, υποθηκεύοντας, πολλές φορές, ακόμη και τα ίδια τους τα σπίτια. Ποια θα είναι η κατάληξη αυτών των ανθρώπων μετά την ολοσχερή απαξίωση των εν λόγω οικοπέδων; Το έχει σκεφτεί η Κυβέρνηση, προτού προβεί στη σύνταξη του σχεδίου νόμου ή, απλά, θεωρεί πως οι Έλληνες έχουν πια σκύψει το κεφάλι μετά από δέκα χρόνια μνημόνια και δεν πρόκειται να αντιδράσουν; Μηχανικός δεν είμαι, αλλά ως οικονομολόγος θεωρώ «εγκληματικές» αυτού του είδους τις μεθοδεύσεις, υποθέτοντας πως μας επιβάλλονται από τους δανειστές, με στόχο την ολοκληρωτική «ληστεία» της χώρας, την αλλαγή του ιδιοκτησιακού της καθεστώτος.

Σε ότι αφορά στη μεταβατική περίοδο της διατήρησης των παρεκκλίσεων, τα δύο έτη που προβλέπονται στο νομοσχέδιο για την κατοικία, τα θεωρούμε ανεπαρκή για τους εξής λόγους. Πρώτον, δεν παρέχει αρκετό χρόνο στους πολίτες, για να αποκτήσουν οικοδομική άδεια, αφού απαιτείται, προηγουμένως, να έχει εξασφαλιστεί πράξη χαρακτηρισμού της έκτασης από την αρμόδια Διεύθυνση Δασών και να έχει εγκριθεί η σχετική αρχιτεκτονική μελέτη από την Εφορία Νεότερων Μνημείων. Επίσης, από Συμβούλια Αρχιτεκτονικής για ακίνητα που εμπίπτουν σε περιοχές ιδιαιτέρου φυσικού κάλλους ή σε περιοχές που έχουν ενταχθεί σε αρχαιολογικές ζώνες β΄.

Το σημείο αυτό αφορά το μεγαλύτερο ποσοστό της ελληνικής επικράτειας και, κυρίως, τη νησιωτική χώρα. Δεύτερον, δεν παραμένουν ως έχουν σήμερα, οι παρεκκλίσεις οικοδομησιμότητας, για πάρα πολλές περιπτώσεις οικοπέδων, αφού αφενός μεν, για τα εντός ζώνης γήπεδα με εμβαδόν μεγαλύτερο των 2.000 τετραγωνικών μέτρων εισάγεται ως πρόσθετη προϋπόθεση, για να είναι οικοδομήσιμα, η απαίτηση να έχουν ελάχιστη πρόσοψη σε κοινόχρηστο χώρο 25 μέτρων και ελάχιστο βάθος 40 μέτρων, αφετέρου, δεν περιλαμβάνονται στις παρεκκλίσεις, γήπεδα, με εμβαδόν μεγαλύτερο των 4.000 τετραγωνικών μέτρων, που έχουν χρόνο δημιουργίας προγενέστερο από τις 17/11 του 1978. Δηλαδή, της συντριπτικής πλειοψηφίας των οικοπέδων.

Τρίτον, δεν έχουν, ακόμη, χαρακτηριστεί με προεδρικά διατάγματα, ως δημοτικές, οδοί κατηγορίας α΄ ή β’, οι οδοί του Δήμου, όπως προβλέπει το νομοσχέδιο και με τη διαδικασία που προβλέπει. Δηλαδή, είτε μετά από γνωμοδότηση του οικείου ΣΥΠΟΘΑ, του Συμβουλίου Πολεοδομικών Θεμάτων και Αντιρρήσεων, είτε μετά την ολοκλήρωση και έγκριση τοπικού ή ειδικού πολεοδομικού σχεδίου. Η εμπειρία έχει τεκμηριώσει, πως ολόκληρη αυτή η διαδικασία μπορεί να διαρκέσει, όχι δύο έτη, αλλά πάνω από δέκα. Οπότε, οι ιδιοκτήτες των οικοπέδων θα βρεθούν στη δυσάρεστη έκπληξη να μην μπορούν να αξιοποιήσουν τα περιουσιακά τους στοιχεία.

Για τους παραπάνω λόγους, προτείνεται η απόσυρση των άρθρων του νομοσχεδίου, όσον αφορά στην, εκτός σχεδίου, δόμηση. Η επαναφορά τους δε να γίνει μόνο, εφόσον έχουν προηγουμένως ολοκληρωθεί από την πλευρά της Πολιτείας τα απαραίτητα «εργαλεία» σχεδιασμού και ανάπτυξης που επιβάλλει η επιστήμη της χωροταξίας και πολεοδομίας.

Συνοπτικά, πριν αναφερθούμε στην κατάργηση ή στην τροποποίηση της νομοθεσίας για την, εκτός σχεδίου, δόμηση, θα πρέπει, προηγουμένως, να έχουν ολοκληρωθεί για το σύνολο της χώρας τα εξής: οι δασικοί χάρτες, το Κτηματολόγιο, οι οριοθετήσεις, εκ νέου, των οικισμών με αξιόπιστο και σύγχρονο τρόπο -με συντεταγμένες eXR 87, δηλαδή,- με τις αναγκαίες επεκτάσεις, λαμβάνοντας υπόψη τις μελλοντικές οικιστικές ανάγκες, με ορίζοντα, τουλάχιστον, τριακονταετίας, ο καθορισμός αιγιαλών και παραλίας, ο καθορισμός των κοινόχρηστων χώρων, ο χαρακτηρισμός και ο καθορισμός των οδών, η κατάρτιση των γενικών χωροταξικών και των τοπικών πολεοδομικών σχεδίων, κ.λπ..

 Φυσικά, όλα τα παραπάνω, πρέπει να δρομολογηθούν, σύμφωνα με τους κανόνες της επιστήμης, αλλά πάντοτε σε στενή συνεργασία με τους τοπικούς φορείς, επειδή αυτοί είναι οι άμεσοι εκφραστές της εκάστοτε τοπικής κοινωνίας και αυτοί που γνωρίζουν καλύτερα τις ιδιαιτερότητες του κάθε τόπου. Η επιβολή, με οριζόντιο τρόπο, νομοθετημάτων που δεν βρίσκουν ερείσματα στην πλειοψηφία των μελών της κοινωνίας, αλλά, αντίθετα, προκαλούν ανισονομία ή, ακόμη χειρότερα, εξυπηρετούν τα συμφέροντα των λίγων και οικονομικά ισχυρών, είναι βέβαιο ότι θα αποτύχουν, εάν δεν οδηγήσουν σε κοινωνικές αναταραχές.

Επιπλέον, οι βασικές αρχές πολιτικής της Εθνικής Χωρικής Στρατηγικής, στο άρθρο 3, δεν μπορεί παρά να είναι δεσμευτικές για την Πολιτεία, τόσο για την επίτευξη ολοκληρωμένων και συντονισμένων πολιτικών, καθώς, επίσης, στόχων εξυπηρέτησης του δημοσίου συμφέροντος, όσο και για την υπεράσπιση του κυρίαρχου ρόλου της χωρικής συνοχής στην Προγραμματική Περίοδο 2021-2027. Διαφορετικά, η Εθνική Χωρική Στρατηγική οδηγείται σε πλήρη απαξίωση.

Ο αναγκαίος και απαιτούμενος συντονισμός, κυρίως, μεταξύ των τομεακών χωροταξικών πλαισίων, προς αποφυγή των μεταξύ τους συγκρούσεων και αντιφάσεων, δεν μπορεί να επιτυγχάνεται, εκ των υστέρων, με τη δημιουργία ενός, ακόμη, γνωμοδοτικού οργάνου. Η σύνθεση του προτεινόμενου ΚΕ.ΣΥ.ΧΩ.Θ.Α., του Κεντρικού Συμβουλίου Χωροταξικών Θεμάτων και Αμφισβητήσεων, φαίνεται, καθαρά, πως θα παρουσιάσει σημαντικά προβλήματα, όπως είναι ο περιορισμός του ρόλου του Προέδρου του Εθνικού Συμβουλίου Χωροταξίας, η ορθολογική εκπροσώπηση υπηρεσιακών οργάνων του ΥΠΕΝ, καθώς, επίσης, η απουσία θεσμικών και κοινωνικών φορέων.

Αναφορικά με τον θαλάσσιο χωροταξικό σχεδιασμό, δρομολογείται μία αποσπασματική και προσχηματική αντιμετώπιση του θέματος, ειδικά, όταν η χώρα μας δεν έχει επεκτείνει ακόμη τα χωρικά της ύδατα στα 12 ναυτικά μίλια, δεν έχει ανακηρύξει θαλάσσιες αλιευτικές ζώνες, ενώ, ακόμη χειρότερα, δεν έχει ανακηρύξει την ελληνική ΑΟΖ σε όλο το εύρος άσκησης των κυριαρχικών της δικαιωμάτων.

Σε σχέση με τις υδατοκαλλιέργειες, τα τελευταία χρόνια, αναδεικνύονται σε τομέα αιχμής, στον οποίο θα μπορεί η χώρα μας να καταστεί, διεθνώς, ανταγωνιστική, ειδικά λόγω του σημαντικού μήκους του παραλιακού της μετώπου. Στα πλαίσια αυτά, με τον ν. 4711/2020 του Υπουργείου Αγροτικής Ανάπτυξης και Τροφίμων έγινε μία σημαντική προσπάθεια βελτίωσης του πλαισίου αδειοδότησης των υδατοκαλλιεργειών. Συμπληρωματικά, όμως, σε αυτή την προσπάθεια θα πρέπει να εκσυγχρονιστεί το πλαίσιο πολεοδομικής νομοθεσίας που συνοδεύει την, εν λόγω, δραστηριότητα. Ειδικά στις περιπτώσεις χερσαίων εγκαταστάσεων υδατοκαλλιέργειας, αφού, ήδη, με το παρόν νομοσχέδιο και με την εξειδίκευση της θαλάσσιας χωροταξίας, γίνονται αποσπασματικά βήματα για τις υδάτινες εγκαταστάσεις.

Ειδικότερα, η υδατοκαλλιέργεια αντιμετωπίζεται σωστά ως αγροτική παραγωγή. Επομένως, οι, τυχόν, ειδικές εγκαταστάσεις, οι δεξαμενές - πισίνες, σκεπασμένες ή ακάλυπτες, θα πρέπει να αντιμετωπίζονται με τον ίδιο τρόπο που αντιμετωπίζονται και οι σταθερές κατασκευές θερμοκηπίων στις λοιπές αγροτικές δραστηριότητες. Δηλαδή, να μην προσμετρώνται στο ποσοστό κάλυψης του γηπέδου στο οποίο εγκαθίστανται. Τέλος, δεν υπάρχει καμία ποσοτικοποίηση του κόστους από το Γενικό Λογιστήριο του Κράτους, αν και αναφέρονται αρκετές ρυθμίσεις που θα δημιουργήσουν έξοδα τα οποία θα καλυφθούν, όπως αναφέρεται, από τον Προϋπολογισμό.

Αναφορικά με την κατάρτιση των πεντακοσίων τοπικών πολεοδομικών σχεδίων, τα χρήματα θα δοθούν από την Ευρωπαϊκή Ένωση, όπως θα καταθέσουμε στα Πρακτικά. Εύλογα, λοιπόν, αναρωτιόμαστε για ποιον λόγο η Ευρωπαϊκή Ένωση χρηματοδοτεί αυτού του είδους τις δαπάνες, κατά 100%, αν και με 20% μέσω δανείου της Ευρωπαϊκής Τράπεζας Επενδύσεων; Θα θέλαμε να ρωτήσουμε, εάν ισχύει αυτό που λέμε. Εκτός αυτού, στην Έκθεση του Γενικού Λογιστηρίου του Κράτους αναφέρεται πως ενδέχεται να υπάρξει κόστος από την παροχή οικονομικών κινήτρων για μικρά τουριστικά καταλύματα σε εγκαταλειμμένους οικισμούς, πριν από το 1923 ή κάτω των 2.000 κατοίκων.

Ελπίζουμε, πάντως, να είναι θεωρητική η αναφορά στο άρθρο 37 2β, αφού οι περαιτέρω επενδύσεις στον τουρισμό θα ήταν απαράδεκτες. Το ενδιαφέρον μας θα έπρεπε να επικεντρωθεί στην αλλαγή του παραγωγικού μας μοντέλου και όχι στη διαιώνιση του χρεοκοπημένου μοντέλου της Μεταπολίτευσης και των μνημονίων, είτε πρόκειται για τον μαζικό τουρισμό, είτε για την ανέγερση κατοικιών.

 Θα προσπαθούσαμε να ψηφίσουμε, επί της αρχής, το νομοσχέδιο, εάν διαγράφονταν ολόκληρα τα άρθρα 32 και 33, που αφορούν στη δόμηση εκτός σχεδίου, επειδή τα θεωρούμε άκαιρα, άδικα και αναποτελεσματικά. Κυρίως, όμως, τα θεωρούμε «φωτογραφικά» με στόχο τη στήριξη των μεγάλων ομίλων, ενώ απαξιώνουν, πλήρως, τα περιουσιακά στοιχεία των πολιτών σε περιοχές με οικόπεδα κάτω των τεσσάρων στρεμμάτων.

Θα κλείσουμε με την οριοθέτηση οικισμών του άρθρου 12. Δυστυχώς, για άλλη μία φορά, το παρόν νομοσχέδιο δεν επιλύει τα, επί δεκαετίες, προβλήματα οριοθέτησης οικισμών προϋφισταμένων του 1923, ειδικά στην περιοχή της Ανατολικής Αττικής, όπως στον Δήμο Διονύσου, στη Σταμάτα και στην Άνοιξη. Πρέπει, επιτέλους, να δοθούν οριστικές λύσεις για τους πολίτες αυτής της χώρας. Το ελληνικό Σύνταγμα ορίζει το δικαίωμα του κάθε πολίτη, τόσο για την ιδιοκτησία του, όσο και για την εξάσκηση του δικαιώματος του επ’ αυτής. Ενδεικτικά, αναφέρουμε τις περιπτώσεις των οικισμών Πευκοφύτου, Σταμάτας, Παλαιάς Σταμάτας. Γνωρίζετε καλά το θέμα και δεν θα επεκταθούμε σε λεπτομέρειες. Έχουμε ενημερωθεί πως σε χθεσινή τηλεδιάσκεψη με τους Βουλευτές της Νέας Δημοκρατίας της περιοχής, υποσχεθήκατε να φέρετε ειδικό νομοσχέδιο μέσα σε δύο μήνες. Είτε είναι σωστή η ενημέρωση μας, είτε όχι, η συνεχής αναβολή της επίλυσης του προβλήματος δεν είναι καθόλου λογική. Ο κόσμος αγωνιά και πρέπει να του δοθεί άμεσα μία σοβαρή απάντηση.

Η πρότασή μας είναι η εξής. Πρώτον, να προβλεφθεί η ολοκλήρωση της διαδικασίας οριοθέτησης, σύμφωνα με το προεδρικό διάταγμα 2/13. 3. 81, φεκ 138 δ, καθώς, επίσης, η αναγνώριση των πιο πάνω οικισμών, προ του 1923, όπως και η εξαίρεσή τους από τους περιορισμούς που, λανθασμένα, επιβλήθηκαν σύμφωνα με το προεδρικό διάταγμα της 26/8/88 και με το φεκ 755 δ.

Δεύτερον, γι’ αυτούς τους οικισμούς να ισχύουν οι όροι δόμησης και οι κείμενες διατάξεις των, προ του 1923, οικισμών, εξαιρώντας τους από την ανάρτηση των δασικών χαρτών, όπου θα εμφανίζονται με περίγραμμα χρώματος πορτοκαλί. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Πριν συνεχίσουμε, έχουμε κάνει μία επεξεργασία των προτάσεών σας για τους φορείς. Η πρότασή μας είναι να καλέσουμε την ΕΝΠΕ, την ΚΕΔΕ, το ΤΕΕ, την ΠΟ-ΕΜΔΥΔΑΣ, την Ελληνική Εταιρεία Περιβάλλοντος και Πολιτισμού, την ΠΟΜΙΔΑ, την ΕΣΑμεΑ, το WWF, τον ΣΕΒ, την ΣΕΜΠΧΠΑ (Μηχανικοί Πολεοδομίας και Χωροταξίας), τον ΣΕΠΟΧ, τον ΕΣΕΠΠΑ (Επιχειρηματικά Πάρκα), τον ΣΑΔΑΣ- ΠΕΑ, το Ελληνικό Κτηματολόγιο, την ΟΚΕ (Οικονομική Κεντρική Επιτροπή), την Κεντρική Ενωση Επιμελητηρίων, το ΣΕΤΕ, το Ταμείο Παρακαταθηκών και Δανείων, τον Συμβολαιογραφικό Σύλλογο, την Ομοσπονδία Μεσιτών Αστικών Συμβάσεων, τον Σύλλογο Οικιστών Εκτός Σχεδίου Δόμησης και την Ολομέλεια Δικηγορικών Συλλόγων.

Αισίως, αυτοί οι φορείς είναι 22. Εάν πούμε, με την πιθανότητα να κατατεθεί η τροπολογία, να καλέσουμε φορείς για την τροπολογία, κάτι που δεν έχει γίνει ξανά, θα πρέπει να καλέσουμε ακόμη πέντε ή έξι. Δεν ξέρω τι θέλετε να κάνουμε. Μπορούμε να τους καλέσουμε, αλλά μπορεί και να μην έχουν αντικείμενο. Τον λόγο έχει ο κ. Φάμελλος.

**ΣΩΚΡΑΤΗΣ ΦΑΜΕΛΛΟΣ (Εισηγητής της Μειοψηφίας):** Κύριε Πρόεδρε, κατανοώ ότι κανείς μας δεν θέλει να βρεθεί σε αυτή τη δύσκολη θέση, ούτε να εκθέσουμε τη Βουλή, ούτε τους φορείς να τους φέρουμε σε δύσκολη θέση. Είναι, όμως, ένα θέμα που έχει ένα «αποτύπωμα», πέρα από την παραγωγική διάστασή του, με εκατοντάδες εκατομμύρια ευρώ σε παραγωγούς και σε πολίτες. Η άποψη μας ήταν ότι εφόσον ο Υπουργός προανήγγειλε νομοθετική ρύθμιση με βάση τις δηλώσεις του νομίζω ότι μπορούν να έρθουν οι φορείς και να ενημερωθούν, αν θα τοποθετηθούν επί του γραπτού κειμένου του Υπουργείου που έχει μία θεσμική βάση, γιατί ο Υπουργός προανήγγειλε την τροπολογία και να το λάβει υπόψη του στην τροπολογία ο Υπουργός και εμείς, βέβαια, στη συζήτηση.

Η άλλη λύση είναι να αποφασίσει το Προεδρείο ή η Κυβέρνηση να μην τους καλέσει. Εμείς διατηρούμε την άποψή μας ότι πρέπει να τους καλέσετε. Θα πούμε στους φορείς ότι εμείς τους καλέσαμε και εσείς όχι. Είναι μία πραγματικότητα. Το καταλαβαίνω, αλλά δεν γίνεται αλλιώς. Δεν το επιλέξαμε εμείς, κύριε Πρόεδρε, πάντως. Το επιλέγει η Κυβέρνηση και η ατέλεια της πρότασης του Υπουργού. Ο Υπουργός είναι ατελής. Δεν έχει ολοκληρώσει τις ρυθμίσεις του. Ο ίδιος ευθύνεται, όχι εμείς. Εξάλλου, και για το έλλειμμα ο ίδιος ευθύνεται.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Οπότε σταματώ στους φορείς που ανήγγειλα προηγουμένως και για τη δεύτερη φάση θα σας ενημερώσω κατά τη διάρκεια της συνεδρίασης. Τον λόγο έχει ο κ. Αρσένης.

**ΚΡΙΤΩΝ - ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Ευχαριστώ πολύ, κύριε Πρόεδρε. Κυρίες και κύριοι Βουλευτές, κύριοι Υπουργοί, η εκτός σχεδίου δόμηση είναι μία ελληνική πρωτοτυπία, κάπως όπως η αντιπαροχή. Ήταν πάγιο αίτημα της Αριστεράς, της πολιτικής οικολογίας και των διαβαλκανικών κινημάτων η κατάργησή της και απαίτηση του Συμβουλίου Επικρατείας σε πολλές αποφάσεις με μεγάλη νομολογία. Η Κυβέρνηση έρχεται να ανακοινώσει την κατάργηση των παρεκκλίσεων. Θα το χαιρέτιζα προσωπικά, αν ίσχυε. Όμως, θα εξηγήσω πώς ακριβώς το ανάποδο συμβαίνει. Στο νομοσχέδιο που εξετάζουμε επιτρέπεται ξαφνικά να χτίζονται μεικτά τουριστικά καταλύματα, ξενοδοχεία, δηλαδή, που μπορεί να πωλούνται και ως κατοικίες, στα 50 στρέμματα. Στα σύνθετα τουριστικά καταλύματα, τα τουριστικά χωριά, αυξάνεται ο συντελεστής δόμησης, χτίζεται, δηλαδή, περισσότερο στην εκτός σχεδίου περιοχή, από 0,15 στο 0,2 από 0,1 στο 0,12 στα μεγάλα κορεσμένα νησιά. Τα ξενοδοχεία θα επιτρέπεται στην εκτός σχεδίου περιοχή να χτίζονται όχι μόνο στα οκτώ στρέμματα, αλλά, ακόμη, και στα τέσσερα, εφόσον ισχύουν κάποιες προϋποθέσεις που πάντα ισχύουν.

Επιτρέπεται η αύξηση του ύψους των κτιρίων, αν το υπόγειο χρησιμοποιείται, κατά 50% ως χώρος στάθμευσης. Προβλέπεται η υπέρβαση ορίων κλίσης για εκσκαφή και επιχωμάτωση. Υπάρχουν «φωτογραφικές» ρυθμίσεις για ανέγερση εκπαιδευτηρίων σε γεωργική ζώνη της Ανατολικής Αττικής. Αυτό που προτείνετε, στην ουσία, με την κατάργηση των παρεκκλίσεων, δηλαδή, αυτών των διατάξεων που επέτρεπαν, κατ’ εξαίρεση, τη δόμηση και οικοπέδων μικρότερων των τεσσάρων στρεμμάτων, είναι ότι αυτό γίνεται με μία παράταση χρόνου χάριτος δύο ετών, η οποία μπορεί να παραταθεί για άλλα τέσσερα. Στην πολεοδομική επιστήμη αυτό το «εργαλείο» χρησιμοποιείται, όταν θες να πιέσεις κάποιον να χτίσει. Οποιαδήποτε στιγμή έχουμε μία καινούργια ρύθμιση που αλλάζει το δικαίωμα στη δόμηση, αυτό που συμβαίνει είναι το «πάγωμα» των οικοδομικών αδειών. Όταν το ανακοινώνει κάποιος και στη συνέχεια, δίνει παράταση, είναι σαν να λέει σε κάθε πολίτη ξεχωριστά σε όλη την Ελλάδα, είτε έχει αυτή τη στιγμή χρήματα, είτε δεν έχει, να δανειστεί και να βγάλει μία οικοδομική άδεια. Αυτό, ακριβώς, κάνετε. Είναι συγκλονιστικό. Προσπαθείτε να επιταχύνετε τη δόμηση εκτός σχεδίου περιοχής με αυτό που κάνετε.

Θέλετε να καταργήσετε της παρεκκλίσεις; Εγώ θα σας στηρίξω. Κάντε το, όμως, σήμερα. Επίσης, αν θέλετε να το κάνετε, μην αυξάνετε τη δόμηση για τους μεγάλους. Μην αυξάνετε την εκτός σχεδίου δόμηση, για όσους θα χτίζουν και θα πουλάνε σπίτια μαζικά, για τα τουριστικά χωριά και τα ξενοδοχεία. Να είμαστε σοβαροί. Μην περιορίζουμε μόνο τους ανθρώπους που βρίσκονται σε οικονομική δυσκολία και δεν έχουν πολλούς πόρους και ευνοούμε όλους τους υπόλοιπους.

Επίσης, βάζετε ένα τέλος 5% στις οικοδομικές άδειες στην εκτός σχεδίου περιοχή. Εγώ να δεχτώ ότι υπάρχει περιβαλλοντική επιβάρυνση από αυτούς που χτίζουν στα εκτός σχεδίου περιοχή. Όμως, αυτό το τέλος πώς θα αξιοποιηθεί για να την αντισταθμίσει; Πώς, ακριβώς, χρησιμοποιείται αυτό το τέλος για να προστατευτεί η εκτός σχεδίου περιοχή; Δεν υπάρχει τίποτα. Απλά, είναι ένα φοροεισπρακτικό μέτρο που επιβαρύνει προφανώς και δυσχεραίνει την εκτός σχεδίου δόμηση. Αλήθεια, θα ήθελα να μου αποσαφηνίσετε, αν ισχύει για τα ξενοδοχεία και τα τουριστικά χωριά; Ισχύει για όλες αυτές τις, μεγάλης κλίμακας, επεμβάσεις στην εκτός σχεδίου περιοχή;

Επίσης, στο άρθρο 30, συνεχίζεται να επιτρέπεται να χτίζεται κατοικία μέχρι και 2.000 τετραγωνικά. Κρατάτε αυτήν την εξαίρεση. Επίσης, κατ’ εξαίρεση, επιτρέπετε και την άσκηση επαγγέλματος εκεί. Αυτό έρχεται σε αντίφαση με τα υπόλοιπα μέτρα που λαμβάνετε. Θα ήθελα να μας το εξηγήστε.

Στο κομμάτι της μεταφοράς όλων των αποφάσεων στον Υπουργό, ο Υπουργός θα εκδώσει προεδρικά διατάγματα και τις οδηγίες όρων και περιορισμών δόμησης στα γήπεδα, του άρθρου 27, όπου, καταρχήν, δεν επιτρέπεται η δόμηση. Αυτή η έννοια γενικά του «καταρχήν, δεν επιτρέπεται η δόμηση» και στη συνέχεια πάλι να έχουμε εξαιρέσεις χρονικές ή χωρικές είναι πάρα πολύ χαριστική και διαπνέει το νομοσχέδιο.

Σε ότι αφορά στη θαλάσσια χωροταξία, αφαιρείτε την ακτή, ακόμη και μία ζώνη μέχρι τα πρώτα μίλια. Μα, αυτό είναι παράνομο, καθώς παραβιάζει το 7ο Πρωτόκολλο της Σύμβασης της Βαρκελώνης, το Πρωτόκολλο για την Ολοκληρωμένη Διαχείριση Παράκτιας Ζώνης. Παράκτια ζώνη είναι η ευρύτερη περιοχή μεταξύ θάλασσας και στεριάς. Εσείς αυτή τη ζώνη την εξαιρείται από τον θαλάσσιο σχεδιασμό.

Θέτετε, δηλαδή, εκτός εφαρμογής στον θαλάσσιο χωροταξικό σχεδιασμό τις υδατοκαλλιέργειας, παρ’ όλο που αποτελούν μία εκ των θαλασσίων δραστηριοτήτων που αναφέρονται ρητά στην οδηγία-πλαίσιο. Ομοίως, και για την παράκτια άσκηση άλλων θαλάσσιων δραστηριοτήτων, όπως είναι και η παράκτια αλιεία. Όλη τη ζώνη αλληλεπίδρασης της θάλασσας και στεριάς την αφαιρείται από τον θαλάσσιο χωροταξικό σχεδιασμό. Και μας κάνει έκπληξη, γιατί στις δικές σας ανακοινώσεις είναι η ρήτρα κλιματικής αλλαγής σε όλα τα νομοσχέδια. Οπότε, αφαιρείτε από τον θαλάσσιο χωροταξικό σχεδιασμό τη ζώνη που θα έχει τις μεγαλύτερες επιπτώσεις από την κλιματική αλλαγή. Και αυτή είναι κλιματική ρήτρα των νομοσχεδίων σας, σε μία χώρα που δεν υπάρχουν παρά ελάχιστοι νομοί αυτής της χώρας που να μην έχουν, είτε παράκτιο, είτε νησιωτικό χώρο;

Επίσης, σταματάτε τη διαδικασία και αντί να ενισχύσετε τα τοπικά σχέδια, που γίνονται σε επίπεδο Καποδιστριακού Δήμου, ενισχύετε τα τοπικά πολεοδομικά σχέδια σε επίπεδο δημοτικής κοινότητας. Για ποιον λόγο να κάνουμε μία βιομηχανία καινούργιων σχεδίων και με ποια χρηματοδότηση θα γίνουν αυτά τα σχέδια, όταν η χρηματοδότηση που υπήρχε, απ’ ότι γνωρίζω, από την Ευρωπαϊκή Τράπεζα Επενδύσεων, έχει, στην πράξη, χαθεί; Πώς θα χρηματοδοτήσετε αυτά τα χιλιάδες σχεδίων σε όλη την Ελλάδα, ενώ θα έπρεπε να προχωρήσετε και να ολοκληρώσετε τον χωρικό σχεδιασμό στη μεγαλύτερη κλίμακα; Κάνετε, δηλαδή, κάτι που θα ωφελήσει κάποια γραφεία μελετητικά, αλλά στην πράξη, τον χωρικό σχεδιασμό θα τον κάνει ακόμη πιο ανέφικτο, σε μια χώρα που είμαστε η τελευταία της Ευρώπης στον χωρικό σχεδιασμό. Και δεν είμαστε η τελευταία στην υλοποίησή του, είμαστε η τελευταία στο να μην τον έχει και να μην είναι και στον ορατό ορίζοντα να τον αποκτήσει. Είμαστε, εντελώς, εκτός του ευρωπαϊκού κεκτημένου σε αυτό το ζήτημα.

Σε ότι αφορά στην ηλεκτρονική ταυτότητα κτιρίων. Εδώ φτάνετε να λέτε, ότι οι μηχανικοί που ψευδομαρτυρούν δεν θα τους αφαιρείται την άδεια, αλλά θα το αναλαμβάνει το ΤΕΕ στα πλαίσια του πειθαρχικού του ελέγχου. Σοβαρά μιλάτε; Δηλαδή, «κλείνετε το μάτι» στον μηχανικό, ότι δεν πειράζει; Δηλαδή, σε ότι αφορά στην ταυτότητα κτιρίου και σύντομα και σε όλα τα άλλα, θα μπορείτε να γράφετε ψευδή στοιχεία. Δεν θα σας αφαιρεθεί η άδεια, μην ανησυχείτε, όταν, ήδη, υπήρχαν άνθρωποι που δεν «ανησυχούσαν», καθώς κάνατε «τα στραβά μάτια» και στις πολεοδομικές παραβάσεις. Αυτούς καλύπτετε.

Αναφορικά με τις χρήσεις γης, επιχειρείται μία ανατροπή του συστήματος χρήσεων γης, που θεσμοθετήθηκε, μόλις, πριν από δύο χρόνια. Οι χρήσεις γης δεν μπορούν να ταυτίζονται με τους ΚΑΔ, με τους Κώδικες Οικονομικών Δραστηριοτήτων, ούτε με τις κατηγορίες δραστηριοτήτων, ούτε με τις κείμενες νομοθεσίες για την περιβαλλοντική αδειοδότηση. Είναι άλλο επιστημονικό αντικείμενο, είναι άλλο πεδίο. Ο τρόπος που χειρίζεται το θέμα αγνοεί πολλαπλές παραμέτρους των χρήσεων γης.

Στην ουσία, το νομοσχέδιο αποτελεί μία «συρραφή» τροπολογιών, σε όλο το ισχύον θεσμικό πλαίσιο ρύθμισης του χώρου, επιτείνοντας την πολυνομία και την πολυπλοκότητα, γεγονός που δεν συνάδει με τον στόχο της απλούστευσης και επιτάχυνσης το οποίο επαγγέλλεστε.

Θα διαβάσω, επί λέξει, το κείμενο του ΣΕΠΟΧ, του Συλλόγου Ελλήνων Πολεοδόμων Χωροτακτών. Θα το διαβάσω, γιατί ξέρω πως ο κ. Υφυπουργός, που ήταν εκλεγμένο μέλος του ΣΕΠΟΧ, σέβεται τον φορέα. Και γι’ αυτό μας κάνει εντύπωση η πάρα πολύ σκληρή κριτική από τον ΣΕΠΟΧ. Για την ακρίβεια, δεν μας κάνει εντύπωση η κριτική. Μας κάνει εντύπωση ότι παρά αυτή την κριτική, δεν λάβατε τίποτα υπόψη στη διαβούλευση. Παρά μόνο, λάβατε υπόψη, από την άλλη πλευρά, όποια κριτική δεχτήκατε για τους δημοτικούς δρόμους.

«Τροποποιείτε ακόμη και διατάξεις του ν. 4685/2020. Τροποποιείτε διατάξεις του νόμου του 2016, ο οποίος έχει, ελάχιστα ,εφαρμοστεί και δοκιμαστεί. Τροποποιείτε διατάξεις, οι οποίες δεν έχουν δοκιμαστεί». Δηλαδή, όπως λέει και ο ΣΕΠΟΧ , «η απλοποίηση και επιτάχυνση δεν τεκμηριώνονται με βάση την εμπειρία υλοποίησης του σχεδιασμού και δεν απορρέει από την αξιολόγηση των τραγικών καθυστερήσεων μέχρι σήμερα». Άρα, ο προτεινόμενος σχεδιασμός θα είναι και πάλι αναποτελεσματικός». Ο ΣΕΠΟΧ ζητά «ο χωρικός σχεδιασμός να μεριμνά, ώστε να μην κυριαρχήσουν πολιτικές βραχυπρόθεσμου οικονομικού οφέλους, δημιουργώντας, μακροπρόθεσμα, περιβαλλοντικά και κοινωνικά προβλήματα».

Ζητάμε αν θέλετε να προχωρήσετε σε κατάργηση των παρεκκλίσεων, προχωρήστε σε άμεση κατάργηση των παρεκκλίσεων. Άμεση ολοκλήρωση των τοπικών χωρικών σχεδίων σε επίπεδο Δήμων. Να μας εξηγήσετε που χάθηκε η χρηματοδότηση της Ευρωπαϊκής Τράπεζας Επενδύσεων. Να καταργήσετε τα τουριστικά χωριά. Να καταργήσετε όλα αυτά τα «παράθυρα» των νόμων για, τεράστιας κλίμακας, δόμηση στην εκτός σχεδίου περιοχή και να προωθήσετε οργανωμένη πολεοδόμηση περιοχών, ένταξη περιοχών στην εντός σχεδίου δόμηση, με προστασία των παραδοσιακών οικισμών και ζώνες προστασίας γύρω από αυτόν».

Αυτά που, αυτονόητα, ζητάει το περιβαλλοντικό κίνημα, οι χωροτάκτες και οι πολεοδόμοι και η Αριστερά, εδώ και πάρα πολλά χρόνια. Αν θέλετε να τα κάνετε, κύριε Υπουργέ, κάντε τα στην πράξη. Μην τα επικαλείστε για να τα διαλύσετε τελείως.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Στο σημείο αυτό ολοκληρώθηκαν οι τοποθετήσεις των Εισηγητών και των Ειδικών Αγορητών. Έχουν ζητήσει τον λόγο τέσσερις συνάδελφοι, αλλά προτείνω να μιλήσει, πρωτίστως, ο κ. Υπουργός και εν συνεχεία να ακολουθήσουν, όσοι συνάδελφοι θέλουν να μιλήσουν σήμερα.

Τον λόγο έχει ο κ. Χατζηδάκης.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Περιβάλλοντος και Ενέργειας):** Κύριε Πρόεδρε, κυρίες και κύριοι συνάδελφοι, αυτό το νομοσχέδιο είναι ένα νομοσχέδιο για την ώθηση της ανάπτυξης, αλλά με «πράσινο» χρώμα. Είναι ένα νομοσχέδιο μεταρρυθμιστικό, σύγχρονο και ευρωπαϊκό, που λαμβάνει υπόψη του τι γίνεται στις προηγμένες ευρωπαϊκές χώρες και με έναν συνεκτικό τρόπο το «υιοθετεί» και στην Ελλάδα. Είναι μεταρρύθμιση για το περιβάλλον, για την ιδιοκτησία και για την ανάπτυξη. Υπάρχου πολλοί που διερωτώνται μέσα τους, αν το να υπηρετείς το περιβάλλον, σου επιτρέπει να υπηρετείς, την ίδια στιγμή, την ιδιοκτησία και την ανάπτυξη. Η δική μας απάντηση είναι πως ναι, κατηγορηματικά, οι δύο αυτές επιδιώξεις μπορούν να συνδυαστούν.

Αντιθέτως, μάλιστα, μπορεί να επισημάνει κανείς, ότι έχει διαπιστωθεί σε όλη την Ευρώπη και σε όλο τον κόσμο, ότι σε περιοχές που είναι υποβαθμισμένες περιβαλλοντικά, δεν γίνονται επενδύσεις και σε περιοχές, επίσης, που υπάρχει άναρχη οικιστική ανάπτυξη πέφτει η αξία της ιδιοκτησίας. Προσπαθούμε, λοιπόν, να συνδυάσουμε αυτούς τους δύο στόχους. Το είδα και προσωπικά με έναν χαρακτηριστικό τρόπο, όπως στην περίπτωση της Σαντορίνης και της Μυκόνου, όπου έχει προχωρήσει, σε πολύ μεγάλο βαθμό και με τρόπο άναρχο σε πολλές περιπτώσεις, η ανάπτυξη και οι τοπικοί φορείς είναι οι ίδιοι που δέχονται, με τον ένα ή με τον άλλο τρόπο, ρυθμίσεις που, ήδη, έχουμε περάσει για την αναστολή της κατασκευής νέων ξενοδοχειακών μονάδων εκτός οικισμών, μέχρι να ρυθμιστεί το θέμα με τα πολεοδομικά σχέδια για τα δύο αυτά νησιά. Έχουν δει το «τέρας» της αναρχίας, το «τέρας» της άναρχης οικιστικής ανάπτυξης με τα μάτια τους.

Εκείνο, λοιπόν, που επιδιώκουμε με αυτό το νομοσχέδιο, δεν είναι να εξαφανίσουμε την άναρχη οικιστική ανάπτυξη, διότι αυτή με ευθύνες, όλων όσων έχουν κυβερνήσει είναι, δυστυχώς, εδώ, παρούσα στον τόπο μας. Προσπαθούμε να «φρενάρουμε» τις αρνητικές εξελίξεις και να έχουμε ήσυχη τη συνείδησή μας, ότι όσο καιρό είμαστε στις «καρέκλες» του Υπουργείου Περιβάλλοντος και Ενέργειας, κάνουμε αυτό που γίνεται στις άλλες ευρωπαϊκές χώρες, προκειμένου η χώρα να μπορέσει να σώσει αυτό που γίνεται να περισωθεί σε επίπεδο χωροταξικό και πολεοδομικό και να προχωρήσουμε μπροστά.

Γι’ αυτό το λόγο, βεβαίως, και ακούμε παρατηρήσεις από την κοινωνία, από τους φορείς, από τα Κόμματα και θα συνεχίσουμε να ακούμε. Δεν πιστεύουμε, ότι είμαστε γνώστες της, εξ’ αποκαλύψεως, αληθείας, αλλά, πάντως, δεν ξεχνάμε και τη βασική μεταρρυθμιστική μας αποστολή. Το πατριωτικό μας καθήκον σε αυτή την περίπτωση -κατά τη δική μας εκτίμηση- είναι να βάλουμε, όσο γίνεται με τον καλύτερο δυνατό τρόπο, «φρένο» στο χάος και στο «μπάχαλο» στο επίπεδο το οικιστικό και το οικονομικό, όχι μόνο γιατί το οφείλουμε στα παιδιά μας, αλλά γιατί το οφείλουμε, όπως εξήγησα προηγουμένως, πρωτίστως, στους, κάθε μορφής, ιδιοκτήτες σε ολόκληρη τη χώρα που αν θέλουν να έχει αξία η περιουσία τους πρέπει να αντιληφθούν, ότι αυτό γίνεται μόνο μέσα από έναν σύγχρονο χωροταξικό και πολεοδομικό σχεδιασμό.

Κάνουμε, λοιπόν, συγκεκριμένες και βαθιές τομές που ωθούν τα πράγματα προς τα εμπρός. Απλοποιούμε το καθεστώς των χρήσεων γης για να το κάνουμε πιο φιλικό στις επενδύσεις. Υπάρχει ένας στενός «κορσές» που διέπει αυτό το καθεστώς, μία υπερύθμιση, μία γραφειοκρατία που δεν επιτρέπει να προχωρήσουν οι επενδύσεις, όσο γρήγορα θα έπρεπε, την ώρα που η χώρα τις χρειάζεται περισσότερο παρά ποτέ. Αυτή η αντίληψη, ίσως, δεν επιτρέπει να «υπηρετηθούν» τα, καλώς νοούμενα, συμφέροντα των ιδιοκτητών και των επενδυτών.

Προσαρμόζουμε, λοιπόν, τα πράγματα. Κάνουμε τις διαδικασίες πιο ευέλικτες, πιο γρήγορες, σύμφωνα, άλλωστε, και με τις εξαγγελίες της Νέας Δημοκρατίας προεκλογικά. Μάλιστα, εναρμονίζουμε τα ισχύοντα στην πολεοδομία με τα ισχύοντα στο περιβάλλον και τα ισχύοντα στα θέματα του Υπουργείου Οικονομικών και ιδιαίτερα στα φορολογικά ζητήματα. Γι’ αυτό κάνουμε και μία αντιστοίχιση με τους λεγόμενους ΚΑΔ, έτσι ώστε όλες οι δημόσιες υπηρεσίες να μιλάνε με μία «γλώσσα» και να τελειώσει το θέμα της γραφειοκρατίας ως προς αυτό. Άρα, είναι μία παρέμβαση με αναπτυξιακό πρόσημο.

Δεύτερον, δίνουμε κίνητρα στην οργανωμένη επιχειρηματική δραστηριότητα, για να προστατεύσουμε την ελληνική φύση από την ανεξέλεγκτη χωροθέτηση επιχειρηματικών δραστηριοτήτων. Το ξέρετε πως -το λέμε- θέλουμε να είμαστε το Κόμμα της επιχειρηματικότητας, γιατί είναι η προϋπόθεση για την ανάπτυξη, αλλά η επιχειρηματικότητα οφείλει να υπακούει σε κανόνες. Και γι’ αυτό ερχόμαστε και περιορίζουμε τον συντελεστή δόμησης για τις βιομηχανίες, κατά 33%. Δεν το έκανε η προηγούμενη Κυβέρνηση που, θεωρητικά, είχε «ανοιχτούς» λογαριασμούς με τις βιομηχανίες, στα προεκλογικά της φυλλάδια, βεβαίως. Στην πράξη, ήταν μία πολύ πιο σύνθετη κατάσταση. Περιορίζουμε, λοιπόν, κατά 33% τον συντελεστή δόμησης για τις μεμονωμένες βιομηχανίες, αλλά, αντιθέτως, αυξάνουμε τον συντελεστή δόμησης στα οργανωμένα επιχειρηματικά πάρκα, όπως γίνεται σε όλη την Ευρώπη. Ακριβώς, γιατί θέλουμε να «υπηρετήσουμε» την οργανωμένη πολεοδομική ανάπτυξη και των επιχειρηματικών δραστηριοτήτων.

Τρίτον, ενεργοποιούμε τη μεταφορά συντελεστή δόμησης. Ένα πρόβλημα, το οποίο ταλανίζει τον δημόσιο βίο από το 1978. Από τότε, κυρίες και κύριοι συνάδελφοι, εδώ και 42 χρόνια, το θέμα αυτό είναι «ανοιχτό». Κατά την ταπεινή μου γνώμη είναι «ανοιχτό», διότι επιχειρήθηκε, κατά καιρούς, να ρυθμιστεί, παρά τη νομολογία του Συμβουλίου της Επικρατείας. Τώρα αυτό, ακριβώς, κάνουμε. Ρυθμίζουμε το θέμα σύμφωνα με τη νομολογία του Συμβουλίου Επικρατείας.

Η ρύθμιση, επομένως, είναι σε στέρεες βάσεις. Στη ρύθμιση αυτή προβλέπεται και η ίδρυση της λεγόμενης Ψηφιακής Τράπεζας που είναι μία πρόταση του ΤΕΕ και η οποία θα διευκολύνει, έτσι ώστε να υπάρξουν οι αναγκαίες συναλλαγές μεταξύ των πλευρών που αφορά αυτή η ρύθμιση. Από τη μία πλευρά, είναι διάφοροι ιδιοκτήτες που είναι «τιμωρημένοι» από το ελληνικό δημόσιο, εδώ και χρόνια, και δεν μπορούν να αξιοποιήσουν τις περιουσίες τους, π.χ. οι ιδιοκτήτες διατηρητέων που έχουν συγκεκριμένους περιορισμούς και δικαιούνται οι άνθρωποι μιας κάποιας αποζημιώσεως, για να μπορούν, αν μη τι άλλο, να συντηρούν τα σπίτια τους.

Από την άλλη πλευρά, είναι διάφοροι συμπολίτες μας σε περιοχές που με περιβαλλοντικά κριτήρια μπορεί να υπάρξει περαιτέρω δόμηση. Μπορεί να γίνει, λοιπόν, μία συναλλαγή ηλεκτρονικά μέσω της Ψηφιακής Τράπεζας, η οποία εξυπηρετεί και τις δύο πλευρές και εξυπηρετεί και το Δημόσιο. Αυτό το θέμα, λοιπόν, μετά τη διαβούλευση που προηγήθηκε, λαμβάνοντας υπόψη και τις προτάσεις που κατατέθηκαν, αλλά και τη νομολογία του Συμβουλίου της Επικρατείας, το ρυθμίζουμε και είναι μία ρύθμιση κοινωνική και υπέρ της ιδιοκτησίας, ιδιαίτερα, επαναλαμβάνω, υπέρ των ιδιοκτητών των διατηρητέων κτιρίων.

Τέταρτον, εκσυγχρονίζουμε τον οικοδομικό κανονισμό, τον νέο οικοδομικό κανονισμό και επιταχύνουμε την έκδοση οικοδομικών αδειών, κάνοντας τις σχετικές διαδικασίες πιο φιλικές στους μηχανικούς και τους πολίτες. Θα δείτε, ότι έχουμε διάφορες διατάξεις, οι οποίες χωρίς να επηρεάζουν τον συνολικό οικοδομικό «όγκο», στην πραγματικότητα, επιτρέπουν στους αρχιτέκτονες και τους πολιτικούς μηχανικούς μία μεγαλύτερη ευελιξία, όταν σχεδιάζουν ένα σπίτι, ένα οίκημα, οτιδήποτε. Θεωρούμε ότι υπήρχε μία λανθάνουσα ροπή προς ένα σοβιετικό μοντέλο, θα μου επιτρέψετε να πω, που καθόριζε όλες τις λεπτομέρειες που δεν είχαν σχέση με το περιβάλλον, αλλά με μία αντίληψη υπερύθμισης που δεν έχει κανένα, απολύτως, νόημα. Άρα, χρήσεις γης, οργανωμένη επιχειρηματική δραστηριότητα με κίνητρα και αντικίνητρα, ενεργοποίηση της μεταφοράς του συντελεστή δόμησης, νέος οικοδομικός κανονισμός.

 Η πέμπτη παρέμβαση αφορά σε ρυμοτομικές απαλλοτριώσεις. Τι συμβαίνει, μέχρι σήμερα, στις ρυμοτομικές απαλλοτριώσεις; Γίνεται μία ρυμοτομική απαλλοτρίωση για να αξιοποιηθεί ένας χώρος για το κοινό. Βεβαίως, σωστό είναι που γίνεται, γιατί όλοι θέλουμε κοινόχρηστους χώρους, αλλά οι Δήμοι για τον άλφα ή βήτα λόγο δεν είναι σε θέση να εκμεταλλευτούν αυτή τη δυνατότητα. Έτσι, η περιουσία εκείνου, στον οποίον ανήκει ο συγκεκριμένος χώρος, δεσμεύεται για μία φορά, δεσμεύεται για δύο φορές, δεσμεύεται τρεις, τέσσερις, πέντε, αιωνίως και δεν υπάρχει τέλος σε αυτό. Αυτό νομίζουμε ότι είναι αντίθετο και στο σχετικό άρθρο του Συντάγματος, καθώς ισοδυναμεί με δήμευση της περιουσίας. Λέμε, λοιπόν, με αυτό το νομοσχέδιο, το πολύ δύο φορές να μπορεί να δεσμευτεί και ο Δήμος οφείλει να βρει πόρους, τους οποίους φροντίζουμε και με το νομοσχέδιο αυτό να εξασφαλίσουμε με διάφορες παρακρατήσεις που κάνουμε και με την Τράπεζα Γης που ανέφερα προηγουμένως, υπέρ του «Πράσινου» Ταμείου και τέτοιου είδους χρήσεων. Δηλαδή, να προωθηθούν με αυτούς τους πόρους οι ρυμοτομικές απαλλοτριώσεις.

Έκτον, δίνουμε μεγαλύτερο συντελεστή δόμησης στα, φιλικά προς το περιβάλλον, κτίρια. Με έκπληξη άκουσα, προηγουμένως, την Εισηγήτρια του Κ.Κ.Ε. να τοποθετείται εναντίον αυτής της ρύθμισης. Νομίζω ότι είναι, ξεκάθαρα, μία «πράσινη» περιβαλλοντική ρύθμιση. Πρέπει να δώσουμε παραπάνω κίνητρα, προφανώς, στα φιλικά προς το περιβάλλον, κτίρια, στα κτίρια που, διαπιστωμένα, πετυχαίνουν ενεργειακή εξοικονόμηση, στα κτίρια τα βιοκλιματικά. Τώρα, εάν εσείς αποκαλείστε προοδευτικοί, γιατί βλέπω αντιρρήσεις και από την πλευρά του ΣΥΡΙΖΑ, θα χαρώ πάρα πολύ να κάνετε ονομαστική ψηφοφορία για το συγκεκριμένο άρθρο για να καταγραφεί αυτή η οπισθοδρομική σας θέση και να τη θυμούνται οι μελετητές στο μέλλον. Να καταγραφεί πόσο οπισθοδρομικοί είστε και οι μεν και οι δε.

Έβδομον, προχωρούμε σε μία σειρά από καινοτόμα «εργαλεία», όπως είναι η απαλλοτρίωση ορόφων, αυτό που κάναμε στην Ακρόπολη. Εμείς το κάναμε -όχι εσείς- το περασμένο καλοκαίρι με το ξενοδοχείο που εμπόδιζε τη θέα. Φυσικά, θα γίνεται με όλες τις αναγκαίες διαδικασίες και μόνο σε εξαιρετικές περιπτώσεις, αλλά προχωρούμε και στην απόσυρση κτιρίων, ένα νέο πολεοδομικό «εργαλείο», το οποίο θα προχωρεί με περιβαλλοντικά και κλιματικά κριτήρια σε περιοχές, οι οποίες είναι επιβαρυμένες στο επίπεδο του περιβάλλοντος και του κλίματος. Μιλάμε, είτε για απόσυρση κτιρίων, είτε για απόσυρση ορόφων, για να κατεβαίνουν τα κτίρια από πλευράς ύψους. Αντίστοιχα, θα δίνονται κίνητρα για την επέκτασή τους, κατά πλάτος και κατά μήκος. Αυτό είναι ένα «εργαλείο» που εφαρμόζεται, ήδη, σε άλλες ευρωπαϊκές χώρες.

Προχωρώ στις διατάξεις που αφορούν στην προσβασιμότητα των συνανθρώπων μας με αναπηρία. Στην κριτική που ασκήθηκε δεν άκουσα κάποιος να λέει μία κουβέντα, ότι «ναι περνάτε και αυτό, είναι μία ρύθμιση κι αυτή». Είναι κάτι -είμαι βέβαιος- που το χαιρετίζει, αυτή την ώρα, το αναπηρικό κίνημα, το χαιρετίζουν οι συνάνθρωποί μας με αναπηρία, διότι περνάμε ρυθμίσεις στον οικοδομικό κανονισμό, σε σχέση με τους χώρους για την εξασφάλιση ασανσέρ, σε σχέση με τις σκάλες, σε σχέση με μία σειρά από παρεμβάσεις που θα διευκολύνουν την προσβασιμότητα των αναπήρων. Πραγματικά, θέλω να πιστεύω, ότι σε αυτό το θέμα, τουλάχιστον, η Βουλή, ομοφώνως, θα πει «ναι», καθώς θα είναι μία κίνηση πολιτισμού, τελικά, από το σύνολο της Βουλής των Ελλήνων.

 Κλείνω την παρουσίαση των διατάξεων του νομοσχεδίου, με τις παρεμβάσεις που κάνουμε για την εκτός σχεδίου δόμηση και για τα τοπικά πολεοδομικά σχέδια. Η εκτός σχεδίου δόμηση εισήχθη στην Ελλάδα, πρώτη φορά, το 1929 και οι παρεκκλίσεις εισήχθησαν το 1962. Οι παρεκκλίσεις, προφανώς, ήταν μία εξαίρεση στον κανόνα για κάποιο μεταβατικό στάδιο, ισχύουν όμως, για 58 χρόνια. Το 2011, καταργήθηκε η εκτός σχεδίου δόμηση στις Natura περιοχές -ορθώς πιστεύουμε εμείς- και τώρα επιχειρείται να γίνουν μία σειρά από παρεμβάσεις περιοριστικές για την εκτός σχεδίου δόμηση, πράγμα το οποίο εκφράζει -απ’ όσο ξέρουμε εμείς, τουλάχιστον, εξέφραζε, γιατί δεν ξέρω αν κάποιοι έχουν αλλάξει απόψεις- το σύνολο του επιστημονικού κόσμου της χώρας που ασχολείται με αυτά τα συγκεκριμένα ζητήματα για λόγους πολεοδομικούς, χωροταξικούς, περιβαλλοντικούς, αναπτυξιακούς, πολλούς και διαφορετικούς λόγους, ακόμη, και λόγους που έχουν να κάνουν με τον βιώσιμο τουρισμό στη χώρα.

Κάνουμε μία διάκριση σε αυτό. Το ξεκαθαρίζω, γιατί αυτήν την ώρα μας ακούνε Έλληνες πολίτες. Κάνουμε μία διάκριση ανάμεσα σε τέσσερα στρέμματα και άνω και στα τέσσερα στρέμματα και κάτω. Στην αρχή, είχαμε μία πιο περιοριστική ρύθμιση και για τα τέσσερα στρέμματα και άνω, καθώς είχαμε δει σχετικές αποφάσεις του Συμβουλίου Επικρατείας. Αυτό το οποίο μας επηρέασε στην αλλαγή, είναι ότι από το 2003 και μετά το ελληνικό δημόσιο είχε δώσει στους ιδιοκτήτες τη βεβαιότητα ότι μπορούν να χτίσουν με τις προβλέψεις του τότε νόμου. Άρα πολλές συναλλαγές και πολλές αγορές ακινήτων έγιναν με αυτό το σκεπτικό. Επομένως, θεωρήσαμε μετά τη διαβούλευση, ότι το ελληνικό δημόσιο θα αιφνιδίαζε, αδικαιολόγητα, τους ιδιοκτήτες, πολύ περισσότερο, που δεν είναι έτοιμο αύριο το πρωί να προχωρήσει σε όλες τις αναγκαίες κινήσεις για τους δρόμους, για παράδειγμα.

Άρα, το θέμα αυτό θα ρυθμιστεί μαζί με τα τοπικά πολεοδομικά σχέδια, για τα οποία θα σας μιλήσω στη συνέχεια και με μία ταχεία διαδικασία, σε σχέση με τους δρόμους, τη χάραξή τους και όλα τα συναφή ζητήματα. Άρα, αυτό το θέμα αντιμετωπίζεται κατ’ αυτόν τον τρόπο που, μόλις, περιέγραψα.

Για τα κάτω των τεσσάρων στρεμμάτων, δίνουμε μία μεταβατική περίοδο δύο ετών στην τελική εκδοχή του νομοσχεδίου. Σε αυτή που συζητούμε σήμερα δεν προσμετρώνται σε αυτή την περίοδο οι καθυστερήσεις, που θα υπάρξουν, τυχόν, από τα δασαρχεία και τις αρχαιολογικές υπηρεσίες. Άρα μπορεί, κανείς, να έχει στη διάθεσή του και παραπάνω χρόνο, συν τέσσερα χρόνια, ακόμη, που διαρκεί η οικοδομική άδεια. Άρα, το ελάχιστο διάστημα είναι για έξι χρόνια για κάποιον που βιάζεται να χτίσει, εάν είναι ιδιοκτήτης οικοπέδου κάτω από τέσσερα στρέμματα στην εκτός σχεδίου δόμηση.

Αν, πάλι, δεν βιάζεται, μπορεί να υπαχθεί στη διαδικασία που είναι αυτή την ώρα το 20% της χώρας, που έχει σήμερα τοπικά πολεοδομικά σχέδια και νομίζω ότι η διαδικασία σε αυτές τις περιοχές λειτουργεί χωρίς κανένα πρόβλημα. Δεν αναφέρομαι σε κάποια άλλη ευρωπαϊκή χώρα, αναφέρομαι στην Ελλάδα, στην Πατρίδα μας αναφέρομαι. Το 20% της χώρας έχει τοπικά πολεοδομικά σχέδια. Η Πάρος έχει, η Σίφνος έχει, η Σέριφος έχει. Εάν ρωτήσετε σε αυτά τα νησιά, όποιος θέλει μπορεί να το κάνει, θα δει ότι η διαδικασία προχωρά. Υπάρχει οικιστική ανάπτυξη, αλλά γίνεται με κανόνες, γίνεται με τάξη. Δεν θέλω να πιστέψω, ότι κάποιος εδώ είναι υπέρ του «μπάχαλου», υπέρ του να προχωρήσουν όλα φύρδην μίγδην, επί ζημία, και του περιβάλλοντος και της ιδιοκτησίας.

Μπορώ να αναφέρω και άλλο παράδειγμα. Οι τρεις Δήμοι του Λασιθίου για παράδειγμα. Υπάρχουν άλλοι Νομοί της Κρήτης που δεν έχουν τοπικά πολεοδομικά σχέδια, αλλά οι τρεις Δήμοι του Λασιθίου έχουν SWAP, το οποίο είναι μία πόλη συγγενής διαδικασία και το έχουν για κάμποσα χρόνια. Έχει υπάρξει κάποιο πρόβλημα στο Λασίθι; Κανένα. Επομένως, καλό είναι να σταματήσει η διασπορά fake news, όπως είναι του συρμού πια η έννοια, και να μιλήσουμε με πραγματικά δεδομένα. Όταν δει κανείς τα πραγματικά δεδομένα, θα δει ότι η παρέμβασή μας στα τοπικά πολεοδομικά σχέδια και στην εκτός σχεδίου δόμηση είναι μία παρέμβαση κοινής λογικής, που δεν αιφνιδιάζει, μεν τους ιδιοκτήτες, αλλά, ταυτόχρονα, λαμβάνει υπόψη αυτά που τόση ώρα εξηγώ, για την ανάγκη προστασίας του περιβάλλοντος αλλά μαζί και προστασίας της ιδιοκτησίας.

Κυρίες και κύριοι συνάδελφοι, βασικό μας «εργαλείο» σε αυτή την προσπάθεια, είναι η εκπόνηση τοπικών πολεοδομικών σχεδίων. Η προσπάθεια αυτή ξεκίνησε πιο πριν και από τη μεταφορά του συντελεστή δόμησης. Ξεκίνησε το 1976 στην Ελλάδα και διαρκεί, επί 44 χρόνια. Από τότε -δόξα τω Θεώ- έχουμε κατορθώσει να προχωρήσει η χώρα στην εκπόνηση τοπικών πολεοδομικών σχεδίων, όπως σημείωσα και προηγουμένως, μόνο στο 20% της επικράτειας.

Επομένως, πρέπει να αλλάξουμε ταχύτητες και να προχωρήσουμε πάρα πολύ γρήγορα. Θέλω να σημειώσω, ότι η βασική μεταρρύθμιση, όχι στο νομοσχέδιο μόνο, αλλά της τετραετίας για τη Νέα Δημοκρατία είναι στον τομέα της χωροταξίας τα τοπικά πολεοδομικά σχέδια που θα εκπονηθούν γρήγορα και μαζικά. Γρήγορα και μαζικά.

Γι’ αυτό και τα εντάξαμε στο Ταμείο Ανάκαμψης, το οποίο έχει τριετή ορίζοντα. Μπορεί να συμβασιοποιεί κανείς μέχρι τα τέλη του 2023. Γι’ αυτό το λόγο προβλέπουμε τη χρήση και του outsourcing, δηλαδή, δυνάμεων από τον ιδιωτικό τομέα, αλλά προβλέπουμε και τον ορισμό Ειδικού Συντονιστή που θα ασχολείται αποκλειστικά υπό τον Υφυπουργό, τον κ. Οικονόμου γι’ αυτό ακριβώς το θέμα. Δεν γίνεται να μας έχουν ξεπεράσει ακόμα και οι γειτονικές μας βαλκανικές χώρες στο συγκεκριμένο ζήτημα. Δεν γίνεται να λέμε πάντα ότι η Ελλάδα έχει τις ιδιαιτερότητές της και λόγω αυτών να μένουμε πίσω, να είμαστε δακτυλοδεικτούμενοι και να πληρώνουμε, ακριβώς, αυτή την καθυστέρηση. Η εκπόνηση δε, των τοπικών πολεοδομικών σχεδίων διαβεβαιώνω, ότι θα ξεκινήσει από τις περιοχές στις οποίες υπάρχει μεγαλύτερο ενδιαφέρον για οικιστική ανάπτυξη. Δηλαδή, από τις Κυκλάδες, την Κρήτη, τα Δωδεκάνησα, τα Ιόνια νησιά και τις τουριστικές περιοχές. Από εκεί θα ξεκινήσει. Γι’ αυτό τον λόγο είμαι, απολύτως, βέβαιος, ότι επειδή η προσπάθεια θα γίνει εντατικά, δεν θα υπάρξει κανένα κενό μεταξύ της μεταβατικής περιόδου που δίνουμε για τα κάτω των τεσσάρων στρεμμάτων και της εκπόνησης και εφαρμογής των τοπικών πολεοδομικών σχεδίων.

Κυρίες και κύριοι συνάδελφοι, έχοντας πει αυτά, θέλω να κάνω μερικές παρατηρήσεις για σχόλια των συναδέλφων. Δεν θα μιλήσω σήμερα. Θα έχουμε τον καιρό να μιλήσουμε και την επόμενη βδομάδα και στη συνέχεια για τις τιμές του ρεύματος. Θέλω να διαβεβαιώσω τον ΣΥΡΙΖΑ, που βλέπω, εξαιρετικά, ανήσυχο για το θέμα, ότι οι παρεμβάσεις που κάναμε πέρυσι, όπως είχαμε ανακοινώσει, είχαν επίπτωση δύο, δυόμισι ευρώ σε κάθε καταναλωτή, όπως είχαμε πει ακριβώς πέρυσι. Εμείς δεν είμαστε ΣΥΡΙΖΑ για να διαδίδουμε, συνεχώς, ψέματα. Σας αφήνουμε στα ψέματα και τις συκοφαντίες σας. Ουδείς ασχολείται. Και εσείς οι ίδιοι θα βαρεθείτε σε λίγο καιρό. Το ξέρουν οι καταναλωτές. Δεν είναι ανάγκη να χρησιμοποιούμε στοιχεία για τους καταναλωτές, όταν οι ίδιοι ξέρουν στην τσέπη τους τι πλήρωναν και τι πληρώνουν. Επομένως, παρέλκει αυτή η συζήτηση.

Θα έρθω στα θέματα του νομοσχεδίου αυτού καθ’ αυτού. Ρυθμίζουμε, πράγματι, ζητήματα, σε σχέση με τα αυθαίρετα, με βάση όσα είχαμε πει, έτσι κι αλλιώς, όταν «εξέπνευσε» η προθεσμία στις 30 Σεπτεμβρίου για τη ρύθμιση των λεγόμενων «βαριών» αυθαιρέτων της κατηγορίας 5. Ρυθμίζουμε τρεις συγκεκριμένες κατηγορίες, κάνοντας μετάπτωση από την κατηγορία 5 στην κατηγορία 4, διότι διαπιστώθηκε, σε συνεργασία και με το ΤΕΕ και τον τεχνικό κόσμο της χώρας, ότι, κακώς, είχαν συμπεριληφθεί στην κατηγορία 5, δεν ήταν «βαριές» αυθαιρεσίες. Σε αυτές τις τρεις κατηγορίες έχουμε μεταφορά στην κατηγορία 4.

Ταυτοχρόνως, ρυθμίζουμε και κάποιες άλλες περιπτώσεις. Μεταξύ των περιπτώσεων αυτών είναι, προφανώς, οι περιπτώσεις των συμπολιτών μας που επλήγησαν από τον «Ιανό». Επίσης, είναι οι περιπτώσεις των κληρονόμων, που δεν ήξεραν όταν κληρονόμησαν, ότι κληρονομούν ένα «βαρύ» αυθαίρετο της κατηγορίας 5, διότι άλλος το διαχειριζόταν, άλλος ήταν ιδιοκτήτης. Ρυθμίζουμε και αυτό το θέμα εδώ και πιστεύω πολύ σωστά.

Με την ίδια λογική ρυθμίζεται και το θέμα των τραπεζών, διότι καθώς δεν υπήρχε διαδικασία και δεν είχε φροντίσει καμία κυβέρνηση να κάνει αυτή τη διαδικασία, ούτε εσείς ούτε εμείς και οι τράπεζες, όσο και αν τις συμπαθείτε ή τις αντιπαθείτε, δεν είχαν στοιχεία, όταν προχωρούσε κάποιος πλειστηριασμός, που να λένε αν το οίκημα ήταν αυθαίρετο και μάλιστα, ήταν της κατηγορίας 5. Όπως ρυθμίζουμε το ζήτημα με τις κληρονομιές, ρυθμίζουμε και αυτό. Είναι η ίδια λογική, αλλιώς θα έπρεπε να τηρούμε δύο μέτρα και δύο σταθμά. Αυτή είναι η αντιπολίτευση που βρήκατε να μας κάνετε; Πολύ ατυχής αντιπολίτευση.

Ο κ. Οικονόμου θα μιλήσει για πολλά, επιμέρους, ζητήματα. Θέλω να σταθώ, όμως, πολιτικά σε μερικές παρατηρήσεις. Τα πολεοδομικά σχέδια, είπε ο κ. Φάμελλος, είναι έργο ΣΥΡΙΖΑ. Είναι «αόρατο», «ντροπαλό» έργο ΣΥΡΙΖΑ που ουδείς το αντελήφθη, παρά μόνο ο κ. Φάμελλος. Προφανώς, περάσατε κάποιες διατάξεις, αλλά τίποτα δεν προχώρησε, επί της ουσίας. Βεβαίως, είπατε ότι εκμεταλλευτήκατε τον κ. Οικονόμου ως μελετητή, τον κ. Οικονόμου που, κατά τα λοιπά, «περιλούζετε» με τα χειρότερα επίθετα για το έργο του στο Υπουργείο. Εσείς είχατε συνεργασία στο πλαίσιο διαγωνισμών και πολύ καλά κάνατε. Ο κ. Οικονόμου μπορεί να έκανε τις μελέτες, αλλά εσείς έπρεπε να τις εφαρμόσετε και από πλευράς εφαρμογής, όπως και σε πολλούς άλλους τομείς, παίρνετε μηδέν. Μην προκαλείτε λοιπόν, ότι εσείς κάνατε τα πολεοδομικά σχέδια, διότι δεν υπάρχουν. Είναι αυτά που περιέγραψα, προηγουμένως.

Κάνατε, επίσης, μία αναφορά στις παρεκκλίσεις, που, όπως είπατε επιτιμητικά, «τα Κόμματα που κυβέρνησαν τόσες δεκαετίες δημιούργησαν». Εσείς κάνατε κάτι για να τις καταργήσετε; Σήμερα, που εμείς φέρνουμε αυτές τις περιοριστικές ρυθμίσεις, τι κάνετε; Θα υπερψηφίσετε ή θα καταψηφίσετε; Σταματήστε, λοιπόν, αυτή την υποκριτική στάση, η οποία σας εκθέτει, ακόμη περισσότερο.

Μιας και αναφέρθηκα στο τι κάνατε, να σας θυμίσω εγώ τι κάνατε. Φέρατε ρυθμίσεις για τις ζώνες υποδοχής συντελεστή -αυτό που είπα προηγουμένως για τη μεταφορά συντελεστή σχετίζεται με αυτό- που έμειναν ανεφάρμοστες. Φέρατε ρυθμίσεις για τις οικιστικές πυκνώσεις που κρίθηκαν αντισυνταγματικές στο Συμβούλιο της Επικρατείας τον περασμένο Νοέμβριο, πριν από ένα χρόνο. Είπατε ότι κάνατε συμβάσεις και ότι προχωρήσατε με την Ευρωπαϊκή Τράπεζα Επενδύσεων για τα τοπικά πολεοδομικά σχέδια, μόνο που ο κ. Οικονόμου από την Ευρωπαϊκή Τράπεζα Επενδύσεων έμαθε ότι δεν υπήρχε καμία προεργασία, τίποτα.

Ήσασταν Κυβέρνηση του τίποτα. Είσαστε Κόμμα του τίποτα, τουλάχιστον, στην πολεοδομία και στη χωροταξία, αλλά είσαστε και Κόμμα του ατελείωτου και πρωτοφανούς θράσους. Κάποια στιγμή, πρέπει να ειπωθούν τα πράγματα με το όνομά τους. Πραγματικά, με εκπλήσσει το θράσος αυτού του Κόμματος. Δεν έχει προηγούμενο. Ψευδολογεί, ασυστόλως, την ώρα που είναι ανοιχτό σε όλα τα επιμέρους ζητήματα. Παριστάνει τον κήνσορα στην οικονομία και στην ανάπτυξη, ενώ ώθησε τη χώρα προς τα πίσω. Παριστάνει τον κήνσορα στα ζητήματα του περιβάλλοντος, όταν μας στέλνατε, κατ’ εξακολούθηση, στο Δικαστήριο της Ευρωπαϊκής Ένωσης και όταν έχετε τόσες «ανοιχτές» υποθέσεις και «κουνάτε το δάχτυλο» προς τη δική μας πλευρά, όταν ο κόσμος κρίνει και εσάς και εμάς.

Σας βλέπω και τώρα να αντιδράτε με τον γνωστό αλαζονικό τρόπο, σας βλέπει και ο ελληνικός λαός και για αυτό, ενώ η Κυβέρνηση έχει να αντιμετωπίσει, όπως είπα και πριν, τόσο κρίσιμα ζητήματα, η Κυβέρνηση ανεβαίνει και εσείς πέφτετε σε όλες, ανεξαιρέτως, τις δημοσκοπήσεις. Ο λόγος που πέφτετε, δεν είναι γιατί η Κυβέρνηση έχει καλή επικοινωνία, αλλά γιατί εσείς παραμένετε αμετανόητοι αλαζόνες που δεν κάνετε τη στοιχειώδη αυτοκριτική και δεν κάνετε και τη στοιχειώδη προσπάθεια να προσαρμοστείτε στην ευρωπαϊκή πραγματικότητα που δεν είναι μία, αλλά ακόμη και σε σχέση με τα κόμματα της κεντροαριστεράς και εκεί έχετε μία τεράστια απόσταση.

 Τώρα σας ενοχλεί ο χρόνος, γιατί χρησιμοποίησα τόσο χρόνο για να εξηγήσω το νομοσχέδιο. Σας ενοχλεί, προφανώς, το ότι αποκαλύπτω και τι κάνετε. Νομίζω ότι είναι περιττό να σας πω την αλήθεια, διότι ξέρει ο κόσμος τι κάνετε. Σας «μέτρησε», σας «ζύγισε», βρεθήκατε «ελλιποβαρείς» και βρισκόσαστε περισσότερο «ελ λιποβαρείς» κάθε μέρα. Συνεχίστε, λοιπόν, τα ψέματα. Συνεχίστε την κακιασμένη αντιπολίτευση. Συνεχίστε αυτά τα «άσφαιρα πυρά». Εμείς θα συνεχίσουμε το έργο μας. Στα ψέματα απαντάμε με έργο. Στην οπισθοδρομική σας προσέγγιση απαντάμε με μεταρρυθμίσεις και αυτή η μεταρρύθμιση είναι μία μεταρρύθμιση για την ανάπτυξη, για την ιδιοκτησία, για το περιβάλλον.

 Είμαστε περήφανοι, ο κ. Οικονόμου που ήταν πρωτεργάτης αυτού του νομοσχεδίου, ο κ. Μπακογιάννης, ο αρμόδιος Γενικός Γραμματέας και εγώ, γι’ αυτό το νομοσχέδιο και περιμένουμε τις δημιουργικές προτάσεις της Βουλής. Είμαστε εδώ να συζητήσουμε κάθε πρόταση, αλλά λυπάμαι για άλλη μία φορά, γιατί διαπίστωσα τη μικροψυχία και τη δημαγωγία. Σας χαρίζουμε τη μικροψυχία και τη δημαγωγία και κρατάμε το έργο.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει η κυρία Πιπιλή.

**ΦΩΤΕΙΝΗ ΠΙΠΙΛΗ**: Επιγραμματικά, θέλω να απαντήσω, πρώτα απ’ όλα, σε αυτά που άκουσα στην έναρξη, ειδικά από τον κ. Φάμελλο, αλλά ακολούθησαν και άλλοι Βουλευτές της Αντιπολίτευσης, τα οποία, πραγματικά, με αναγκάζουν να πω το εξής αυτονόητο. Ίσως, δεν παρακολουθούν, ότι σε όλη την Ευρώπη όλα τα Κοινοβούλια, ακριβώς, εργάζονται και ότι σε κανένα μέρος του κόσμου δεν κλείνει το Κοινοβούλιο, διότι αυτό θα σήμαινε ότι «καταρρέει» το Κράτος. Να πω δύο πολύ πρόσφατα παραδείγματα. Πάλι με τηλεδιασκέψεις, με δυσκολίες, με χάσιμο της εικόνας ή του ήχου, πετύχαμε στο Συμβούλιο της Ευρώπης, στην Επιτροπή Πολιτισμού, να καταδικαστεί με σημαντική διαφορά η μετατροπή από τον Πρόεδρο Ερντογάν της Αγίας Σοφίας από Μουσείο σε τζαμί. Το πετύχαμε μέσω του διαδικτύου, με, απευθείας, σύνδεση με 47 χώρες.

Επίσης, μόλις, χθες, στο Ευρωπαϊκό Κοινοβούλιο, πάνω από 600 Βουλευτές από άλλες τις ευρωπαϊκές χώρες, από τα σπίτια τους ή τα γραφεία τους δεν διέκοψαν, επειδή στο Βέλγιο πεθαίνουν οι άνθρωποι και είναι «σαρωτική» η πανδημία. Αντιθέτως, ψήφισαν με συντριπτική πλειοψηφία την καταδίκη της Τουρκίας για τις προκλητικές της εκδηλώσεις τους τελευταίους μήνες. Αυτά, για να ξεκαθαρίζουμε ότι παρακολουθούμε τι συμβαίνει και στην Ευρώπη και όχι μόνο στην Κουμουνδούρου, στον Περισσό, στην Πειραιώς ή στη Χαρίλαου Τρικούπη. Εάν και στο απώτατο παρελθόν υπήρχε αυτή η επιμονή από Πρωθυπουργό, αλλά και αρμόδιο Υπουργό, μαζί και με την ανάληψη κάποιου πολιτικού κόστους, η Ελλάδα, όντως, θα ήταν η ωραιότερη χώρα του κόσμου.

Ξεκινάω με αυτή την αναφορά, για να εκφράσω ως Ελληνίδα πολίτης την ευαρέσκεια μου για ένα νομοσχέδιο, που αντανακλά την πολιτική, προσωπικά, του Πρωθυπουργού, Κυριάκου Μητσοτάκη, να γίνει, επιτέλους, η χώρα μας η έμπρακτη απόδειξη της εφαρμογής του τρίπτυχου: περιβάλλον, ανάπτυξη, πολεοδομική αναβάθμιση. Είναι κρίμα που ένα τόσο πολύ σημαντικό -για μένα- νομοσχέδιο έρχεται σε αυτή την περίοδο της πανδημίας, αλλά έρχεται για έναν λόγο, ότι δεν μπορεί η επικαιρότητα να δώσει τόσο χώρο, αυτόν που θα άξιζε σε αυτό το νομοσχέδιο «Εκσυγχρονισμός της Χωροταξικής και Πολεοδομικής Νομοθεσίας».

Είναι ένα νομοσχέδιο, που γνωρίζω προσωπικά, ότι το δουλεύουν πάνω από έναν χρόνο, με εξαιρετική αφοσίωση και προσωπικό κόπο, και ο Υπουργός, ο Κωστής Χατζηδάκης και ο Υφυπουργός, ο Δημήτρης Οικονόμου, που είναι και διακεκριμένος χωροτάκτης και δεν είναι πολιτικός, αλλά είναι επιστήμων - γνώστης, καθώς και ο Γενικός Γραμματέας, ο Ευθύμιος Μπακογιάννης. Οι δημιουργοί του νομοσχεδίου δαπάνησαν ατέλειωτες ώρες, συνομιλώντας με όλους τους συναρμόδιους φορείς, τους, επιστημονικά, σχετικούς με το θέμα χωροταξία και πολεοδομία. Κυρίως, όμως, -και οφείλω να το επισημάνω-, όρθωσαν «τείχος» στις καταστροφικές, εδώ και δεκαετίες, λαϊκίστικες κραυγές πολιτών, που με ευθύνη, κυρίως, πολιτικών και κακού κράτους, κακής διοίκησης, δηλαδή, αυτό το φυσικό «διαμάντι» του πλανήτη, την Ελλάδα μας, το μετέτρεψαν - λυπάμαι που θα το πω- σε μεγάλο βαθμό, σε ένα τεράστιο αυθαίρετο «κοτέτσι».

Φυσικά, οι καταστροφείς δεν ήτανε μόνο κερδισμένοι από ψήφους, αλλά και σε άφθονο χρήμα. Μην κρυβόμαστε πίσω από το «δάκτυλο», η κάλυψη της αυθαιρεσίας πολλούς κρατικούς λειτουργούς πλούτησε. Δεν είναι ανάγκη να αναφέρω, όλοι καταλάβαμε.

Εκπροσωπώ το πρώτο θύμα αυτών των πολιτικών, την Αθήνα μας, ως Βουλευτής της Α΄ Εκλογικής Περιφέρειας Αθηνών. Οι σύγχρονοι κριτές της πολεοδομικής κατάντιας της Αθήνας, πόσο μάλλον οι ειδικοί, οι χωροτάκτες, οι αρχιτέκτονες, οι πολεοδόμοι, οι συγκοινωνιολόγοι, ανατρέχουν -και ορθώς- στο 1834, όταν εξαιτίας του «κύματος» διαμαρτυριών που ξέσπασε εναντίον του πολεοδομικού σχεδίου του Κλεάνθη και Σούμπερτ για την Αθήνα, επειδή οι εκτάσεις που θα απαλλοτριώνονταν για την ανέγερση των δημοσίων κτιρίων, τη διαμόρφωση των πάρκων και των λεωφόρων, των βουλεβάρτων, δεν βόλευαν πολλούς γαιοκτήμονες τότε, η αντιβασιλεία διέταξε την αναστολή της εφαρμογής του μεγαλοφυούς αυτού σχεδίου. Και καλά τότε ήταν η κακή βασιλεία. Η μεγάλη τραγωδία συνεχίστηκε από δημοκρατικές, δυστυχώς, κυβερνήσεις, προοδευτικές, κεντρώες, δεξιές. Και το «κερασάκι στην τούρτα», ήταν η αισθητική της χούντας που τα «ισοπέδωσε» όλα. Με τη μόνιμη δε, επωδό, να μην αποκτήσει ο καθένας ένα σπιτάκι, επειδή ψιλοακούγεται ή χοντροακούγεται και σε αυτή τη συνεδρίαση.

 Κατανοητή η ιστορική αναδρομή και ερχόμαστε στο προκείμενο. Αυτό το νομοσχέδιο των 185 σελίδων και η συνοδευτική έκθεση ανάλυσης της ρύθμισης των 633 σελίδων είναι η απόδειξη της εργώδους προσπάθειας του Υπουργείου Περιβάλλοντος για να τακτοποιήσει αυτό το πολεοδομικό και χωροταξικό χάος. Για να καταλάβει ο πολύς κόσμος, να ξεκαθαρίσουμε από την αρχή, ότι η έως σήμερα πολιτική και κρατική συμπεριφορά, βόλευε τον ψηφοφόρο, αλλά στην ουσία, όπως τόνισε πολλάκις και ο Υπουργός, του υποβάθμισε τα ίδια του τα περιουσιακά στοιχεία, αλλά και τη συνολική εικόνα της Ελλάδας.

Αποτέλεσμα θετικό. Η Μύκονος και η Σαντορίνη που είναι η «καρδιά» του τουρισμού που θέλουμε, χειροκρότησαν, από την πρώτη στιγμή, το νομοσχέδιο, γιατί βλέπουν τα νησιά τους να γίνονται τσιμέντο. Το βλέπουν οι ίδιοι, δεν περιμένουν από τις αντιπολιτευτικές «κραυγές». Το βλέπουν οι ίδιοι. Στην εποχή μας -να το ξαναπούμε- το τσιμέντο και η κακογουστιά, δεν πουλάει. Τέλος.

Να έρθουμε και στην Αθήνα, αυτό το, δυστυχώς, πολεοδομικό «τέρας», όπου, επιτέλους, κατά τη γνώμη μου, δίνεται λύση σε τρία μείζονα προβλήματα που είναι η αξιοποίηση των διατηρητέων νεοκλασικών κτιρίων, με ουσιαστικά, αλλά και κτηματικά κίνητρα για τους ιδιοκτήτες. Η δημιουργία, επιτέλους, της Ψηφιακής Τράπεζας Γης -για τη μεταφορά συντελεστή δόμησης θα αναφερθώ περισσότερο κατά τις διατάξεις. Επίσης, η απελευθέρωση από «ασφυκτικούς» νόμους, απαγορεύσεις και κίνητρα για τη μετατροπή και την προσβασιμότητα των κτιρίων από τα άτομα με ειδικές ανάγκες. Σωστά είπε ο κ. Χατζηδάκης, ας ψηφίσουν, τουλάχιστον, αυτή τη διάταξη όλα τα Κόμματα. Αυτό το συνδυάζω με τον αναγκαίο επανακαθορισμό της, συνταγματικά, κατοχυρωμένης χρήσης των πεζοδρομίων, που τα τελευταία χρόνια με αποκλειστική ευθύνη και του Δήμου Αθηναίων και άλλων φορέων, έχουν μετατραπεί σε ένα απέραντο, συνεχές τραπεζοκάθισμα, περίπτερο, ψυγεία, μπαούλα, «ο πωλών τοις μετρητοίς» κ.λπ..

Στην, επί των άρθρων, συζήτηση, θα διεκδικήσω από τον Υπουργό, να συμπεριλάβει διάταξη, όπου θα προβλέπονται, πρώτον, σαφώς, μεγαλύτερα πρόστιμα για την αυθαίρετη κατάληψη πεζοδρομίων και δεύτερον, επιβολή κυρώσεων -εδώ, πιθανόν, θα χρειαστεί και το Υπουργείο Εσωτερικών- στους Δήμους συνολικά, πανελλαδικά, ώστε, εάν δεν εφαρμόζουν ό,τι προβλέπει ο νόμος για το, κατ’ ελάχιστο, πλάτος διέλευσης πεζών, ελεύθερης διέλευσης πεζών στα πεζοδρόμια της χώρας, θα υποστούν τις συνέπειες.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Πριν δώσω τον λόγο στην κυρία Πέρκα και θα συνεχίσει ο κ. Βολουδάκης και ο κ. Σαντορινιός, ολοκληρώνοντας τη συζήτηση για τους φορείς και επειδή, κατά πάσα πιθανότητα, θα κατατεθεί η τροπολογία- εμείς να καλέσουμε τελικά, για να μην θεωρηθεί ότι αποκλείεται κανένας, την ΕΣΗΑΠΕ, την ΣΠΕΦ, την ΕΛΕΤΑΕΝ, τη ΔΕΗ, τον ΔΕΔΔΗΕ και τη ΡΑΕ. Καλούνται έξι φορείς και εάν και εφόσον, προχωρήσουμε, θα έρθουν τη Δευτέρα με βάση το δελτίο τύπου, αλλά και με τις συζητήσεις που έχουν κάνει, γιατί όλοι αυτοί έχουν συνομιλήσει με το Υπουργείο, για να καταθέσουν τις απόψεις τους, για να μην θεωρηθεί, ότι τους αποκλείσαμε.

Στο σημείο αυτό Πρόεδρος της Επιτροπής έκανε την β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Γκίκας Στέφανος, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Λιβανός Σπυρίδων-Παναγιώτης (Σπήλιος), Οικονόμου Βασίλειος, Οικονόμου Ιωάννης, Παπαδόπουλος Μιχαήλ, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Μαμουλάκης Χαράλαμπος (Χάρης), Μιχαηλίδης Ανδρέας, Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Σαρακιώτης Ιωάννης, Τελιγιορίδου Ολυμπία, Τσακαλώτος Ευκλείδης, Φάμελλος Σωκράτης, Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Καραθανασόπουλος Νικόλαος, Μανωλάκου Διαμάντω, Συντυχάκης Εμμανουήλ, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος.

Τον λόγο έχει η κυρία Πέρκα.

**ΘΕΟΠΙΣΤΗ(ΠΕΤΗ)ΠΕΡΚΑ:** Κύριε Πρόεδρε, άλλα ήθελα να πω, αλλά με προκάλεσε ο κ. Υπουργός, να πω άλλα. Συμφωνώ σε πολλά μαζί του, σε πάρα πολλά, ότι η χώρα έχει άναρχη δόμηση, ότι η χώρα πληρώνει πολύ ακριβά με πολλές «τραγωδίες» όλο αυτό που έγινε διαχρονικά, ότι δεν είχε ποτέ σχεδιασμό, ότι «κλείναμε το μάτι στους αυθαιρετούχους, ότι εξυπηρετούσε συμφέροντα, ότι ο σχεδιασμός ποτέ δεν γινόταν με μία ιεραρχία. Συμφωνώ, απολύτως, και με την κυρία Πιπιλή, για τα πεζοδρόμια, για την τάξη.

Έχουμε καταλάβει, όμως, τι ψηφίζουμε; Η Ν.Δ. έχει το εξής χαρακτηριστικό κάθε φορά που έρχεται ένα νομοσχέδιο, έχει πάρα πολύ ωραίους τίτλους. Σας μιλώ ειλικρινά, καλό είναι αυτό. Κάθε φορά λέω ότι θέλω να το ψηφίσουμε και αρχίζουμε μετά και το κοιτάμε και «τσουπ» να και η εξυπηρετησούλα, «τσουπ» να και οι τράπεζες.

Κύριε Υπουργέ, υπάρχει η ηλεκτρονική ταυτότητα κτιρίου. Γιατί δεν την προχωράτε, ώστε να τακτοποιηθούν όλα;

Η διαδικασία, λοιπόν, αντιγραφής, αλλαγής ονομασιών, φράσεων εξυπηρετεί έναν σκοπό. Καταρχάς, επιλέξατε να αφήσετε τελευταίο το πιο «καυτό» θέμα. Για την προσβασιμότητα θα το δούμε βέβαια, γιατί έτσι, όπως μας αιφνιδιάσατε, δεν το είδαμε. Πιθανώς, να συμφωνούμε. Αλλού, όμως, είναι το θέμα. Εκεί που είναι ο σχεδιασμός, εκεί που είναι η παρέμβαση. Έναν σκοπό εξυπηρετεί, ΣΕΒ, ΣΕΤΕ, άλλα συμφέροντα. Τι τους λέτε; Ότι ο σχεδιασμός σας κατισχύει όλων των σχεδιασμών. Είναι καλυμμένο από τη μία, εμφανέστατο από την άλλη. Όμως, θα τα πούμε όλα άρθρο - άρθρο.

Η ουσία ποια είναι; Η κυριαρχία του τομεακού σχεδιασμού έναντι του τοπικού, που είναι συμμετοχικότερος, δημοκρατικότερος και απαντά στις ανάγκες του Δήμου, όχι κάθε δραστηριότητας. Επίσης, υπενθυμίζει ότι τα ειδικά χωρικά σχέδια, δηλαδή, οι «τρύπες» στον σχεδιασμό κατισχύουν. Πολεοδομιοποιεί τη χωροταξία, ουσιαστικά. Η πολεοδομία έχει κανονιστικό περιεχόμενο, η χωροταξία έχει στρατηγικές κατευθύνσεις, είναι πρότυπο χωρικής ανάπτυξης. Ένα συμβούλιο, λοιπόν, θα επιλύει τις διαφορές του τύπου έχει προτεραιότητα ο τουρισμός, η εξόρυξη, η βιομηχανία; Αυτό δεν είναι σχεδιασμός. Επίσης, κύριε Οικονόμου, με την κατάτμηση του δικαιώματος επιφανείας στο Ελληνικό κάποια στιγμή πρέπει να απαντήσετε.

Είναι μεγάλο νομοσχέδιο με ετερόκλητα θέματα. Βεβαίως, όπως είπαμε, έχει πολύ ωραίο και φιλόδοξο τίτλο. Όμως, δεν το βλέπουμε όλο αυτό στην πράξη. Πράγματι, θα συμφωνήσω και σε κάτι άλλο. Όλος ο επιστημονικός κόσμος και η Αριστερά πάντα έθετε το θέμα, ότι πρέπει να περιοριστεί η εκτός σχεδίου δόμηση. Συμφωνώ, απολύτως. Όμως, αυτό δεν είναι ευχή. Πάμε να δούμε, λοιπόν, αν επιτυγχάνεται και αν έχει το νομοσχέδιο ολοκληρωμένο σχεδιασμό.

Θεσπίζονται νέες παρεκκλίσεις. Καταρχάς, να πω, ότι, εδώ και ενάμιση χρόνο, έχετε «παγώσει» μια διαδικασία που ήταν, εξαιρετικά, «ώριμη» και χρηματοδοτικά και μελετητικά για να μετονομάσετε τα τοπικά πολεοδομικά σχέδια -και αυτό έχει τη σημασία του- και να «κατακρεουργήσετε» τους Δήμους σε δημοτικές ενότητες. Αυτό πέρα από αντιεπιστημονικό, έχει και πολιτικά χαρακτηριστικά. Θυμάστε παλαιότερα, που όταν έρχονταν οι εκλογές, τίθετο το θέμα, ποιος θα πρωτοέμπαινε στο σχέδιο πόλης; Τώρα, θα είναι ποιος θα πρωτοέχει σχέδιο. Πελατειακές σχέσεις και εδώ.

 Καταρχάς, αυτό για τα υπόλοιπα στρέμματα, εκτός των μικρών, ότι μειώνονται οι συντελεστές, απλώς να το πείτε στον κόσμο, γιατί άκουσα τον κ. Υπουργό, να λέει ότι δεν πειράζουμε τα υπόλοιπα. Είναι σαφές, ότι ευνοεί τις μεγάλες επενδύσεις που προωθούν ένα συγκεκριμένο μοντέλο ανάπτυξης τουρισμού, το οποίο είναι και αμφισβητούμενο, κατά πόσο είναι εναρμονισμένο και με τις τάσεις στον τουρισμό.

Αυξάνει κατά πολύ, ενώ μειώνει παντού, τον συντελεστή δόμησης των σύνθετων τουριστικών καταλυμάτων. Μόνο που τα σύνθετα τουριστικά καταλύματα δεν είναι οργανωμένοι υποδοχείς, γιατί πριμοδοτούνται; Ακούστε και κάτι ακόμη, για να μην ξαναπούμε ότι δεν τα σκέφτονται, εκ των προτέρων. Είχαμε μία μετονομασία σε κάποιο νομοσχέδιο. Τα μεικτά, λοιπόν, τουριστικά καταλύματα, που κατ’ ουσία, είναι σύνθετα και αυτά πριμοδοτούνται και από 150 στρέμματα μπορούν να στηθούν και στα 50 στρέμματα. Βεβαίως, υπάρχει ο εκβιασμός με τα δύο χρόνια. Τι σημαίνει αυτό, ουσιαστικά; Ότι οι μικροϊδιοκτήτες θα πουλήσουν τα χωράφια τους και τα οικόπεδα τους σε μεγαλοϊδιοκτήτες και αυτό είναι ένα σοβαρό θέμα.

Σε πρώτη φάση λέτε ότι θα γίνουν 80 πολεοδομικά. Έχετε ορίζοντα το 2023. Είναι υπερφιλόδοξο σχέδιο. Κατά τη γνώμη μας, θα οδηγήσει σε καθυστερήσεις. Τι κάνετε; Αντί να ενισχύσετε τις υπηρεσίες του Υπουργείου να δουλέψουν, υπάρχει η Δημόσια Διοίκηση. Όσο και να είναι στην ιδεοληψία σας, ότι δεν μπορεί να δουλέψει, δεν γίνεται αλλιώς. Αναβαθμίστε την, στελεχώστε την. Μπαίνει, λοιπόν, ένας συντονιστής και έχει από δίπλα και μία δομή, ως συνήθως, και παρακάμπτει όλες τις υφιστάμενες δομές του Υπουργείου. Δηλαδή, έχουμε ένα παράλληλο Δημόσιο, γιατί στο οργανόγραμμα του Υπουργείου είναι, βεβαίως, εκτός ιεραρχίας. Πάει κατευθείαν στον Υπουργό.

Σε ότι αφορά στα καθήκοντα επίβλεψης. Πολύ σοβαρό θέμα, γιατί μιλάμε για ιδιώτες μελετητές. Και αυτό, όμως, είναι καλυμμένο. Τους λέμε πιστοποιημένους αξιολογητές, γιατί την επίβλεψη δεν μπορεί να την αναθέσει κανείς. Επομένως, δεν φροντίζει την ενίσχυση της Δημόσιας Διοίκησης. Βάζει συντονιστές, βάζει ιδιώτες μελετητές. Η αρμοδιότητα, όμως, τουλάχιστον, μέχρι στιγμής, ανήκει στη Δημόσια Διοίκηση.

Λίγα λόγια για την οικοδομική άδεια, γιατί δεν ξέρω, πραγματικά, τι κάνετε και θέλω να μας το εξηγήσετε. Αλήθεια, πώς θα βγαίνει η οικοδομική άδεια, χωρίς Δασαρχείο και Αρχαιολογική Υπηρεσία; Αυτό περιγράφετε. Καταργείτε τις τρεις κατηγορίες και λέτε ότι στην κατηγορία Α και Β, σε κανένα στάδιο δεν προβλέπεται έλεγχος προσκόμισης από τον νόμο προβλεπόμενος. Επίσης, εδώ μπορεί να υπάρχει και νομοτεχνικό θέμα, γιατί δεν φαίνεται να χορηγείται η άδεια. Πείτε το καθαρά.

Για τις ρυμοτομικές απαλλοτριώσεις μιλήσαμε. Είναι ένα θέμα η γη να δεσμεύεται. Άρα, κάπως πρέπει να το λύσουμε. Ξέρετε πολύ καλά, ότι σε αυτή την περίπτωση με την αυτοδίκαιη άρση της απαλλοτρίωσης, χάνονται δρόμοι, πλατείες, χώροι πρασίνου. Πάλι καλά, βέβαια, μένουν τα ρέματα, οι αιγιαλοί και τα λοιπά. Μόνο η επίκληση της οικονομικής αδυναμίας των Δήμων, προκειμένου να μην υποβληθεί, εκ νέου, επιβολή ρυμοτομικής απαλλοτρίωσης ακυρώνει τον σχεδιασμό στην πραγματικότητα.

Θα ολοκληρώσω με ένα θέμα που, πραγματικά, είναι πολύ σοβαρό για τη Δυτική Μακεδονία. Εκεί για μεταρρύθμιση και εκεί φιλοπεριβαλλοντικό προσωπείο. Το αποτέλεσμα ποιο είναι; Ούτε απανθρακοποίηση, ούτε η χώρα είναι σύμφωνη με τις επιταγές της Ευρωπαϊκής Επιτροπής. Έχω και στοιχεία, ότι γίνονται παρατηρήσεις στα αδρανή κεφάλαια σε φυσικό αέριο για να προχωρήσει με φυσικό αέριο. Χωρίς καμία προώθηση του χωρικού σχεδιασμού, σχεδιάζονται κάποιες επενδύσεις που δεν ξέρουμε σε ποια εδάφη. Στον Προϋπολογισμό κουβέντα για δημόσιες επενδύσεις που θα κάνουν αυτές τις αποκαταστάσεις που θα φιλοξενήσουν. Ένας σωρός, όχι αβλεψίες, αλλά εξυπηρετήσεις συμφερόντων. Εκεί θέλουμε να βοηθήσουμε και σας έχουμε συγκεκριμένες παρατηρήσεις.

Χθες στο Περιφερειακό Συμβούλιο Δυτικής Μακεδονίας, ο Περιφερειάρχης είχε κάποιες προτάσεις που πολλές ήταν και καλές. Δηλαδή, για το φυσικό αέριο έλεγε κι αυτός ότι δεν γίνεται να κόβουμε την τηλεθέρμανση. Όλη η Ευρώπη επενδύει σε καινοτομία και εμείς θα πηγαίνουμε φυσικό αέριο για οικιακή χρήση.

Τι μάθαμε, λοιπόν, εν μέσω αυτής της ενημέρωσης και των προτάσεων; Ότι το Υπουργικό Συμβούλιο το είχε, ήδη, εγκρίνει. Στην Επιτροπή, κύριε Πρόεδρε, ζητήσαμε να συζητηθεί το master plan για την απολιγνιτοποίηση. Ακόμη περιμένουμε. Είναι σαν το άλλο που είπε ο κ. Γεραπετρίτης, ότι «τι να πει το κάνεις το Κοινοβούλιο, τι να το κάνεις το Περιφερειακό Συμβούλιο, αφού υπάρχει το Υπουργικό Συμβούλιο;» Είναι εγκεκριμένο, ενώ κοροϊδέψατε, ακόμη, και τους τοπικούς άρχοντες που ανήκουν και στην παράταξή σας και όλο το Περιφερειακό Συμβούλιο και τους Βουλευτές σας, οι οποίοι δεν ήξεραν τίποτα. Αιφνιδιάστηκαν άλλοι, όταν μάθαμε ότι «τζάμπα» συζητάμε. Έχει εγκριθεί. Αυτά δεν είναι μεταρρυθμίσεις και δεν είναι δημοκρατικά.

Ευχαριστώ.

**ΜΙΧΑΗΛ ΠΑΠΑΔΟΠΟΥΛΟΣ (Προεδρεύων της Επιτροπής)**: Αναγκαστικά θα μπω και στον ρόλο του Βουλευτή Κοζάνης, κύριε Υπουργέ. Με συγχωρείτε, αλλά με την κυρία Πέρκα μαζί ξενυχτήσαμε μέχρι τη 01:30΄ στο Περιφερειακό Συμβούλιο. Δεν ειπώθηκε ότι εγκρίθηκε από το Υπουργικό Συμβούλιο. Εγκρίθηκε από την Επιτροπή στην οποία προεδρεύει ο κ. Χατζηδάκης, αφενός. Αφετέρου, δεν ήταν η έγκριση όλης της προσπάθειες που γίνεται. Έχουμε διαφορετικές απόψεις, αλλά εγώ πιστεύω ότι είναι μία προσπάθεια πολύ σημαντική και θα φέρει αποτελέσματα σημαντικά στην περιοχή. Απλώς, δόθηκε το «πράσινο φως» μετά τη διαβούλευση που ξεπέρασε κάθε όριο. Ήταν μία ουσιαστική διαβούλευση πάρα πολλών μηνών και προχωράμε στα επόμενα βήματα. Τον λόγο έχει ο κ. Χατζηδάκης.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Περιβάλλοντος και Ενέργειας)**: Θέλω να πω στην κυρία Πέρκα ότι, πραγματικά, είναι για μένα που έχω ζήσει την κατάσταση, λίγο παράξενα αυτά που άκουσα, με την έννοια ότι το σχέδιο του master plan, του ολιστικού σχεδίου για τη δίκαιη μετάβαση, παρουσιάστηκε στις 10 Σεπτεμβρίου

. Η επίσημη διαβούλευση διήρκεσε μέχρι τις 10 Σεπτεμβρίου. Η Κυβέρνηση, έτσι και αλλιώς, έχει κάνει πολλές και διαφορετικές διαβουλεύσεις με όλους τους συναρμόδιους και τους Βουλευτές και την Περιφέρεια και τους Δημάρχους κ.λπ.. Δεν έχετε έρθει στο γραφείο; Αλλού ήσασταν; Δεν ήρθατε για να μου πείτε τα θέματα που υπάρχουν με τις εταιρείες, οι οποίες έχουν ζητήματα στην ενεργειακή μετάβαση; Και εσείς και η συνάδελφός σας από την Κοζάνη. Δεν ήρθατε τον Σεπτέμβριο; Δεν ήρθα εγώ, επίσης, στην Πτολεμαΐδα και σηκωθήκατε και φύγατε; Δεν ήρθα; Δεν με είδατε; Δεν ήρθατε μέσα και είπατε, μαζί με τη συνάδελφό σας, «αίσχος και ντροπή» και σηκωθήκατε και φύγατε; Τι κουβεντιάζουμε τώρα;

Για να κλείνουμε το θέμα, στις 10 Σεπτεμβρίου παρουσιάστηκε το σχέδιο και στις 10 Νοεμβρίου ολοκληρώθηκε η διαβούλευση. Είχατε το χρόνο και εσείς ως φυσικά πρόσωπα και τα Κόμματα σας και οι φορείς και οι κάτοικοι και οι πάντες να υποβάλλετε προτάσεις. Όσες υποβλήθηκαν, συζητήθηκαν. Η οριστική και καταληκτική συζήτηση θα γίνει στο Υπουργικό Συμβούλιο, που απ’ όσο ξέρω είναι στις 7 Δεκεμβρίου. Και στη Βουλή θα γίνει συζήτηση, αν δεν αποχωρήσετε πάλι και μείνουμε μόνοι μας, όπως έγινε στην Πτολεμαΐδα. Όποτε θέλετε και πριν, αρκεί να βρεθεί ημερομηνία.

Προσέξτε, πρόκειται για το πιο σημαντικό, το πιο μεγάλο πρόγραμμα που υπάρχει. Νομίζετε ότι θα μας φέρετε σε δύσκολη θέση; Εκείνο που όλος ο κόσμος ξέρει είναι, ότι κάνατε απολιγνιτοποίηση, χωρίς κανένα σχέδιο, διότι περιοριζόταν η λιγνιτική παραγωγή και έπεσε στο 1/3 -όχι κατά το ένα τρίτο- την τελευταία δεκαετία και στη δική σας περίοδο χωρίς κανένα αντισταθμιστικό μέτρο. Τώρα παρουσιάζουμε ένα πρόγραμμα πέντε δισεκατομμυρίων ευρώ, το οποίο θα είναι ένα τεράστιο πρόγραμμα για τις λιγνιτικές περιοχές και ο ΣΥΡΙΖΑ απομονωμένος, μέσα στο «γυάλινο πύργο» της αλαζονείας και των ψεμάτων, έρχεται ξανά και προσπαθεί να δημιουργήσει θέμα.

Σας ξαναλέω ότι αυτή η αντιπολίτευση είναι δώρο. Σας ευχαριστώ. Είναι πρόωρο, λόγω των Χριστουγέννων, το δώρο που μας κάνετε και σε αυτόν τον τομέα, στον τομέα της απολιγνιτοποίησης. Όποτε θέλετε, όμως, τα συζητάμε. Τα συζητήσαμε ξανά εδώ, στις αρχές Μαρτίου και πάλι καταδείχθηκε, ότι η Κυβέρνηση έχει σχέδιο και εσείς έχετε «κραυγές». Συνεχίστε με τις «κραυγές» σας και εμείς με το σχέδιο μας.

**ΜΙΧΑΗΛ ΠΑΠΑΔΟΠΟΥΛΟΣ (Προεδρεύων της Επιτροπής)**: Τον λόγο έχει ο κ. Βολουδάκης.

**ΜΑΝΟΥΣΟΣ - ΚΩΝΣΤΑΝΤΙΝΟΣ ΒΟΛΟΥΔΑΚΗΣ**: Ευχαριστώ, κύριε Πρόεδρε. Κυρίες και κύριοι συνάδελφοι, δεν υπάρχει αμφιβολία, ότι το τοπίο της χωροταξικής και πολεοδομικής νομοθεσίας στην Πατρίδα μας χρειάζεται εκσυγχρονισμό και ορθώς τιτλοφορείται έτσι το νομοσχέδιο και ορθώς ο Υπουργός ξεκίνησε προς την κατεύθυνση αυτή. Για μένα, επίσης, είναι προφανές, ότι το τελικό «αποτύπωμα» αυτού του νομοσχεδίου είναι, σαφέστατα, θετικό, σε ότι αφορά στο περιβάλλον. Αδικείται, ενδεχομένως, το νομοσχέδιο από το γεγονός, ότι έχει εστιαστεί η προσοχή δημόσιου διαλόγου μέχρι σήμερα σε ένα μόνο θέμα, το οποίο είναι η εκτός σχεδίου δόμηση. Είναι, όμως, ένα πολύ σημαντικό θέμα και πρέπει να το συζητήσουμε.

Πιστεύω και εγώ, ότι πρέπει, πράγματι, να βάλουμε αρχές διατήρησης του φυσικού και οικιστικού περιβάλλοντος μέσα στη νομοθεσία. Άρα, πρέπει να μπουν κάποιοι περιορισμοί. Όταν, όμως, νομοθετούμε κάτι τόσο κρίσιμο για την περιουσία των πολιτών, πρέπει να υπάρχει και επαρκής χρόνος προσαρμογής στα νέα δεδομένα.

Υπάρχει μία μεταβατική διάταξη, μία περίοδος δύο ετών, συν τέσσερα μετά από την έκδοση άδειας, στην οποία μπορεί κανείς να κάνει τις εργασίες τις οικοδομικές, αλλά πιστεύω, ότι αυτή η περίοδος πρέπει να γίνει ακόμη μεγαλύτερη, γιατί βρισκόμαστε σε μία βαθύτατη οικονομική κρίση. Στα δύο χρόνια, είναι πιθανό κάποιοι να μην μπορούν να προβούν στις ενέργειες που χρειάζεται για να αξιοποιήσουν τη περιουσία τους και θεωρώ, απολύτως, κρίσιμο και απαραίτητο, η μεταβατική περίοδος για όλους αυτούς τους λόγους να παραταθεί, τουλάχιστον, κατά ένα χρόνο.

Πέραν αυτού, λέτε, αγαπητέ Υπουργέ, -και πολύ σωστά- ότι θα αποκτήσουμε, επιτέλους, τοπικά πολεοδομικά σχέδια και ότι αυτά θα λύσουν το πρόβλημα, όχι μόνο γενικά το περιβαλλοντικό, αλλά και των ιδιοκτητών που, ενδεχομένως, θα δουν να μειώνεται η δυνατότητά τους για δόμηση. Όμως, τα τοπικά πολεοδομικά σχέδια, δεν θα συμπεριλάβουν, όλους όσους έχουν σήμερα οικοδομήσιμη γη, η οποία θα πάψει να είναι οικοδομήσιμη. Αυτό συνηγορεί, επίσης, στην ανάγκη να παραταθεί η μεταβατική περίοδος.

Έρχομαι στο ίδιο το άρθρο που περιγράφει τη μεταβατική περίοδο. Θα το συζητήσουμε και αναλυτικότερα στην, επί των άρθρων, συζήτηση, αλλά θέλω να θέσω ένα βασικό ζήτημα. Στη μεταβατική περίοδο πρέπει να διασφαλίσουμε ότι, ό,τι ισχύει σήμερα, θα συνεχίσει να ισχύει, ακριβώς, έτσι. Γίνεται σε γενικές γραμμές, όχι, όμως, σε όλες τις περιπτώσεις. Στην παρ. δ΄ του άρθρου 40, περιγράφεται τι συμβαίνει στις ζώνες των 500 μέτρων από τους οικισμούς. Εκεί αλλάζει και στη μεταβατική περίοδο, αλλάζει με τη δημοσίευση, δηλαδή, του νόμου, το καθεστώς έκδοσης αδειών, γιατί βάζετε κάποιες προϋποθέσεις προσώπου σε δρόμο, που σήμερα δεν υπάρχει. Κακώς δεν υπάρχουν, πολύ κακώς, αλλά εφόσον σήμερα δεν υπάρχουν και δίνουμε μεταβατική περίοδο, πρέπει η μεταβατική περίοδος να καταλαμβάνει όλες τις περιπτώσεις, όλους τους ιδιοκτήτες.

Αναφορικά με τη γη υψηλής παραγωγικότητας. Υπάρχει σήμερα ένα καθεστώς εξαιρέσεων, με το οποίο μπορεί κανείς να οικοδομήσει και στη γη υψηλής παραγωγικότητας. Με το άρθρο 138 παρ. δ΄, καταργείτε αυτή την εξαίρεση. Άμεσα, πρέπει και αυτή η εξαίρεση να μπει στις περιπτώσεις της μεταβατικής περιόδου, γιατί και πάλι δεν μπορούμε να αλλάζουμε τα δεδομένα της περιουσίας των ανθρώπων, από τη μία στιγμή στην άλλη.

 Ένα επόμενο σημείο. Υπάρχει σε όλη την Ελλάδα το γνωστό πρόβλημα του χαρακτηρισμού των δρόμων. Ξέρω, το έχετε εξηγήσει επαρκώς και είμαι βέβαιος, ότι θα συζητηθεί και στη συνέχεια. Πιο είναι το πρόβλημα; Έχουμε θέματα συνταγματικότητας, θέματα του Συμβουλίου της Επικρατείας, θέματα τα οποία μπορεί να είναι αρκετά «ακανθώδη», όμως, σήμερα, οι πολεοδομίες έχουν κάποιους τρόπους πρακτικούς να αναγνωρίζουν δρόμους που μπορούν να οδηγήσουν σε έκδοση οικοδομικής αδείας. Έχει βγει και στο παρελθόν κάποια εγκύκλιος που έβαζε σε κάποια τάξη τα πράγματα, δηλαδή, ερμήνευε τη νομοθεσία με έναν τρόπο. Θα πρέπει, ειδικά τώρα, ενόψει της αλλαγής της νομοθεσίας, να είναι πάρα πολύ σαφές στο Υπουργείο, ότι οι δρόμοι, με τους πρακτικούς τρόπους που αναγνωρίζονταν από τις υπηρεσίες, χωρίς απαραίτητα να είναι οι τρόποι αυτοί η δημοσίευση σε φεκ του χαρακτηρισμού του δρόμου, με τους ίδιους τρόπους, βεβαιώσεις υπηρεσιών κ.λπ., να συνεχίσει, τουλάχιστον, για τη μεταβατική περίοδο, η έκδοση αδειών, όπου προβλέπεται πρόσωπο στον δρόμο.

Τέλος, σε ότι αφορά στα της εκτός σχεδίου δόμησης, θέλω να αναφερθώ σε κάτι που δεν προβλέπεται στο νόμο. Θεωρώ, όμως, απαραίτητο να προβλεφθεί. Πρέπει να δοθούν κίνητρα και δυνατότητες στους σημερινούς υφιστάμενους ιδιοκτήτες όμορων ιδιοκτησιών να τις συγχωνεύσουν, για να μπορέσουν να οικοδομήσουν οι ίδιοι αυτοί άνθρωποι. Δεν πρέπει να δώσουμε την εντύπωση και την αίσθηση, δεν πρέπει να γίνει πραγματικότητα πολύ περισσότερο, ότι με τον τρόπο που νομοθετούμε οι Έλληνες πολίτες αποξενώνονται από τη γη τους. Πρέπει να τους δώσουμε τη δυνατότητα να συνεννοηθούν με τον γείτονα και να αποκτήσουν τη δυνατότητα της οικοδόμησης, σε ένα πιο τακτοποιημένο περιβάλλον, με ένα κίνητρο που θα είναι, ενδεχομένως, πρόσθετος συντελεστής ή θα μπορούσε να έχει και φορολογικές διαστάσεις. Αυτό είναι προς συζήτηση. Πρέπει, όμως, να δώσουμε ξεκάθαρα το μήνυμα, ότι εμείς νομοθετούμε για τους πολλούς και ότι διασφαλίζουμε, ότι οι σημερινοί ιδιοκτήτες θα μπορούν και αύριο να αξιοποιήσουν τη γη τους, υπό κάποιους όρους και σεβόμενοι το περιβάλλον.

Κλείνοντας για τα της εκτός σχεδίου δόμηση, θα επαναλάβω, για μία ακόμη φορά, γιατί δεν μπορώ να το καταστήσω, επαρκώς, σαφές το πόσο σημαντικό είναι, ότι πρέπει να δοθεί παράταση στη μεταβατική περίοδο, τουλάχιστον, για έναν χρόνο ακόμη.

Μιας και κάνατε, ήδη, αναφορά σε τροπολογίες σχετικά με τα ενεργειακά και ξεκίνησε η κουβέντα, επί της αρχής, και από τους Εισηγητές, θέλω να κάνω μόνο μία επισήμανση, φεύγοντας τώρα από τα πολεοδομικά και χωροτακτικά ζητήματα. Κύριε Υπουργέ, η έναρξη λειτουργίας του target model, αυτού που όλοι περιμέναμε να φέρει ανταγωνισμό στην ελληνική ενεργειακή αγορά και μείωση του κόστους, έχει οδηγήσει σε «έκρηξη» των τιμών της χονδρικής. Υπάρχει, προφανώς, κάποιο πρόβλημα στους κώδικες λειτουργίας της αγοράς. Δεν ξέρω που αλλού μπορεί να είναι. Και εγώ τώρα το μελετώ. Παρατηρώ, όμως, -παρατηρούμε όλοι- την «έκρηξη» των τιμών. Αυτό πρέπει να αντιμετωπιστεί. Προφανώς, έχει να κάνει με τον τρόπο που έχει δομηθεί η αγορά. Θέλαμε το target model για να αυξηθεί ο ανταγωνισμός, να μειωθεί το κόστος για τον καταναλωτή. Δεν το θέλαμε για να οδηγεί σε αύξηση.

Αυτά και θα έχουμε την ευκαιρία να τα συζητήσουμε και στη συζήτηση, επί των άρθρων, στη συνέχεια. Σας ευχαριστώ πολύ.

**ΜΙΧΑΗΛ ΠΑΠΑΔΟΠΟΥΛΟΣ (Προεδρεύων της Επιτροπής):** Τον λόγο έχει ο κ. Σαντορινιός.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Ευχαριστώ, κύριε Πρόεδρε. Κυρίες και κύριοι συνάδελφοι, κύριοι Υπουργοί, θα ήθελα να επισημάνω και εγώ από την αρχή, ότι θεωρώ, ότι είναι απαράδεκτος ο τρόπος, με τον οποίον, αυτή τη στιγμή, νομοθετούμε νομοσχέδια, τα οποία δεν έχουν την έννοια του επείγοντος και δεν έχουν σχέση με την πανδημία. Σε συνθήκες τέτοιες, όπου εγώ βρίσκομαι σε ένα γραφείο και δεν μπορεί να γίνει ο ουσιαστικός διάλογος που θα έπρεπε να γίνει, όπου οι φορείς που θα κληθούν, θα τοποθετηθούν διαδικτυακά, με τα γνωστά προβλήματα του Webex και όλων αυτών, δεν μπορεί να γίνει ουσιαστική συζήτηση. Δεν μπορεί τόσο σημαντικά νομοσχέδια, τα οποία καθορίζουν τη ζωή των πολιτών και -κατά την άποψή μας- είναι και αντίθετα στο δημόσιο συμφέρον- ενώ, ταυτόχρονα, σε αυτά τα νομοσχέδια έχουν εκφραστεί ισχυρότατες αντιδράσεις από τους αρμόδιους φορείς, να συζητούνται υπό αυτές τις συνθήκες. Επομένως, λοιπόν, θέλω να καταθέσω, καταρχήν, την αντίθεσή μου σε αυτή τη διαδικασία.

Επί της ουσίας, του νομοσχεδίου. Έχουμε έναν «βαρύγδουπο» τίτλο, με «βαρύγδουπες» δηλώσεις, «βαρύγδουπες» εκφράσεις. Όμως, ποια είναι η πραγματικότητα; Η πραγματικότητα είναι ότι, αυτή τη στιγμή, επιχειρείται μία βεβιασμένη αναδιανομή της ακίνητης περιουσίας, με υποτίμηση της αξίας της ακίνητης περιουσίας, της μικρής και μεσαίας ακίνητης περιουσίας, και με «δωράκια» και πριμοδότηση μεγάλων ιδιοκτησιών και οργανωμένων αναπτύξεων.

Είναι φοβερό, ότι, την ίδια στιγμή που η μεσαία και η μικρή περιουσία χάνει την αξία της, άνθρωποι οι οποίοι, ίσως, έχουν υποθηκεύσει αυτά τα ακίνητα, θα βρεθούν με, σαφώς, μικρότερες αξίες, και το έχουν βιώσει αρκετοί ακόμη και στο παρελθόν με άλλες ρυθμίσεις, ταυτόχρονα, να υπάρχει μία τόσο σκανδαλώδης, πολλές φορές, εύνοια σε μεγάλες ιδιοκτησίες. Για παράδειγμα, βλέπουμε, ότι ευνοούνται μεγάλες τουριστικές εγκαταστάσεις, με συνεχείς εξαιρέσεις μέσα στον νόμο, καθώς εκεί που «κόβουμε» τις παρεκκλίσεις, δημιουργούμε νέες παρεκκλίσεις. Βλέπουμε, όμως, και την αύξηση των συντελεστών δόμησης στα σύνθετα τουριστικά καταλύματα.

Αλήθεια, το γεγονός, ότι, πλέον, και με συνεχείς παρεκκλίσεις, μπορεί να οικοδομείται και στα τέσσερα στρέμματα ένα ξενοδοχείο, το γεγονός, ότι αλλάζουμε, τελείως, το τοπίο στα ξενοδοχεία και στον τουρισμό, μάς έχει προβληματίσει καθόλου το γεγονός, ότι βιώνουμε μία πανδημία που αλλάζει, τελείως, τους όρους του πώς θα λειτουργεί ο τουρισμός από δω και πέρα; Ενώ όλοι συζητάμε αυτή τη στιγμή, ότι είναι αναγκαία η συζήτηση για την αλλαγή του παραγωγικού μοντέλου, εμείς συνεχίζουμε σε έναν μαζικό τουρισμό, ευνοώντας τέτοιου είδους εγκαταστάσεις; Ειλικρινά, δεν μπορούμε να συζητήσουμε σοβαρά σε αυτόν τον τόπο πάνω σε έναν σχεδιασμό και το μόνο που μας ενδιαφέρει είναι να εξυπηρετήσουμε τα συμφέροντα του ΣΕΤΕ;

Από κει και πέρα, μιλάτε για την επιτάχυνση των τοπικών πολεοδομικών σχεδίων. Μάλιστα, μας είπε ο κ. Υπουργός, ότι θα γίνουν γρήγορα και μαζικά, ότι βρέθηκε η χρηματοδότηση και ότι τίποτα δεν προχώρησε, επί της δικής μας Κυβέρνησης. Αλήθεια, εάν δεν προχώρησε τίποτα, επί της δικής μας Κυβέρνησης, ο κ. Οικονόμου, τι έκανε, όταν πήρε τη μελέτη; Εάν δεν βρέθηκε η χρηματοδότηση, το φεκ 16/20 του Μαΐου του 2019, Ειδικό Πρόγραμμα Χορήγησης Επενδυτικών Δανείων ΟΤΑ Α΄ Βαθμού για εκπόνηση ΤΠΣ τι είναι; Μην κοροϊδευόμαστε εδώ, μην λέμε πράγματα που δεν ισχύουν. Εκεί ήταν τα χρήματα, εκεί ήταν η διαδικασία, εκεί ήταν το θεσμικό πλαίσιο και ήταν δική σας επιλογή να μην προχωρήσετε τα τοπικά χωροταξικά σχέδια. Τα ονομάσατε τοπικά πολεοδομικά σχέδια τώρα και μάλιστα, τα «διασπάτε» σε επίπεδο δημοτικής ενότητας, αυξάνοντας τον αριθμό, για ποιον λόγο άλλωστε, δημιουργώντας, ταυτόχρονα, έναν σχεδιασμό «κουρελού». Η πραγματικότητα είναι ότι υπάρχει διάσπαση στον σχεδιασμό, ενώ ο σχεδιασμός θα έπρεπε να είναι ενιαίος σε κάθε Δήμο.

Λέτε, λοιπόν, ότι αυτά θα γίνουν πολύ γρήγορα. Σας κάνω μία ερώτηση. Ο χρόνος εκπόνησης ενός τοπικού πολεοδομικού σχεδίου δεν εξαρτάται από τα «εργαλεία» που έχει ο μελετητής στα χέρια του; Ποια είναι αυτά τα «εργαλεία;» Είναι οι δασικοί χάρτες που τους σταματήσατε. Είναι οι κτηματολογικοί χάρτες που δεν έχουν ολοκληρωθεί.

Είναι ο χαρακτηρισμός των οδών που ήταν μέσα στο νομοσχέδιο, αλλά δεν τον βλέπουμε τώρα. Είναι οι οριοθετήσεις ρεμάτων που τις κάνει κάθε ιδιώτης μόνος του. Είναι οι οριοθετήσεις αιγιαλών, είναι ο καθορισμός αρχαιολογικών ζωνών. Πώς πιστεύετε, δηλαδή, ότι θα ολοκληρωθούν αυτά τα τοπικά πολεοδομικά σχέδια, με τόσο γρήγορο τρόπο, όπως μας είπε, ο κ. Υπουργός;

Με αυτό το νομοσχέδιο τίθενται σε «ομηρία» οι μικροί ιδιοκτήτες, που πολλοί από αυτούς, όπως είπα και πριν, έχουν υποθηκεύσει, ακόμη, και τις περιουσίες τους. Άρα, η μεταρρύθμιση που λέτε για την ανάπτυξη, είναι μία ανάπτυξη που ωφελεί μόνο συγκεκριμένα συμφέροντα. Είναι μία μεταρρύθμιση που δεν ευνοεί τη μικρή και μεσαία ιδιοκτησία, όπως είπε ο κ. Υπουργός. Προφανώς, δεν ευνοεί και το περιβάλλον, διότι ευνοείτε τις τόσο μεγάλες ιδιοκτησίες. Άρα, δεν ευνοείτε ούτε το περιβάλλον.

Θέλω να κλείσω με κάτι που είπε ο κ. Υπουργός, σχετικά με τις δημοσκοπήσεις. Οι δημοσκοπήσεις -λέει- δείχνουν, ότι η Κυβέρνηση ανεβαίνει και εμείς χάνουμε και γι’ αυτό μας έχει πιάσει πανικός. Πρώτον, ακόμη και αυτές οι δημοσκοπήσεις που δεν έχουν σκοπό την καταγραφή της τάσης των πολιτών, αλλά τη διαμόρφωση της τάσης των πολιτών, γιατί γνωρίζουμε πολύ καλά πως γίνονται, δεν μπορούν να κρύψουν, ότι εσείς αυτή τη στιγμή είστε αυτοί που χάνετε σε δημοτικότητα κι εμείς είμαστε αυτοί που κερδίζουμε σε δημοτικότητα. Αλήθεια, θα νομοθετείτε με βάση τις δημοσκοπήσεις; Όσο είστε «ψηλά», θα κάνετε ό,τι γουστάρετε και θα εξυπηρετείτε όποιους θέλετε; Αυτή η αλαζονεία δεν θα σας βγει σε καλό και πολύ σύντομα θα δείτε, ότι, ακόμη, και αυτά τα «εργαλεία» θα αρχίσουν να αλλάζουν δραματικά. Ευχαριστώ, κύριε Πρόεδρε.

**ΜΙΧΑΗΛ ΠΑΠΑΔΟΠΟΥΛΟΣ (Προεδρεύων της Επιτροπής):** Τον λόγο έχει ο κ. Σιμόπουλος.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ):** Κυρίες και κύριοι συνάδελφοι, αυτό που έχω, κατ’ αρχήν, να πω στον κ. Σαντορινιό, είναι ότι μου φαίνεται περίεργο να πανηγυρίζει, γιατί οι δημοσκοπήσεις δείχνουν μία διαφορά από 15 έως 20 μονάδες. Κατάφεραν και αυτό.

Έρχομαι τώρα στα του νομοσχεδίου. Είναι ένα νομοσχέδιο, καθαρά, τεχνικό και θα περίμενα να μιλήσουμε, καθαρά, τεχνικά σήμερα και όχι πολιτικά. Πολιτικά, ίσως, θα μπορούσαμε να συζητήσουμε για την εκτός σχεδίου δόμηση. Όμως, άκουσα από τον Εισηγητή του ΣΥΡΙΖΑ, ότι συμπεριέλαβε στην κριτική του καθαρά πολιτικά χαρακτηριστικά. Μάλιστα, τον άκουσα να μιλάει, εντελώς, απαξιωτικά, ενώ, ουσιαστικά, δεν είχε επιχειρήματα. Τα επιχειρήματά του ήταν επιχειρήματα μιας άλλης εποχής. Μιλάει, συνεχώς, για συμφέροντα. Δεν μας ανέφερε ποια συμφέροντα είναι αυτά. Βέβαια, δεν είπε τίποτα, για τα μέτρα για τα ΑμεΑ, για τη μεταφορά συντελεστή, για τη ρυμοτομική απαλλοτρίωση. Έχει εστιάσει πάρα πολύ στην εκτός σχεδίου δόμηση, όπου και εκεί δεν ακούσαμε επιχειρήματα. Για παράδειγμα, δεν είναι επιχείρημα ότι το ξεκίνησαν οι ίδιοι. Εντάξει, ανήκει στα δεκάδες άλλα θέματα που ξεκίνησε η Κυβέρνηση του ΣΥΡΙΖΑ και δεν κατάφερε να ολοκληρώσει.

Απάντηση σε όλα αυτά που είπε ο Εισηγητής του ΣΥΡΙΖΑ, έδωσε με τον τρόπο της η ομιλήτρια του ΣΥΡΙΖΑ, η συνάδελφος, η κυρία Πέρκα, η οποία είδε «το ποτήρι μισογεμάτο» και ήταν κάτι που, πραγματικά, χαιρετίζω. Βέβαια, έκανε την κριτική της -και καλώς- επί συγκεκριμένων θεμάτων, αλλά δεν ήταν απαξιωτική για το συγκεκριμένο νομοσχέδιο.

Έρχομαι τώρα σε κάποιες παρεμβάσεις, που θεωρώ ότι είναι καλό να γίνουν και να τις «υιοθετήσει» ο Υπουργός. Παρεμβάσεις, που τις περισσότερες, βέβαια, τις έχω αποστείλει, αλλά θα αναφέρω μόνο τρεις. Η πρώτη που πιστεύω, ότι προσυπογράφουν και όλοι οι Βουλευτές της Θεσσαλονίκης, αφορά στην περιοχή των Μετεώρων της Θεσσαλονίκης. Μία περιοχή η οποία είναι ρυμοτομημένη, αλλά, ουσιαστικά, οι κατοικίες, που έχουν χτιστεί πριν από το 1990, δεν έχουν μεταβιβαστεί, ενώ ο Δήμος θέλει να τις μεταβιβάσει, έναντι ανταλλάγματος, σε εκείνους που κατοικούν μέσα. Είναι μία υπόθεση που αφορά και το Συμβούλιο της Επικρατείας.

Το δεύτερο θέμα, για το οποίο έχω καταθέσει, ήδη, και τροπολογία, είναι η μη αναδρομική ισχύς, όπως έκαναν ορισμένες Επιτροπές, π.χ. του Υπουργείου Πολιτισμού, για τον ν. 4495/2017. Είναι κάποιες Επιτροπές που με τον τρόπο αυτό αναιρούν υπαγωγές σε προηγούμενους νόμους περί αυθαιρέτων και έτσι δημιουργούν πάρα πολλά προβλήματα στις μεταβιβάσεις ή σε άλλα συναφή θέματα.

Το τρίτο θέμα είναι το πώς θα βρούμε τρόπο, ώστε όταν κάποιος ιδιοκτήτης άρει την ανάθεση μιας μελέτης, να μην απαιτείται να «ανεβάζει» στο ηλεκτρονικό σύστημα την καταβολή του φόρου. Αυτό είναι πολύ σημαντικό, γιατί έχουμε πάρα πολλές επενδύσεις, μικρές η μεγάλες, που λόγω αυτού του γεγονότος μένουν στα «χαρτιά».

Επίσης, να φέρουμε υπόψιν μας κάποιες επενδύσεις οι οποίες αφορούν, για παράδειγμα, στη βιομηχανία, που δεν ήξεραν οι επενδυτές ότι θα γίνει αυτή η μείωση. Έτσι, ζητούν μείωση των συντελεστών και να υπαχθούν στο άρθρο 34 και να υπάρχουν ισχυρές μεταβατικές διατάξεις.

Ευχαριστώ πολύ.

**ΜΙΧΑΗΛ ΠΑΠΑΔΟΠΟΥΛΟΣ (Προεδρεύων της Επιτροπής):** Τον λόγο έχει ο κ. Οικονόμου.

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):**Ευχαριστώ, κύριε Πρόεδρε.Είναι αλήθεια, ότι στο συγκεκριμένο σχέδιο νόμου, έχω την αίσθηση, ότι «παίζω εντός έδρας». Πίστευα, όμως, ότι θα υπάρξει και κάποια κριτική από την Αντιπολίτευση που θα έχει κάποια ουσία, έστω και για δευτερεύοντα θέματα και κάπως, θα μας αναγκάσει να το σκεφτούμε περισσότερο. Ατυχώς, δεν υπήρξε τίποτα τέτοιο. Εμάς μας διευκολύνει, αλλά από μία Αντιπολίτευση περιμένεις ότι θα κάνει μία εποικοδομητική κριτική και θα φέρει και κάποιες ιδέες βελτιωτικές, αν μη τι άλλο. Αυτό δεν έγινε παρά σε ελάχιστες περιπτώσεις.

Δεν προλαβαίνω να αναφερθώ σε όλα τα θέματα που έχουν ειπωθεί από τους Βουλευτές. Θα εστιάσω σε κάποια μείζονα θέματα που έχουν επαναληφθεί σε πολλές ομιλίες. Εισαγωγικά, όμως, θα πω το εξής. Άκουσα σε ορισμένες τοποθετήσεις, ότι πρέπει να φύγουμε από το μοντέλο του μαζικού τουρισμού και να πάμε σε ένα νέο μοντέλο ανάπτυξης. Ειπώθηκε, νομίζω από όλες τις πλευρές της Αίθουσας. Ταυτόχρονα, οι ίδιοι ομιλητές ζητούσαν να διατηρηθεί η εκτός σχεδίου δόμηση στα μικρά οικόπεδα με παρεκκλίσεις. Ποιο ήταν το μεγαλύτερο «όχημα» ανάπτυξης του μαζικού τουρισμού πέραν από τις παρεκκλίσεις; Δεν μπορούμε να τα έχουμε όλα δικά μας. Πρέπει να αποφασίζουμε τι θέλουμε κάθε φορά.

Όταν μιλάμε για ένα νέο μοντέλο ανάπτυξης, γενικά, αλλά και στον τουρισμό, προϋποθέτει επιχειρήσεις που είναι σοβαρές, βιώσιμες, μοντέρνες περιβαλλοντικά, με μειωμένο περιβαλλοντικό «αποτύπωμα». Όλα αυτά με μία κλίμακα, για να υπάρχουν οικονομίες κλίμακας και να μπορούν να επιβιώνουν στο διεθνές τοπίο του ανταγωνισμού. Όλα αυτά δεν μπορούν να συνυπάρξουν με τις παρεκκλίσεις. Δεν μπορεί, λοιπόν, το ίδιο άτομο να ζητάει ένα νέο μοντέλο ανάπτυξης και, ταυτόχρονα, τη διατήρηση των παρεκκλίσεων.

 Πιο συγκεκριμένα, θα αρχίσω από την εκτός σχεδίου δόμηση. Ειπώθηκε από πολλούς, ότι η εκτός σχεδίου δόμηση είναι μία ελληνική ιδιομορφία. Αυτή τη στιγμή, δεν υπάρχει σε καμία ευρωπαϊκή χώρα εκτός σχεδίου δόμηση, με την έννοια που έχει ο όρος αυτός στην Ελλάδα. Γι’ αυτό, εξάλλου, όταν γράφουμε σε διεθνή περιοδικά, ή όταν πάμε σε διεθνή συνέδρια δεν μπορούμε να βρούμε σχετικό όρο. Είναι ακατανόητος. Δηλαδή, πώς είναι δυνατόν να μπορείς να χτίζεις εκεί που δεν υπάρχει κανένα είδος σχεδιασμού; Προσπαθούσα να το εξηγήσω σε κάποιον Αλβανό συνάδελφο και θυμόταν την εποχή του Χότζα που τότε επιτρεπόταν, ενώ σήμερα δεν επιτρέπεται.

Είναι, λοιπόν, πραγματικά, μία ελληνική ιδιομορφία, η οποία έχει καταστρεπτικές συνέπειες. Έχει καταστρέψει πάρα πολλά πράγματα στην Ελλάδα και το περιβάλλον και το τοπίο και τον «υγιή» ανταγωνισμό. Έχει, επίσης, οδηγήσει στην αυθαίρετη δόμηση. Η νόμιμη εκτός σχεδίου δόμηση, ειδικά στα μικρά οικόπεδα των παρεκκλίσεων, είναι «όχημα» δημιουργίας αυθαιρέτων. Το 80% των αδειών που έχουν βγει σε μικρά οικόπεδα, όπως προκύπτει από μελέτες που έχουμε κάνει, έχουν μεγάλες αυθαιρεσίες. Είναι εύκολο να πάρεις μία τέτοια άδεια και μετά να κάνεις αυθαιρεσία. Τα πιο πολλά μεγάλα αυθαίρετα είναι σε αυτά τα μικρά οικόπεδα. Και αυτό είναι διαχρονικό, δεν είναι τωρινό. Οι παρεκκλίσεις και η αυθαίρετη δόμηση είναι οι δύο όψεις του ίδιου «νομίσματος». Δεν μπορούμε να τα έχουμε όλα δικά μας. Καταλαβαίνω από κάποιον «απολογητή» των αυθαιρέτων να είναι υπέρ της διατήρησης των παρεκκλίσεων, αλλά άνθρωποι που είναι εναντίον της αυθαιρεσίας και θέλουν να μπει μία τάξη, δεν μπορεί να ζητούν, ταυτόχρονα, να διατηρήσουμε τις παρεκκλίσεις που αναπαράγουν την αυθαιρεσία.

Πέραν τούτου, η εκτός σχεδίου δόμηση προβλέπεται από το 2009, στο Γενικό Χωροταξικό Πλαίσιο, στο οποίο, κατ’ τα άλλα, ομνύει ένα μέρος της Αντιπολίτευσης, ότι πρέπει να περιοριστεί δραστικά. Από το 2009, έχουν περάσει από έντεκα χρόνια. Πόσα χρόνια πρέπει να περιμένουμε ακόμη, για να περιορίσουμε την εκτός σχεδίου δόμηση; Και όχι δραστικά, γιατί αυτό που κάνουμε δεν είναι δραστικός περιορισμός. Είναι ο πρώτος περιορισμός, «ήπιος» και με μεταβατικές διατάξεις. Πόσο να περιμένουμε, ακόμη, για τη δραστική κατάργηση; Υποτίθεται, ότι το γενικό πλαίσιο του 2009 είχε ορίζοντα πέντε χρόνια. Δηλαδή, σε πέντε χρόνια έπρεπε να γίνει αυτό και έχουν περάσει έντεκα.

Τι γίνεται στις άλλες χώρες; Κάποιοι λένε, ότι οι άλλες χώρες έχουν σχεδιασμό και ότι εμείς πρέπει πρώτα να κάνουμε τα τοπικά πολεοδομικά σχέδια και μετά να καταργήσουμε την εκτός σχεδίου δόμηση. Τις παρεκκλίσεις, δηλαδή, αυτό που καταργούμε. Δεν την καταργούμε όλη. Σε όλες τις χώρες της Ευρώπης οι παρεκκλίσεις, δηλαδή, η δόμηση σε τόσο μικρά οικόπεδα έξω από τα σχέδια πόλεως, είναι καταργημένες με οριζόντιες διατάξεις. Δεν περιμένουν να κάνουν σε κάθε περιοχή σχεδιασμό, για να κάνουν το αυτονόητο. Απαγορεύεται.

Εμείς το επιτρέψαμε το ΄62. Η δεκαετία, όμως, του ΄60 ήταν πολύ διαφορετική από σήμερα, ούτε υπήρχαν οι πιέσεις οικοδόμησης, ούτε ήταν ίδιο το επίπεδο ανάπτυξης. Ήταν μία διαφορετική κατάσταση και ήταν κατανοητό τότε. Σήμερα, μετά από 60 χρόνια, και έντεκα χρόνια από το γενικό χωροταξικό πλαίσιο, να επιχειρηματολογούμε για τη διατήρηση, μέχρι να βγουν τα τοπικά πολεοδομικά σχέδια ή όποιος τοπικός συνδυασμός; Πραγματικά, είναι υποκρισία, αν δεν είναι παραλογισμός.

Τι έκανε ο ΣΥΡΙΖΑ, σε αυτή την περίοδο; Λέει ο ΣΥΡΙΖΑ, όπως και άλλοι, τι πρέπει να κάνουμε. Να κάνουμε, δηλαδή, πρώτα τα τοπικά πολεοδομικά σχέδια και μετά να καταργήσουμε την εκτός σχεδίου δόμηση. Απάντησα, ήδη, για το τι γίνεται στον διεθνή χώρο.

Επίσης, έχω εξηγήσει σε αυτήν την Αίθουσα, γιατί αυτό έχει και πρακτικές αδυναμίες. Η μεγαλύτερη προφανής πρακτική αδυναμία είναι, ότι κάθε φορά που ένας μελετητής τοπικού σχεδιασμού προσπαθούσε, όλα αυτά τα χρόνια, να περιορίσει την εκτός σχεδίου δόμηση, άκουγε το αντεπιχείρημα, «πώς περιορίζεις εμάς, ενώ στον διπλανό Δήμο, στη διπλανή δημοτική ενότητα εξακολουθεί να ισχύει, γιατί η οριζόντια διάταξη ισχύει». Αυτό ήταν ένα μεγάλο εμπόδιο στο να δημιουργηθεί, μέσω των τοπικών πολεοδομικών σχεδίων, όπως ονομάζονταν σε διαφορετικές εποχές- η ώθηση σε έναν πραγματικό περιορισμό της εκτός σχεδίου δόμησης, ειδικά στις παρεκκλίσεις.

Πρέπει πρώτα να ανεβάσεις τον πήχη με την οριζόντια διάταξη, όπως γίνεται σε όλη την Ευρώπη και μετά μέσω του τοπικού σχεδιασμού να δεις αν μπορείς σε συγκεκριμένες περιοχές που έχουν ιδιαιτερότητες, πολύ μικρά οικόπεδα, περιορισμένες πιέσεις για δόμηση, αλλά χαρακτηριστικά, όπως χαμηλό βιοτικό επίπεδο που θα πρέπει με κάποιο τρόπο να το ενισχύσεις, κατακερματισμός ιδιοκτησίας, εκ των υστέρων με τον σχεδιασμό, αλλά που να εστιάζει πια στα συγκεκριμένα τοπικά χαρακτηριστικά, να χτίσεις και να επαναφέρεις κάποια πράγματα. Με τα τοπικά σχέδια θα μπορείς να χτίσεις και σε μικρότερα οικόπεδα των τεσσάρων στρεμμάτων νομίμως.

Επίσης, πόσοι είναι αυτοί που με την κατάργηση των παρεκκλίσεων, μετά από έξι και, πλέον, χρόνια χάνουν; Ποια οικόπεδα παρεκκλίσεων είναι σήμερα δομήσιμα νομίμως; Μόνο αυτά που έχουν πρόσωπο από 15 μέτρα ως 45, ανάλογα με το μέγεθός τους και το πότε έχουν δημιουργηθεί, σε αναγνωρισμένες διεθνείς εθνικές ή επαρχιακές οδούς. Πόσες είναι αυτές οι οδοί; Και πόσα είναι αυτά τα οικόπεδα των παρεκκλίσεων, που έχουν τέτοιο πρόσωπο και χτίζουν, νομίμως, σήμερα με άδεια; Ελάχιστα.

Γι’ αυτό τον λόγο, οι άδειες που βγαίνουν όλα αυτά τα χρόνια σε οικόπεδα των παρεκκλίσεων, είναι το 2% του συνολικού οικοδομικού «όγκου». Ασήμαντο ποσοστό. Είναι μικρότερο από την ετήσια διακύμανση ή τη συγκυριακή διακύμανση. Γι’ αυτούς μιλάμε. Γίνεται προσπάθεια να δημιουργηθεί ένας πανικός σε όλους, ότι θα χάσουν της περιουσίες τους, που είναι λόγια του αέρα. Αυτοί που χάνουν με τις μεταβατικές διατάξεις αυτό το δικαίωμα, είναι ελάχιστοι, γιατί ελάχιστοι το έχουν. Δεν ξέρω, αν σκοπίμως, ή από άγνοια αναπαράγεται η αίσθηση, ότι υπάρχει ένα μαζικό δικαίωμα το οποίο αφαιρείται. Δεν υπάρχει κανένα μαζικό δικαίωμα. Αυτή είναι η πραγματικότητα. Δεν έχει επίπτωση στους ιδιοκτήτες, στο περιβάλλον θα είχε πολύ σοβαρή επίπτωση, αν δεν το αλλάζαμε.

Κύριε Φάμελλε, χρειάζεται λίγη λογική. Επηρεάζει λίγους, αλλά έχει πολύ θετικές συνέπειες στο περιβάλλον. Αυτό το ζητάνε όλοι οι αριστεροί πολεοδόμοι, επί δεκαετίες. Κανείς δεν είχε πει, από όλους αυτούς ανθρώπους με τους οποίους έχω βρεθεί και βρίσκομαι ακόμη, ότι πρώτα πρέπει να ολοκληρώσετε τον σχεδιασμό σε όλη την Ελλάδα. Δεν υπάρχει ευρωπαϊκή χώρα που να έχει ολοκληρώσει τον σχεδιασμό σε όλη την επικράτειά της. Στη Γαλλία, ακόμη, είναι το 70% του χώρου, ο υπόλοιπος 30% είναι χωρίς σχεδιασμό.

Άρα, λοιπόν, μιας και μιλήσατε και για την Αριστερά και είχατε, ατυχώς, την ιδέα να επαναφέρετε στη μνήμη μας, τι λέει η Αριστερά, επί τόσα χρόνια, η Αριστερά τόσα χρόνια λέει άμεση κατάργηση των παρεκκλίσεων. Γι’ αυτόν τον λόγο, εγώ δεν είδα κανέναν σοβαρό συνάδελφο ή Καθηγητή ή επαγγελματία πολεοδόμο, που να τοποθετήθηκε υπέρ της διατήρησης των παρεκκλίσεων. Πείτε μου εσείς έναν που είναι σοβαρός, που είπε ότι πρέπει να διατηρηθούν οι παρεκκλίσεις. Ψελλίζουν κάποιοι δύο επιχειρήματα, είτε να προηγηθεί ο πολεοδομικός σχεδιασμός, είτε ότι δεν κάνουμε αρκετά. Αυτή είναι η άλλη πλευρά.

Καταλαβαίνω να το ακούω από τον κ. Αρσένη, γιατί ο κ. Αρσένης δεν έχει ευθύνη γι’ αυτή την κατάσταση. Εύλογο είναι να το ακούς από κάποιες περιβαλλοντικές οργανώσεις, αλλά να ακούω, ότι δεν κάνουμε αρκετά, από αυτούς που δεν έκαναν τίποτα και τώρα έρχονται να διαμαρτυρηθούν, γιατί εμείς επιχειρούμε, για πρώτη φορά, να κάνουμε κάτι, είναι παράλογο. Η πρώτη φορά ήταν μαζί με το ΠΑ.ΣΟ.Κ. το 2011, το οποίο προς τιμήν του άρχισε να περιορίζει την εκτός σχεδίου δόμηση στις περιοχές NATURA. Αυτή λοιπόν, είναι η κατάσταση, σε ότι αφορά στην εκτός σχεδίου δόμηση.

Ας πάμε τώρα στα τοπικά πολεοδομικά σχέδια. Ακούστηκαν πάρα πολλά ψέματα εδώ. Μάλιστα, άκουσα και το εξής ενδιαφέρον από τον κ. Αρσένη, ότι, απ’ όσο γνωρίζει, υπήρχε εξασφαλισμένη χρηματοδότηση. Μπορεί να μου πει από πού το γνωρίζει; Αυτά που ακούστηκαν από τον ΣΥΡΙΖΑ, ότι ήταν εξασφαλισμένη χρηματοδότηση και ότι υπήρχαν κοινές υπουργικές αποφάσεις κ.λπ., το περιμένω. Δεν έχω ακούσει από κανέναν άλλον σοβαρό άνθρωπο, όμως, να λέει ότι ήταν εξασφαλισμένη η χρηματοδότηση.

Ας δούμε, λοιπόν, ποια ήταν η κατάσταση και την ξέρω καλά, γιατί είχα εμπλακεί. Εγώ δεν είχα εμπλακεί στη χρηματοδότηση, είχα εμπλακεί στον σχεδιασμό του προγράμματος. Η χρηματοδότηση έλεγαν, ότι ήταν εξασφαλισμένη από την Ευρωπαϊκή Τράπεζα Επενδύσεων. Υπήρχαν μία ή δύο κοινές υπουργικές αποφάσεις, που ανέφεραν στο πρώτο άρθρο, ότι θα χρηματοδοτηθεί το πρόγραμμα των τοπικών χωρικών σχεδίων από την Ευρωπαϊκή Τράπεζα Επενδύσεων. Δεν υπήρχε τίποτα τέτοιο. Όταν ήρθαμε σε επαφή με την Ευρωπαϊκή Τράπεζα Επενδύσεων, για πρώτη φορά, τον Νοέμβριο του 2011, μάς είπαν, ότι δεν υπήρχε, όχι μόνο, απολύτως, καμία συμφωνία, αλλά ότι δεν υπήρχε, απολύτως, καμία προεργασία.

Προχωρήσαμε από τότε την προεργασία, η οποία συνίσταται στην ανταλλαγή πάρα πολλών κειμένων και σε συναντήσεις εκπροσώπων και απ’ τις δύο πλευρές, όπου «διυλίζουν και τον κώνωπα» για όλες τις πλευρές αυτού του προγράμματος, των τοπικών πολεοδομικών σχεδίων. Πώς ήρθε ο ΣΥΡΙΖΑ, λοιπόν, και χωρίς να ρωτήσει κανέναν και χωρίς να ρωτήσει και την EIB και λέει αυτά τα πράγματα; Υπήρχαν και κάποιοι εκπρόσωποι της EIB, οι οποίοι σε μία κοινή συνέντευξη τύπου, στην οποία -αν θυμάμαι καλά- συμμετείχε και ο κ. Φάμελλος, δεν αντέδρασαν, ίσως, από τακτ. Οι ίδιοι, όμως, λένε, ότι δεν υπήρχε η παραμικρή συνεννόηση. Ήταν μία ωραία ιδέα της ελληνικής Κυβέρνησης. Ωραίες ιδέες έχουμε και εμείς. Εγώ έχω την ωραία ιδέα, να καταργηθεί ο νόμος της βαρύτητας, γιατί δεν μου αρέσει καθόλου, αλλά με τις ωραίες τέτοιου τύπου δεν κάνουμε, ούτε πολιτική, ούτε επηρεάζουμε την πραγματικότητα. Δεν υπήρχε η παραμικρή, όχι συμφωνία στα χαρτιά, αλλά ούτε διαπραγμάτευση. Το επαναλαμβάνω και θα το επαναλαμβάνω και θα φέρνω συνέχεια στοιχεία, όσο λέτε αυτά τα ψέματα.

Τι κάνουμε εμείς; Συνεχίσαμε τη διαπραγμάτευση με την EIB. Βρέθηκε, όμως, στην πορεία και ένα καλύτερο χρηματοδοτικό «εργαλείο», το Ταμείο Ανάκαμψης. Γιατί είναι καλύτερο; Είναι καλύτερο, γιατί τα χρήματα της ΕΙΒ είναι δάνειο που θα πρέπει να τα επιστρέψουμε, ενώ το Ταμείο Ανάκαμψης μας δίνει τα χρήματα να τα διαθέσουμε. Πέραν του ότι είναι προφανές, ότι είναι καλύτερο να μην τα επιστρέψεις τα χρήματα, αλλά να τα διαθέσεις από δωρεάν χρήμα, το οποίο δεν μπορείς να το διαθέσεις, ούτως ή άλλως, και σε κάτι άλλο καλύτερο - φαντάζομαι ότι αυτό είναι αυτονόητο - υπάρχει και το εξής άλλο θετικό στοιχείο. Το Ταμείο Ανάκαμψης έχει λιγότερες γραφειοκρατικές διαδικασίες στην εκταμίευση της χρηματοδότησης.

Άρα, εμείς χρησιμοποιούμε και τα δύο. Το Ταμείο Ανάκαμψης στα πρώτα χρόνια και στη συνέχεια, στον βαθμό που θα χρειαστεί, παίρνουμε δάνειο από την ΕΙΒ που θα είναι πολύ λιγότερο, όμως. Άρα, η επιβάρυνση του Δημοσίου με το επιτόκιο και την επιστροφή του δανείου θα είναι πολύ μικρότερη από τα 200 εκατομμύρια. Αυτά τα προφανή πώς δεν τα καταλαβαίνετε, δεν ξέρω. Δεν καταλαβαίνω πώς δεν τα καταλαβαίνετε. Φαντάζομαι ότι τώρα θα τα καταλάβατε.

Έχει ειπωθεί από ορισμένες πλευρές η αμφισβήτηση, ότι θα τελειώνουν σε δυόμισι χρόνια, από τότε που θα έχουμε ανάδοχο, τα τοπικά πολεοδομικά σχέδια. Κατανοητή η αμφισβήτηση. Αφού μέχρι τώρα κάνουμε δεκαπέντε και είκοσι χρόνια για να τελειώσουμε τα ανάλογα σχέδια, πώς ξαφνικά θα το περιορίσουμε στα δυόμιση χρόνια; Η απάντηση είναι απλή. Δεν είναι ανάγκη να ανακαλύψουμε, ότι η γη είναι σφαιρική. Το έχουν ανακαλύψει κάποιοι άλλοι. Πώς το κάνουν σε όλη την άλλη Ευρώπη; Πώς στην Αυστρία, στη Βιέννη, τελείωσε σε δύο χρόνια το γενικό πολεοδομικό σχέδιο; Πώς σε άλλες χώρες τελειώνει σε έναν χρόνο ο αντίστοιχος σχεδιασμός; Με κάποιον τρόπο που διαφέρει από τον δικό μας.

Ποια είναι η διαφορά; Αυτές τις διαφορές εντοπίσαμε και αυτές επιλύουμε. Πρώτη διαφορά είναι, ότι πάρα πολλά τέτοια αντίστοιχα τοπικά πολεοδομικά σχέδια σταμάτησαν στην πορεία, γιατί τελείωσε η χρηματοδότηση. Υπήρχε μία διαχρονική υποχρηματοδότηση του πολεοδομικού σχεδιασμού. Άρα, λοιπόν, αυτό με το Ταμείο Ανάκαμψης, όπως και η κοροϊδία με τα εξασφαλισμένα χρήματα της Ευρωπαϊκής Τράπεζας Επενδύσεων, δεν είναι δευτερεύον στοιχείο στη βιωσιμότητα του εγχειρήματος, είναι βασικό. Πρέπει να έχεις τα χρήματα για να το προχωρήσεις και μάλιστα, για να το προχωρήσεις μαζικά, όπως θέλουμε να κάνουμε εμείς, για πρώτη φορά, στην ελληνική ιστορία.

Στη δεκαετία του ΄70, η επιχείρηση πολεοδομικής ανασυγκρότησης ήταν πολύ μικρότερη, απ’ αυτό που ξεκινάμε τώρα εμείς. Σημαντική, βέβαια, γιατί ήταν η πρώτη, αλλά πολύ μικρότερη. Άρα, λοιπόν, η πρώτη παράμετρος που δείχνει, ότι μπορούμε να τα καταφέρουμε πιο γρήγορα, είναι ότι έχουμε δεδομένη χρηματοδότηση και δωρεάν.

Η δεύτερη παράμετρος είναι η εξής. Δεν ξέρω αν κοίταξε κανείς πού οφείλονται οι καθυστερήσεις αυτές και γιατί κάναμε δώδεκα χρόνια για να τελειώσουμε ένα πολεοδομικό σχέδιο; Έτσι, εκ Θεού; Αυτά αντιμετωπίζονται με δύο τρόπους. Ή εκ Θεού, δηλαδή, δια της Θείας Φωτίσεως ή να ψάξεις τα δεδομένα. Εμείς ψάξαμε τα δεδομένα και είδαμε ότι οι καθυστερήσεις δεν οφείλονται στους μελετητές. Οι μελετητές έχουν, περίπου, ενάμιση μελετητικό χρόνο και δεν έχουν και συμφέρον να καθυστερήσουν, γιατί αν καθυστερήσουν, δεν πληρώνονται. Πού οφείλονται, λοιπόν, οι καθυστερήσεις; Στους χρόνους ανάμεσα στα παραδοτέα, δηλαδή, στον χρόνο που πρέπει να κάνει δουλειά η Επιτροπή Επίβλεψης. Στον προγραμματισμό η Επιτροπή Επίβλεψης, ενώ θα έπρεπε να τελειώσει σε δεκαπέντε ημέρες ή σε έναν μήνα, στην πραγματικότητα, τελείωνε σε τρία χρόνια. Υπάρχει μία πλήρης αδυναμία των Επιτροπών Επίβλεψης, ακόμη και σε μη μαζικά προγράμματα, όπως είναι αυτό που ξεκινάμε, ακόμη και όταν δεν «έτρεχαν» παράλληλα 200, 400, 600 πολεοδομικά σχέδια, αλλά «έτρεχαν» 10 και 15. Πάλι δεν τα κατάφερναν και έκαναν χρόνια.

 Τι κάνουμε εμείς, λοιπόν; Δεν κάνουμε κάτι περίεργο, αλλά κάνουμε αυτό που κάνουν και σε όλη την Ευρώπη και προβλέπεται εδώ και χρόνια για τις περιβαλλοντικές μελέτες και ο ΣΥΡΙΖΑ δεν το είχε καταργήσει. Κάνουμε out sourcing. Δηλαδή, με άλλα λόγια, αναθέτουμε σε πιστοποιημένους εξωτερικούς μελετητές - αξιολογητές να υποβοηθούν την Επιτροπή Επίβλεψης. Με αυτό τον τρόπο, «χτυπάμε» τον βασικό παράγοντα καθυστερήσεων και αυτό γίνεται και σε άλλες ευρωπαϊκές χώρες.

 Άκουσα κάποιον να λέει, γιατί δεν ενισχύουμε το Δημόσιο. Πώς θα ενισχύσουμε το Δημόσιο; Μέσα σε δύο μήνες; Εσείς γιατί δεν το ενισχύσατε -απευθύνομαι στον ΣΥΡΙΖΑ- πέντε χρόνια που ήσαστε Κυβέρνηση; Γιατί δεν ενισχύσατε τις υπηρεσίες του Υπουργείου Περιβάλλοντος; Τις βρήκαμε «διαλυμένες», εννοώ με ελάχιστους ανθρώπους, το έργο των οποίων είχε απαξιωθεί. Εδώ χρειάζονται πολλοί για να γίνει δουλειά. Δεν μπορούμε, λοιπόν, από τη μια πλευρά να λέμε, ότι θέλουμε να προχωρήσει το πρόγραμμα και από την άλλη, να λέμε, ότι δεν πρέπει να γίνει out sourcing. Απορώ πώς ο ΣΥΡΙΖΑ σκεφτόταν, ότι θα προχωρήσει το πρόγραμμα. Στη δική μου μελέτη είχα προτείνει, ακριβώς, να υπάρχουν εξωτερικοί αξιολογητές. Είναι αυτονόητο, εκτός αν υπάρχει ένας μαγικός τρόπος το Δημόσιο να στελεχωθεί άμεσα. Πολύ θα ήθελα στο Υπουργείο Περιβάλλοντος από εκεί που έχω δέκα ανθρώπους να έχω διακόσιους. Γίνεται; Δεν γίνεται. Ο άλλος τρόπος, ο οποίος υπάρχει σε όλο τον κόσμο, είναι οι πιστοποιημένοι αξιολογητές, οι οποίοι θα έχουν την ευθύνη και την τελική υπογραφή θα τη βάζει πάλι το Δημόσιο.

Αρά, λοιπόν, αυτά είναι αστεία, για να αποφύγουμε την «ταμπακιέρα», η οποία είναι ότι ο ΣΥΡΙΖΑ, στην πενταετία που παρέμεινε, δεν ανέθεσε ούτε μία μελέτη τοπικού πολεοδομικού σχεδίου. Γιατί δεν την ανέθεσε; Η νομοθεσία υπάρχει από το 2014, την είχε κάνει η Νέα Δημοκρατία. Ο ΣΥΡΙΖΑ ξεκίνησε μια μακρόσυρτη διαδικασία αναθεώρησης του τότε νόμου, μετά από δύο χρόνια στα τοπικά πολεοδομικά σχέδια, όπως βγήκε από την Επιτροπή. Δεν είχε γίνει καμία αλλαγή. Άρα, θα μπορούσε να είχε ξεκινήσει από το 2015, μόλις ανέλαβε ο ΣΥ.ΡΙΖ.Α., ένα πρόγραμμα τοπικών πολεοδομικών σχεδίων.

Με το πρόσχημα ότι θα αλλάξουν αυτό το άρθρο, περάσαν δύο χρόνια. Δεν άλλαξε ποτέ αυτό το άρθρο που προέβλεπε ότι τα τοπικά πολεοδομικά σχέδια γίνονται σε επίπεδο δημοτικής ενότητας. Δηλαδή, του παλιού «Καλλικράτη». Όταν ήρθε στη Βουλή το σχέδιο νόμου αυτό προέβλεπε. Αυτό είχε βγάλει η Επιτροπή, στην οποία συμμετείχα και εγώ, και είχε συμφωνήσει, ομοφώνως, για δημοτικές ενότητες. Ξαφνικά, μέσα στη Βουλή, έγινε αυτή η αλλαγή.

Εν πάση περιπτώσει, έγινε αυτή η αλλαγή. Όμως, ήταν λόγος αυτός να περιμένουν δύο χρόνια και να μην κάνουν τίποτα; Έγινε το 2016, αλλά μέχρι το 2019, πέρασαν τρεισήμισι χρόνια. Γιατί δεν ξεκίνησε ούτε ένα σχέδιο; Ας μην κοροϊδευόμαστε. Δεν ξέρω αν είναι θέμα ανικανότητας. Πάντως, δεν είναι κακής πρόθεσης. Αυτή είναι η πραγματικότητα με τα τοπικά πολεοδομικά σχέδια. Δεν υπάρχει τρόπος να παραποιηθεί, διότι, όσα και να λέτε εσείς, θα λέμε και εμείς.

Επίσης, έγινε πολύ «σπέκουλα» για τη θαλάσσια χωροταξία. «Σπέκουλα», ίσως, είναι λάθος λέξη, διότι προϋποθέτει κακή πρόθεση, ενώ δεν είμαι σίγουρος, ότι υπάρχει από όλους κακή πρόθεση. Μπορεί, όμως, να υπάρχει άγνοια του θέματος. Υπάρχουν δύο διαφορετικά αντιθέματα πολιτικής, τα οποία συγχέονται από μερικούς. Το ένα είναι η ολοκληρωμένη διαχείριση του παράκτιου χώρου, η Σύμβαση Βαρκελώνης κ.λπ. για τη Μεσόγειο και το άλλο είναι η θαλάσσια χωροταξία της Ευρωπαϊκής Ένωσης. Αυτά είναι διαφορετικά πράγματα, δεν είναι το ίδιο. Η θαλάσσια χωροταξία της Ευρωπαϊκής Ένωσης αφορά στον θαλάσσιο χώρο. Διαβάστε την Οδηγία, για να το καταλάβετε. Λέει, ρητώς, τον «θαλάσσιο χώρο». Ειπώθηκε κάτι για τον παράκτιο χώρο. Τι σημαίνει παράκτιος χώρος; Σημαίνει και από τις δύο πλευρές της ακτογραμμής. Ο παράκτιος χώρος από την πλευρά της θάλασσας συμπεριλαμβάνεται στα δικά μας θαλάσσια χωροταξικά σχέδια.

**ΚΡΙΤΩΝ - ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Τα σχόλια του ΣΕΠΟΧ τα διαβάσατε;

**ΔΗΜΗΤΡΙΟΣ ΟΙΚΟΝΟΜΟΥ (Υφυπουργός Περιβάλλοντος και Ενέργειας):** Αυτό είναι σοβαρό ερώτημα; Ας φροντίσει Ο ΣΕΠΟΧ να καταλάβει τι λέει. Εγώ φταίω για τις σαχλαμάρες που λένε οι άλλοι;

Επαναλαμβάνω, λοιπόν, ότι ο παράκτιος χώρος είναι ο χερσαίος και ο θαλάσσιος παράκτιος από τις δύο πλευρές. Ο θαλάσσιος παράκτιος, όπως λέει η Οδηγία της Ευρωπαϊκής Ένωσης, συμπεριλαμβάνεται και στον δικό μας σχεδιασμό. Η οδηγία της Ε.Ε. δεν μιλάει για τον χερσαίο παράκτιο χώρο. Το 2018, όταν έγινε η ενσωμάτωση της Οδηγίας στην ελληνική νομοθεσία, προστέθηκε, ότι τα θαλάσσια χωροταξικά σχέδια θα κάνουν και τον χερσαίο παράκτιο χώρο. Δικαίωμα της Κυβέρνησης ήταν να το κάνει. Δεν λέω ότι δεν ήταν δικαίωμα, αλλά δεν λέει αυτό η Οδηγία. Όχι, ότι δεν μπορείς να κάνεις κάτι παραπάνω, είναι δικαίωμά σου. Μην μας λένε, ότι εμείς πάμε κόντρα στην Οδηγία. Δεν πάμε κόντρα στην Οδηγία και κάνουμε ότι γίνεται στην πλειονότητα των υπόλοιπων ευρωπαϊκών χωρών. Θαλάσσια χωροταξία είναι από την ακτή και μέσα είναι και τα παράκτια ύδατα.

Αυτό που βγάζουμε είναι ο χερσαίος παράκτιος χώρος, ως σχεδιασμό, όχι ως αλληλεπίδραση. Και γιατί τον βγάζουμε; Στο χερσαίο παράκτιο χώρο, έχουμε τέσσερα διαφορετικά επίπεδα σχεδιασμού, σήμερα. Έχουμε τα ειδικά χωροταξικά, έχουμε τα περιφερειακά χωροταξικά, έχουμε τα τοπικά πολεοδομικά σχέδια και έχουμε και τα ρυμοτομικά σχέδια.

Όλα αυτά είναι σχεδιασμένα, κόντρα σχεδιασμένα. Δεν εφαρμόζονται με τις αυθαιρεσίες κ.λπ., αλλά είναι σχεδιασμένα. Πάμε να ξαναβάλουμε χρήσεις γης εκεί που έχουν μπει χρήσεις γης από άλλα σχέδια; Τι νόημα έχει αυτό;

Εμείς λέμε, λοιπόν, ότι εκεί που δεν έχουμε κάποιον σχεδιασμό, όπως είναι στη θάλασσα. Αυτό είναι το άμεσο αντικείμενο των θαλάσσιων χωροταξικών σχεδίων και με τον παράκτιο χώρο, προφανώς, όπως κάθε λογικό σχέδιο κοιτάει τις αλληλεπιδράσεις. Μπορεί να ζητήσει ανάδραση, που θα πρέπει να γίνει με τον κανονικό τρόπο, μπορεί να λάβει υπόψη του ο θαλάσσιος χωροταξικός σχεδιασμός τις συνέπειες, αλλά δεν μπαίνει μέσα να ξανασχεδιάσει αυτό που έχει σχεδιαστεί τέσσερις φορές.

 Τελειώνοντας, δεν μπορώ να αποφύγω να πω και το εξής. Ειπώθηκαν κάποια ζητήματα για την ιεραρχία του σχεδιασμού κ.λπ.. Ξαναδιαβάστε αυτά που είπατε και την άλλη φορά θα απαντήσω.

Σας ευχαριστώ.

**ΜΙΧΑΗΛ ΠΑΠΑΔΟΠΟΥΛΟΣ (Προεδρεύων της Επιτροπής):** Κι εμείς ευχαριστούμε κύριε Οικονόμου για την αναλυτική επεξήγηση του νομοσχεδίου.

Ολοκληρώθηκε το πρώτο στάδιο της επεξεργασίας και εξέτασης του σχεδίου νόμου του Υπουργείου Περιβάλλοντος και Ενέργειας με τίτλο «Εκσυγχρονισμός της Χωροταξικής και Πολεοδομικής Νομοθεσίας».

Ευχαριστώ πολύ τους συναδέλφους και τους κ.κ. Υπουργούς. Υπενθυμίζω ότι τη Δευτέρα στις 11.00 έχουμε τη συνεδρίαση με τη συμμετοχή των φορέων.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Βολουδάκης Μανούσος-Κωνσταντίνος, Γιόγιακας Βασίλειος, Γκίκας Στέφανος, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Λιβανός Σπυρίδων-Παναγιώτης (Σπήλιος), Οικονόμου Βασίλειος, Οικονόμου Ιωάννης, Παπαδόπουλος Μιχαήλ, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Πέρκα Θεοπίστη (Πέτη), Σαντορινιός Νεκτάριος, Φάμελλος Σωκράτης, Αρβανιτίδης Γεώργιος, Γκόκας Χρήστος, Καραθανασόπουλος Νικόλαος, Μανωλάκου Διαμάντω, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος.

Τέλος και περί ώρα 16.40΄ λύθηκε η συνεδρίαση.

**Ο ΠΡΟΕΔΡΕΥΩΝ ΤΗΣ ΕΠΙΤΡΟΠΗΣ**

**ΜΙΧΑΗΛ ΠΑΠΑΔΟΠΟΥΛΟΣ**